Jåartaburrie: Seejesovvi dæjmetje tjaktjen, daelie høstrapse bïehtsegeminie.

Sjïdtedahta Nöörjen noerhtemes

**Snåase: jïjnjh båantah tjabreminie seejedh abredh-vearaldisnie. Men Jørstadesne læjhkan akte åakere mij amma daam dåeriesmoerem slyöhpoe.**

Lornts Eirik Gifstad

[lornts@snasningen.no](mailto:lornts@snasningen.no)

–Maaje lin byöreme ohtje vielie biejjhguakoem utnedh daelie gosse sjïdteminie, men læjhkan hijvenlaakan sjidtieh, jåartaburrie Ole Martin Jørstad jeahta.

Dan gaajh baahke jïh gejhkie giesien mænngan dæjman, dah tjoerin treskadidh aarebi goh pruvhkieh. Dan åvteste jienebh daejstie åakerijstie Jørstadesne lin gaervies treskadamme joe mïetsken aalkoelisnie.

– Jis ibie dam giesiem åtneme maam dæjman utnimh dellie ij lij gåaradamme høstrapsem seejedh. Iemielaakan dellie ibie gaervies treskadimmine åvtelen ovrehte mïetsken 20.b., jïh høstrapsem juvnehte seejedh mietskien 1.b. – 10. b. gaskoeh, Jørstad buerkeste.

Dan åvteste aktem voejhkelimmieprosjektem tjïrrehtin Jørstaden luvnie, jïh dan mïelen mietie dovne aevhkieh jïh nåakevoeth daagkerh såarhts sjædtoeh sjïdtedehtedh.

–Maahta sån jiehtedh akte aevhkie gïjrebarkoem slyöhpedh, men seamma tïjjen akte såarhts sjædtoe mij lea dovrebe seejedh jïh vielie gjødselem daarpesje goh iemie gerniesåarhth, jeahta.

Men aktine jollebe dorjemasseåasine dellie aaj rapsen åasa jollebe goh sïejhme gernie, guktie gosse edtja galhkuvereeknehlåhkoem darjodh dellie ij leah seekere dïeneste lea stuerebe goh aarebi jaepieh, viertiestamme gernine seamma åakerinie.

– Edtjem madtjeles årrodh jis dïeneste sjædta goh aarebi jaepieh, men hævvi dah mah aavrehke rapsem sjïdtedehtedh maehtieh sån dïenestem destie åadtjodh. Dïhte stööremes aevhkie maam manne vuajnam lea ihke daate lea gaajh hijven jåartese aktine dagkarinie sjædtoemålsoeminie, Jørstad buerkeste.

Jørstaden 20 mål høstrapsine Vestbygdesne leah laanteburrien raeriestæjja Ingrid Gauslaaen mietie, Nöörjen Laanteburrieraeriestimmesne Stïentjesne, Nöörjen noerhtemes sov slaajeste.

–Golme åakerh seejesovvin høstrapsine dæjmetje tjaktjen daesnie Noerhte-Trööndelagesne, dïhte akte gåaloeji daan daelvien guktie daelie göökte aajmene. Daejstie dïhte akte Jørstadesne mij lea noerhtemes, Gauslaa buerkeste.

Dïhte jeahta høstraps ij leah akte sïejhme såarhte daennie laantesne, men såemies aevhkieh sjædtoemålsoeminie, åljasjædtoej jïh gerniej gaskem, jïh dah haestieh jienebh aktem dagkeres sjædtoemålsomem pryövedh.

–Nov lea badth hijven dejtie mah gernine gïehtelidh, men seejemetïjji gaavhtan vuajnam høstraps maahta geerve årrodh buektiehtidh jis ibie dagkeres giesiem utnieh goh dæjman, Gauslaa minngemosth jeahta.

Viskes: Jåartaburrie Ole Martin Jørstad maahta vihtiestidh akte stoerre viskes jïh tjaebpies åakere høstrapsine lea tjarke sjïdteme Jørstadesne. Treskadimmien åvtelen dah sjædtoeh edtjieh ovrehte göökte meeterh jollehke sjïdtedh.

Jalloe: Rapssjædtoeh leah hijvenlaakan bearkadamme dennie lovves giesievearaldisnie, jïh leah joe ovrehte 1,80 meeterh sjïdteme.

**Jienebh råatefuelhkieh Nöörjesne**

Daan daelvien ryöknemisnie lea registreradamme 60 jïh bieliem råatefuelhkieh Nöörjesne. Dïhte bielie fuelhkie lea Nöörjen jïh Sveerjen gaskem juakeme. Daate akte lissiehtimmie tjïjhtje råatefuelhkiejgujmie viertiestamme dæjmetje jaepine, men annje vaenebh goh dïhte nasjovnaale låhkoe edtja årrodh. Dïhte låhkoe maam Stoerredigkie lea nænnoestamme lea 65 fuelhkiedåehkieh. Daan daelvien jeenjemes fuelhkiedåehkieh vihtiestin Møre jïh Romsdalesne jïh Trööndelage-fylhkine. Daennie dajvesne aaj låhkoe fuelhkiedåehkijste jeenjemes læssanamme. Fuelhkiedåehkiej mietie maahta aerviedidh dïhte ållesth råatelåhkoe laantesne lea ovrehte 350 råath.

**Aaltereraastem jarkele feestesne**

Snåasenjaevrien göölemefestivaale aaltereraastem feestesne bijjede laavadahken ruffien 27.b.

-Festivaale vuajna dïhte tjuara feesten aaltereraastem jarkelidh 15 jaepeste 16 jaapan, feesten åvtehke Jørn Ove Heggland aktene preessebïevnesisnie tjaala. Dïhte dan åvteste Snåasen tjïelte lea aktem geeruvevoetepolitihkeles dahkoesoejkesjem nænnoestamme Sisnjelds Nåamesjevuaman, gusnie aaltereraaste byögkeles feestesne lea bæjjanamme 16 jaapan. – Göölemefestivaale gaatelassja mijjieh idtjimh dam daejrieh åvtelen reklaametjaalegh dorjesovvin, preessebïevnesisnie tjåådtje.