Ietnehts: Vijremoenehtse ietnehts sarvenmiesieh gorredi.

Snåaseste Hallingdalese

Snåase: Ietnehts sarvenmiesieh Snåaseste sijjiem åadtjoejin Bïernepaarhkesne Hallingdalesne.

Lornts Eirik Gifstad

[lornts@snasningen.no](mailto:lornts@snasningen.no)

Evteben hïeljen vijremoenehtse Snåasesne tjoeri olkese mïnnedh aktem skïemtjine deavalahkem vuetjedh Jørstadesne. Dellie idtjin daejrieh dej göökte smaave sarvenmiesiej bïjre mah lin tjeakoes gællan kraesiej sisnie lïhkebisnie. Deavalahke lij dan skïemtjine guktie dah tjoerin dam desnie vuetjedh. Ånnetji mænngan vijremoenehtse gaavnehti dïhte göökte smaave miesieh utni mejtie tjoerin gorredidh.

– Deavalahke lij våajnoes skïemtjine. Dïhte bïjre jarkan svïmtjerdi jïh pluevesne gahtji. Dan åvteste tjoerimh ajve dam vuetjedh. Mænngan gaavnehtimh dïhte mielhkiem ruevsesne utni. Dellie guarkajimh dan lij miesieh lïhkebisnie. Ånnetji mænngan mieside gaavnimh, men dah lin fer smaave ihke jïjtjemse bearkadidh. Dan åvteste tjoerimh dejtie meatan vaeltedh. Mijjieh eelkimh goerehtidh mejtie lij naan kreekepaarhkh mah sïjhtin dejtie utnedh, åvtehke Kjell Bergli vijremoenehtsisnie buerkeste.

Fievsesne

Mearan gïehtelin kreekepaarhkh ohtsedidh sarvenmiesieh åadtjoejin fievsesne årrodh Ragnveig Jørstad Kristiansenen luvnie. Desnie mielhkiem åadtjoejin boehtelistie jïh orrebïehtsegamme åaksetjh raavnijistie, liejpeste jïh saaljeste.

–Dah mielhkiem ånnetji nåakelaakan jovkeme, men leah gaajh hååkene raavnijen åeksiej mietie, Bergli soptseste.

Bïernepaarhke

Mænngan goerehtamme jienebi kreekepaarhkigujmie lïhkebisnie vijremoenehtse minngemosth sijjiem åadtjoeji dejtie göökte mieside Bïernepaarhkesne sijjesne Flå Hallingdalesne. Duarstan aereden almetjh Bïernepaarhkeste lin stïeresne Jørstadesne juktie dejtie göökte mieside meatan vaeltedh våålese Hallingdalen gåajkoe. Bïernepaarhke joe nænnoestamme doh göökte miesieh edtjieh nommide Helga jïh Elga åadtjodh. Aalkoelistie aktem jïjtse giedtiem åadtjoeh.

–Eah luajhtasovvh akten stoerre geadtan dallatjinie. Voestegh edtjieh åadtjodh vaane sjïdtedh byjreskigujmie jïh ånnetji sjïdtedh aktene unnebe giedtesne, kreekegeehtije Robin Kirkrød Bïernepaarhkesne jeahta.

Fïereguhten buvren sisnie mij lea sjïehtedamme råatese jïh sïejpese dah göökte sarvenmiesieh sijjiem åadtjoejin bïjlesne kreekegeehtijidie Robin Kirkrød jïh Jørn Stavn, åvtelen våålese Hallingdalen gåajkoe vööjin.

BILDETEKSTER:

Fealadimmie: Kjell Bergli sarvenmiesiem Helga olkese guadta bïjlese åvtelen dïhte guhkies fealadimmie aalka våålese Bïernepaarhken gåajkoe. Bïjlen lïhke akte orre maarhmore tjåådtje, Jørn Stavn, Bïernepaarhkeste Flåesne.

Jöömmetjh: Sarvenmiesieh leah nommide Helga jïh Elga åådtjeme, jïh daelie orre gåetiem åådtjeme Bïernepaarhkesne Flåesne. Gaajhkh guvvieh: Lornts Eirik Gifstad

Tjetskehke: Sarvenmiesie Helga tjoevkesem fotokameraeste nåålkesji.

«Lille Ro-Sinn» gaervies åtnose

VIOSEN: Mentaale healsoen vïnhtse “Lille Ro-sinn” lea gaervies åtnose Viosen Marinesne.

birger ringseth

[birger@snasningen.no](mailto:birger@snasningen.no)

Evteben våhkoen vïnhtsem jaavran bïejin Viosen Marinesne. Dïhte onne vïnhtse vadtesinie vadtasovvi Mentaale Healsose Snåasesne jaepien 2006.

–Mijjieh gegkiestibie vïnhtsine mïnnedh unnemes ikth våhkoen. Men mænngan daan giesien dle gåarede vïnhtsem leejjedh vïnhtsevuejiejinie, Mona Lütken jeahta Mentaale healsosne.

Ålkoedåehkie lea vïnhtsem jïjnjem nuhtjeme. Vïnhtsesne sijjie gaektsie almetjidie jïh dæjman vïnhtsem bueriedin gaskem jeatjah aktine orre kalesjine, jïh dam bådtjadin jïh dam ånnetji davvoejin.

Lütken soptseste jienebh aaj vïnhtsevuejijekuvsjen mietie gihtjeme Snåasesne daelie.

–Mijjieh vïnhtsevuejijekuvsjem öörnedibie mïetsken, guktie dah mah ïedtjem utnieh tjuerieh ajve mijjese bïeljelidh.

«Lille Ro-Sinn» edtja akte aelhkie eejehtallemefaalenasse gaajhkesidie årrodh mah sijhtieh vinhtsine mïnnedh.

–Mijjieh vïnhtsem nuhtjeme fealadimmine Harøyesne, bïjre jarkan Snåasenjaevresne jïh smaave fealadimmine gusnie gööleme jallh plearoeh. Ij daarpesjh naan ulmiem utnedh tuvrine, jeatjah goh jaevresne mïnnedh. Kåre jienebi prådtjoej mietie gihtjie mesnie maahta sealkedh, joekoen Snåasenjaevrien Snåasenbielesne, Kåre Johannes Selliås jeahta.

BILDETEKST:

JAAVRAN: Mona Lütken sæjhta jeenjesh sijhtieh vïnhtsem “Lille Ro-sinn nuhtjedh. Odd Jostein Selliås jïh Kåre Johannes Selliås vïnhtsem jaavran bïejin evteben våhkoen. Guvvie: Birger Ringseth