Morløs: Viltnemda tok hånd om morløse elgkalver.

Fra Snåsa til Hallingdal

Snåsa: Morløse elgkalver fra Snåsa fikk plass hos Bjørneparken i Hallingdal.

Lornts Eirik Gifstad

[lornts@snasningen.no](mailto:lornts@snasningen.no)

Forrige helg måtte viltnemnda i Snåsa rykke ut for å avlive en syk elgku på Jørstad. De visste da ikke om de to små elgkalvene som lå gjemt i gresset like i nærheten. Kua var så syk at den måtte avlives på stedet. Like etter fant viltnemnda ut at den hadde to små kalver de måtte ta vare på.

– Kua var tydelig syk. Den sjanglet rundt og falt i myra. Vi så oss nødt til å avlive den. Etterpå fant vi ut at den hadde melk i juret. Da skjønte vi at den hadde kalver i nærheten. Vi fant etter hvert kalvene, men de var for små til å klare seg selv. Vi ble derfor nødt til å ta dem med inn. Vi begynte undersøke om det var noen dyreparker som ville ha dem, forklarer leder Kjell Bergli i viltnemnda.

I fjøset

Mens jakten på dyreparker pågikk fikk de bo i fjøset hos Ranveig Jørstad Kristiansen. Der ble de flasket opp på melkeerstatning og nyskudd av rogn, osp og selje.

– De har vært litt dårlige på å drikke melk, men rogneskuddene er de helt ville etter, forteller Bergli.

Bjørneparken

Etter å ha undersøkt med flere dyreparker i nærheten fikk viltnemnda endelig plass til de to kalvene hos Bjørneparken i Flå i Hallingdal. Torsdag morgen var personell fra Bjørneparken på plass på Jørstad for å ta med de to små nedover til Hallingdal. Bjørneparken har allerede bestemt at de to kalvene skal hete Helga og Elga. Fra starten av får de seg en egen innhegning.

– De blir ikke sluppet ut i en stor innhegning med en gang. Først skal de få bli vant med omgivelsene og vokse litt i en mindre innhegning, sier dyrepasser Robin Kirkrød ved Bjørneparken.

I hvert sitt bur beregnet for gaupe og ulv fikk de to plass i bilen til dyrepasserne Robin Kirkrød og Jørn Stavn, før turen gikk nedover til Hallingdal.

BILDETEKSTER:

Reise: Elgkalven Helga blir båret ut i bilen av Kjell Bergli før den lange reisen ned til Bjørneparken. Ved bilen står ny matfar, Jørn Stavn, fra Bjørnepaken i Flå.

Tvillinger: Elgkalvene har fått navnene Helga og Elga, og har nå fått et nytt hjem hos Bjørneparken i Flå. Alle foto: Lornts Eirik Gifstad

Nysgjerrig: Elgkalven Helga var nysgjerrig på lyset fra fotokameraet.

«Lille Ro-Sinn» klar til bruk

VIOSEN: Mental helses snekke «Lille Ro-sinn» ligger klar til bruk i Viosen Marina.

birger ringseth

[birger@snasningen.no](mailto:birger@snasningen.no)

I forrige uke ble snekken sjøsatt i Viosen Marina. Den lille båten ble gitt som en gave til Mental Helse i Snåsa i 2006.

– Vi håper å komme ut med den minst én gang i uka. Men det går an etter hvert i sommer å leie båten med båtfører, forteller Mona Lütken i Mental helse.

Båten har også blitt flittig brukt av friluftsgruppa. Snekken rommer åtte voksne personer og ble pusset opp med blant annet en ny kalesje og smurt ny bunnsmurning samt flikket litt i fjor.

Lütken forteller at båtførerkurs også nå har vært etterspurt på Snåsa.

– Vi arrangerer båtførerkurs i august, så det er bare for interesserte å henvende seg, sier hun.

«Lille Ro-Sinn» skal være et lavterskel fritidstilbud for alle som ønsker seg en båttur.

– Vi har brukt snekka på turer til Harøya, Snåsavatnet rundt og småturer med fisking og lignende. En trenger ikke å ha noe mål med turen, annet enn å ta en tur på vannet. Kåre etterlyser flere brygger man kan legge i land på, spesielt på Snåsa-siden av Snåsavatnet, sier Kåre Johannes Selliås.

BILDETEKST:

SJØSETTING: Mona Lütken i Mental Helse ønsker at flest mulig benytter seg av snekken «Lille Ro-sinn». Odd Jostein Selliås og Kåre Johannes Selliås sto for sjøsettingen i forrige uke. Foto: Birger Ringseth