Tusenvis på «åpen bakke»

BJØRGAN: Snåsningene storkoste seg i skibakken under søndagens suksessarrangement.

MAGNHILD MONA

[firmapost@snasningen.no](mailto:firmapost@snasningen.no)

Det er lenge siden det har vært så stor aktivitet i alpinannlegget på Bjørgan som sist søndag. Da inviterte alpinanlegget nemlig, i likhet med mange andre norske alpinanlegg, til såkalt Åpen Bakke i samarbeid med DNB. Trekkplasteret var gratis heiskort til alle og halv pris på skiutleie. Ifølge arrangørene kom flere tusen besøkende - og heiskøen var til tider godt over hundre meter.

Joar Gravbrøt fra Snåsa var vakt i køen, og sier mange prøver å snike når det er så stor trengsel.

- Sniking i kø er vel det største problemet, derfor står vi vakt og passer på at folk ikke lurer seg fremst i køa, forteller Gravbrøt.

Gravbrøt forteller at anlegget blir brukt mye av snåsninger, og at noen kvelder er faktisk flertallet fra Snåsa.

Populær fritidsaktivitet

Snåsaguttene Emil Bakken, Odin Tronstad og Martin Tømmerås brukte søndagen i bakken. De bruker alpintannlegget omtrent to ganger i uka, og bruker mye tid i den største bakken hvor de hopper og trikser. De synes det er positivt at det blir arrangert åpen dag, og det er et stort pluss at de får renne gratis

- Det eneste som er litt dumt er at man må stå såpass lenge i kø, men vi har i alle fall rent ti ganger, så det går helt fint, forteller Martin Tømmerås.

Bra oppmøte

Tor Jørgen Heggum tok over alpinannlegget etter det gikk konkurs i fjor og mener det så langt går bra. Han var forberedt på lange køer ettersom all renning var gratis - og virket godt fornøyd med dagen. Det gjorde også de besøkende.

- Jeg tror det har vært mange tusen her i dag, sa Heggum.

På sin offisielle facebookside senere samme kveld meldte skisenteret at rundt 2000 personer besøkte anlegget i løpet av søndagen.

Spennende: Lea Guin Lunde prøvde seg i barnebakken, der var det ikke så lang kø.

**Folksomt:** Det var mange som møtte opp på «Åpen bakke» på søndag. På sin offisielle facebookside anslår skisenteret at så mange som 2000 personer besøkte arrangementet.

Bilde 3 **Full fart:** Det gikk fort i svingene når Jonna Dunfjell kjørte nedover bakkene. Hun var en av mange Snåsninger som brukte dagen i bakken.