Sïetere-aajmoe: Musihkerh dåehkesne Ljom konsertem höölti Eggen-sïeterisnie

Ljom tjaebpies tjoejem laarosne darjoeji

Snåase: Musihkedåehkie Ljom dam aadtjen bigkeme laaroem Eggen-sïeterisnie deevhti jienebi goltelæjjajgujmie goh lin vïenhteme gåaradi. 80 almetjh böötin edtjin Ljomen sïeteregåvhkoehtimmiem govledh.

Magnhild Mona

[firmapost@snasningen.no](mailto:firmapost@snasningen.no)

Snåasen dåehkie Ljom lea daan giesien fealadamme bïjre jarkan Nöörjesne jïh Sveerjesne. Mahte aktene askesne, sïeteregåvhkoehtimmiedåehkie abpe 23 konserth höölteme.

– Mijjieh jïjnjem bïjlem vuajeme, guktie vïenhtem gaajhkesh mijjieh hov maehtebe sïemes årrodh mijjieh ånnetji vïssjehtovveme bïjlesne tjahkasjidh, Kjersti Kveli föörhkede, mij lea dåehkien laavloje.

Ljom lea daan giesien golme sïeterisnie spealadamme Snåasesne, Båsdadvollen, Holsingsïetere jïh Eggen-sïetere. Dïhte mubpie minngemes konserte lij Eggen-sïeterisnie, gåabph abpe 80 almetjh böötin edtjin dåehkiem govledh.

–Tjoerimh raaktan ijje jiehtedh naakenidie dan åvteste ij lij nuekies sijjieh jieniebidie. Mubpien jaapan tjoerebe sån göökte konserth hööltedh Eggen-sïeterisnie, Sivert Skavlan soptseste.

Ljomen lïhtsegh lea årroeminie ovmessie sijjine veartenisnie, men ij amma dïhte dejtie tjöödtjesth musihkem darjodh.

–Daamtaj gaavnedibie Skypesne, jïh soejkesjeminie maam edtjebe darjodh åvtese. Fïereguhte mijjeste jïjnjem musihkem dorje, jïh dle dam haarjeneminie gosse gaavnesjibie, Kveli jeahta, mij daelie New Yorkesne orre.

Sïeteregåvhkoehtimmie

Ljom åajvahkommes gåvhkoehtimmieh tjöönghkie mah sïeterinie Snåasesne åtnasovvin, jïh dejtie spealede. Goh sïeterinie spealadidh Snåasesne maam dah tuhtjieh joekoen hijven.

–Ånnetji lustebe sïeterinie Snåasesne spealadidh, dan åvteste desnie dah goh govlesuvvieh, Kveli soptseste.

Odd Lütken Eggen-sïeteren luvnie mïnni juktie govledh Ljom spealadidh, jïh nov badth dïhte dam lyjhki. Lütken ij leah gåessie gænnah aarebi konsertesne dejgujmie orreme, men Kjersti Kvelim aarebi govleme.

–Joekoen åajvoeh dejtie goltelidh, dah dan tjiehpies. Gosse konserte aktene sïeterisnie dïhte dellie sagke buerebe sjædta, dan åvteste daesnie musihke lea goh gåetesne, akte eadtjohke Lütken jeahta.

Sïeteregujne Siv Beate Eggen Eggen-sïeterisnie lea Anne Marte Eggenen tjidtjie, mij bassem spealede Ljomesne. Siv Beate gïhpekraavhtsem gåassoehti konserten åvtelen, jïh prïhtjegem eejehtimmesne. Dïhte tuhtjie gaajh murreds Ljom sæjhta desnie spealadidh.

–Joekoen luste mijjieh åadtjobe konsertem hööltedh dennie aadtjen bigkeme laajrosne. Dah desnie aaj dæjman spealadin, men dellie laajroe ij lij dan gaervies goh daan biejjien, Eggen jeahta, mij gegkeste akte aerpievuekie sjædta fïerhten jaepien, Ljom båata spealede.

BILDETEKSTER:

Magnhild Mona Eevre dïeves: Dïhte orre laajroe Eggen-sïeterisnie lij eevre dïeves gosse Ljom sïeteregåvhkoehtimmieh spealadi. Gaajhkh guvvieh: Magnhild Mona

**Gåassoehtimmie:** Eejehtimmesne lij gåassoehtimmie jïh Ljom-daeverh jïh CD-h doekin.

**Harmonije:** Musihke, aajmoe jïh byjreske lij dïhte man åvteste Ljom-konserte akte åajvoeh jïh tjaebpies konserte sjïdti. G.b. Sivert Skavlan, Nils Andersson, Anne Marte Eggen, Tor Morten Kjøsnes jïh Kjersti Kveli.

       Goltelæjja: Odd Markus Lütken lij sïeteren luvnie mïnneme juktie Ljomen musihkem goltelidh.

Minngemes orre barkije lij 25 jaepien gietjeste

SNÅASE: NAV Snåase aktem orre barkoeguejmiem seehteme, dïhte minngemes lij mahte 25 jaepien gietjeste.

birger ringseth

[birger@snasningen.no](mailto:birger@snasningen.no)

Emeli Sagmo Lund lea orre barkoeguejmie NAV Snåasesne. Dïhte 32 jaepien båeries jïh sosionomeööhpehtimmiem vaalteme, jïh aalkovistie Harranistie båata. Daelie Kråangkesne årroeminie. Åvtelen barkoem Snåasesne eelki snjaltjen 15.b. lij maanavaarjelimmiekonsulente orreme Skedsmo tjïeltesne.

- Tuhtjem joekoen gieltege aktede kontovreste båetedh 50 barkijigujmie jïh diekie akten kontovrese njieljie barkijigujmie. Naemhtie lea gosse voenese jåhta, jïh daate hijven sjædta. Kari (Svarva, red. mïer.) lea hijven lïerehtimmiem munnjien vadteme, Sagmo Lund jeahta. Dïhte barkoem åådtje Kari Svarveste mij mïetsken 1.b. orrije sov aalteren gaavhtan.

Daelie mahte 25 jaepieh mænngan minngemes aejkien orre barkoeguejmie diekie bööti, dellie Anita Fiskum barkoem åadtjoeji NAV Snåasesne.

- Ijje, ij leah dan daamtaj. Emeli jïh altese fuelhkie lea daan giesien Skedsmoen luvhtie jåhteme Kråangkese. Mijjieh joekoen madtjeles ihke mijjieh dam åådtjeme goh orre barkoeguejmie NAV-kontovresne, Grande jeahta.

BILDETEKST:

NAV: Emeli Sagmo Lund (32) lea orre barkoeguejmie NAV Snåasesne. Guvvie: Birger Ringseth