Upmejesaemien talente

Snåase: Skïereden sov voestes albumem luajhta, men dan åvtelen artiste Katarina Barruk (20 jaepien båeries) öörnedæmman Sommårkauk båata juktie sjollehtidh.

LORNTS EIRIK GIFSTAD

[lornts@snasningen.no](mailto:lornts@snasningen.no)

Katarina Barruk akte noere jïh joekoen eadtjohke musihkere mij joe lea hïnneme våajnoes sjïdtedh dan saemien musihkebyjresen sisnjelen. Barruk, mij Storuman luvhtie båata Sveerjesne, sov musihkem jïjtje dorje jïh teekstide upmejesaemien gïelesne tjaala. Aktine musihkevuekine, gusnie joejke aktem vihkeles råållam åådtjeme, seamma tïjjen goh teeksth leah upmejesaemien gïelesne, dïhte neebnesåvva goh akte vihkeles kultuvreguedtije dan upmejesaemien byjresen sisnjelen.   
Skïereden sov voestes albuminie båata, jïh dïhte gaajh åehpies musihkere jïh produsente Frode Fjellheim lea satnem viehkiehtamme daam albumem darjodh.

–Katarina akte naa noere musihkere, men joe jïjnjem dorjeme jïh tjaebpies musihkem dorje. Gosse munnjien bööti ovrehte akten jaepien gietjeste dïhte joe dam jeanatjommesem gaervies utni albumese, komponiste Frode Fjellheim jeahta.

Dïhte dam noere talentem garmerde, jïh veanhta dïhte lea joekoen profesjovnelle, jïh joekoen tjaebpieslaakan lååvle jalhts dïhte annje lea noere.

BILDETEKST:

BÅATA: Katarina Barruk edtja spealadidh dan jaepien öörnedimmesne Sommårkauk. Guvvie: Marika Vikström.

Daanhtsoe; Dïeves gåetie sïeteredaanhtsosne Dravlandsïeterisnie.

Heamtureligke sïeteredaanhtsoe

Snåase: Vielie goh tjuetie tjaangemeleahpah doekesovvin daan hïeljen “Sïeteredaanhtsose” Dravlandsïeterisnie, jïh dïhte lij jienebh goh öörnedæjjah lin veanhtadamme.

MAGNHILD MONA

[firmapost@snasningen.no](mailto:firmapost@snasningen.no)

–

Åvtelhbodti limh gegkiestamme medtie 30-40 almetjh sïjhtin båetedh, men limh ryöjredamme 100 almetjidie, jalhts idtjimh amma jaehkieh numhtie sjïdth, öörnedæjja Trine Hasvang Vaag jeahta. Vielie goh tjuetie almetjh vöölkin Dravlandsïeterasse laavadahken juktie meatan årrodh öörnedimmesne “Seterdans”. Thomas Brøndbo daanhtsosne spealadi jïh hoksi hijven aajmoe sjïdti abpe iehkeden.

–Raaktan eevre heamtureligke daesnie spealadidh, im gåessie gænnah dagkeres såarhts spealadimmiem aarebi dorjeme, guktie jaavoe dallatjinie jeehtim gosse faalenassem åadtjoejim diekie båetedh, Brøndbo soptseste.

Ierielimmesne

Seammalaakan goh öörnedæjjah Brøndbo lij ierielimmesne ihke dan jeenjesh sïeteren luvnie mïnnin.

–Manne joekoen madtjeles ihke dan jeenjesh daesnie daan iehkeden, almetjh eadtjohke, dah laavloeh jïh låapoestellieh meatan, Brøndbo föörhkede. Daan iehkeden gåassoehtimmie lij bisseme laampe maam Arne Håkon Moe lij dorjeme, jïh hamburger jïjjebeapmose. Desnie aaj ovmessie jovkemesh doekin.

– Joekoen jeenjesh mah sijhtieh beapmoeh daesnie åestedh, dan åvteste hijven mijjieh limh beapmoeh ryöknedamme jieniebidie goh mijjieh veanhtadimh sïjhtin båetedh, Vaag jeahta.

Orre soejkesjh

Vaag soptseste dah åajvahkommes sïeteredaanhtsoem öörnedin dan åvteste dah sïjhtin mij akt edtji heannadidh sïeterisnie, men eah lin veanhtadamme daate edtji dan stoerre sjïdtedh.

–Tommy Borg dïhte, mij Thomas Brøndbo’ine soptsesti jïh dam skreejri diekie båetedh. Manne eevre bååhperostim gosse Tommy gihtji mejtie mijjieh sïjhtimh Thomas edtji diekie båetedh, Vaag föörhkede, mij mubpien jaapan soejkesjeminie fuelhkiebiejjiem öörnedidh Dravlandsïeterisnie.

Annje lea ånnetji jueriedisnie mejtie sïeteredaanhtsoe sjædta mubpien jaepien, men dan åvteste daate dan hijven lyhkesi daan hïeljen, dellie öörnedæjjah vienhtieh dagke vihth daanhtsoe vihth sjædta.

–Manne gujht bååstede båatam mubpien jaepien jis åadtjoem, akte madtjeles Brøndbo jeahta, mij aaj loesefestivalesne spealadi Kråangkesne daan hïeljen.

BILDETEKSTER:

Heamtureligke: Thomas Brøndbo tuhtji lij heamtureligke Dravlandsïeterisnie spealadidh, jïh soptseste satne bååstede båata mubpien jaepien jis bööredimmiem åådtje. Guvvie: Magnhild Mona

Murriedimmie: Hijven aajmoe dej 100 guessiej gaskem mah lin “Sïeteredaanhtsosne”. Dovne båeries jïh noere almetjh lin ektesne.