 Umesamisk talent

Snåsa: I september slipper hun sitt debutalbum, men før det kommer artisten Katarina Barruk (20 år) til Sommårkauk for å underholde.

LORNTS EIRIK GIFSTAD

[lornts@snasningen.no](mailto:lornts@snasningen.no)

Katarina Barruk er en ung og fremadstormende musiker som allerede har rukket å markere seg innenfor det samiske musikkmiljøet. Barruk, som kommer fra Storuman i Sverige, komponerer all musikken sin selv og skriver tekster på umesamisk. Med et musikalsk uttrykk der joik har fått en viktig rolle, samtidig som tekstene skrives på umesamisk, har hun blitt betegnet som en viktig kulturbærer innenfor det umesamiske miljøet.

I september gir hun ut sitt debutalbum, og til produksjonen av albumet har hun fått med seg den velrenommerte musikeren og produsenten Frode Fjellheim.

– Katarina er en forholdsvis ung musiker, men hun har gjort veldig mye allerede og hun lager flott musikk. Da hun kom til meg for et års tid siden hadde hun allerede det aller meste klart til albumet, sier komponist Frode Fjellheim.

Han roser det unge talentet, og mener hun er svært profesjonell og synger veldig godt til tross for sin unge alder.

BILDETEKST:

KOMMER: Katarina Barruk skal spille på årets Sommårkauk. Foto: Marika Vikström.

Dans: Fullt hus på seterdans i Dravlandseteren.

Magisk seterdans

Snåsa: Godt over hundre billetter ble solgt til helgas «Seterdans» i Dravlanseteren, noe som var over all forventning for arrangørene.

MAGNHILD MONA

[firmapost@snasningen.no](mailto:firmapost@snasningen.no)

– På forhånd hadde vi håpet det ville dukke opp 30–40 personer, men forberedt oss på 100, selv om vi ikke trodde det var mulig, forteller arrangør Trine Hasvang Vaag.

Godt over hundre personer tok lørdag turen opp til Dravlanseteren for å være med på «Seterdans». Thomas Brøndbo spilte opp til dans og sørget for god stemning hele kvelden.

– Det er virkelig helt magisk å spille her, jeg har aldri gjort noe lignende før, så jeg sa ja med en gang jeg fikk tilbud om å komme hit, forteller Brøndbo.

Overrasket

I likhet med arrangørene var Brøndbo overrasket over at så mange tok turen opp til setra.

– Jeg er storfornøyd med at det er så mange her i kveld, folk er ivrige, de synger og klapper med, flirer Brøndbo.

Kveldens servering besto av grillet lam av Arne Håkon Moe, og hamburger til nattmat. Det var også salg av diverse drikkevarer.

– Det er veldig mange som kjøper mat her, så det var bra vi beregnet mat til flere enn vi på forhånd trodde ville komme, sier Vaag.

Nye planer

Vaag forteller at de i hovedsak arrangerte seterdansen for å få litt liv på setra, men hadde ikke planer om at det skulle bli så stort.

– Det var Tommy Borg som snakket med Thomas Brøndbo og fikk han med på dette. Jeg ble sjokkert da Tommy spurte om vi ville ha han hit, flirer Vaag, som til neste år har planer om å arrangere familiedag på Dravlanseteren.

Hvorvidt det blir seterdans til neste år er usikkert, men etter helgas suksess ser ikke arrangørene bort ifra det.

– Jeg kommer absolutt tilbake til neste år hvis jeg får lov til det, forteller en fornøyd Brøndbo, som også spilte på laksefestivalen i Grong i helga.

BILDETEKSTER:

Magisk: Thomas Brøndbo syntes det var magisk å spille i Dravlanseteren, og forteller at han kommer tilbake neste år om han blir invitert. Foto: Magnhild Mona

Trivsel: Det var god stemning blant de 100 gjestene som var på «Seterdans». Det ble en god blanding av unge og gamle.