**SKYLLEME: Åarjelsaemien noerh tjåanghkenamme Snåasesne**

**- Mov biejjie daan biejjien**

**SNÅASE: Åarjelsaemien noerh stoerre bielijste Nöörjeste Snåasen gærhkosne skyllin aejlegen.**

**birger ringseth**

**[birger@snasningen.no](mailto:birger@snasningen.no" \t "_blank)**

**Luhkiegöökte åarjelsaemien noerh lin Snåasesne evteben våhkoen, dennie gåalmadinie jïh minngemes skyllemetjåanghkosne åvtelen jïjtjehke skylleme lij aejlegen.**

**Nora Kathrin Sparrok tuhtjie daate akte joekoen hijven våhkoe orreme.**

**- Mijjieh lustestalleme jïh jïjnjem föörhkedamme. Mijjieh ïedtjije aamhtesi bïjre lïereme, gaskem jeatjah Bølareinen luvnie mïnnimh jïh lïerimh guktie dan bïjre soptseste aktede saemien vuajnoste. Mijjieh lååvkeme, grilladamme jïh kanovigujmie mïnneme Bietsienjuanesne (Furuodden). Bööremes dan soe jïjnjh saemien noerh maehtieh gaavnedidh jïh ektesne skylledh, Sparrok jeahta.**

**- Mïsse jeenjemes aavodh?**

**- Gyrhkesjæmman, gaskebeajjan siebriedahkegåetesne jïh vadtesidie. Manne guhkiem vuarteme daan beajjan. Daate mov biejjie jïh dïsse tjarke aavoedamme, dïhte 15 jaepien båeries nïejte njyjjehte, mij gegkiesti beetnegh jallh saemien kåanstem åadtjodh skyllemevadtesinie.**

**Doh noerh lin aarebi daan jaepien tjåanghkenamme Elgåesne jïh Altesne. Christina Ferreira Jacobsen (15) mij Askeristie båata, ij lij stïeresne dejnie göökte voestes tjåanghkojne, men aktem hijven gaavnesjimmiem Snåasesne åadtjoeji.**

**- Hijven daesnie skylledh jeatjah åarjelsaemien noerigujmie ektine. Destie skylleme vielie sjïere sjædta, dïhte 15 jaepien båeries nïejte jeahta, mij daan våhkoen sov voestes tjåanghkoem åadtjoeji dej jeatjah noerigujmie.**

**- Mijjieh ovmessie sijjine årroeminie, guktie lea hijven gaavnedidh. Våhkoen aalkoelisnie lij ånnetji isveligke dan åvteste idtjim manne gïem gænnah damth, men daelie libie hijvenlaakan åahpenamme. Laavadahken iehkeden grilladimh jïh joejkimh, soptseste.**

**Nïejte Askeristie skyllemasse vuartesje goh akte orre sijjie jieliedisnie.**

**- Dellie vielie geerve sjædta jïh tjuara dagke stuerebe dïedtem vaeltedh dan åvteste maam jïjtje dorje.**

**Nejla-Meehte Nerli Bohmann Aarborteste mubpeden aejkien skylli aejlegen. Snjaltjen Aarbortesne skylli. Dïhte tuhtjie daate saemien skylleme lea lissie luste.**

**- Mijjieh vielie darjobe jïh vielie ektesne daesnie. Skyllemen mænngan Feeste sjædta, dellie im edtjh krovhtem spååredh, Nerli Bomann njyjjehte.**

**BILDETEKSTER:**

**SKYLLEME: Åarjelsaemien noerh Snåasen gærhkosne skyllin aejlegen. Voestes raajrosne g.b. : Nora-Kathrin Danielsen Sparrok, Sigrid-Anna Bjørkås, Meele Danielsen jïh Elsa-Marja Kappfjell**

**Mubpie raajroe g.b.:**

**Jenny-Krihke Dragsten Bendiksen, Christina Ferreira Jacobsen, Maajja- Krïhke Bransfjell, Inga Solberg Åhren jïh Elen Anna Solberg Åhren.**

**Gåalmede raajroe g.b.: Mats Emanuel Andersson Renander, Nejla-Meehte Nerli Bohmann jïh Nils-Ante Bendik Utsi Appfjell. Guvvie: Birger Ringseth**

**Åarjelsaemien skylleme. Guvvie: Birger Ringseth**

**SKYLLEMESKOPMEHKH: G.b.: Maajja-Krïhke Bransfjell, Christina Ferreira Jacobsen, Nora-Kathrin Danielsen Sparrok jïh Nejla-Meehte Nerli plaave skyllemeskopmehkh tsaekieh åvtelen dah edtjieh gærhkoen sijse. Guvvie: Birger Ringseth**

**VUARTASJIMMIE: Hearra Einar Bondevik åarjelsaemien dajvesne pryövoe dejtie gieltegs skyllije-maanide jaskoehtidh viehkine programmem vuartasjidh åvtelen dah gærhkoen sïjse vaedtsieh. Guvvie: Birger Ringseth**

**TJAANGEME: Jïjnjh almetjh Snåasen gærhkosne gosse dah gieltegs skyllije-maanah geervejieleden sïjse tjaangin aejlegen. Guvvie: Birger Ringseth**

**Dåakterevaeptie nommerem molse**

**Skïereden 1.b. 2015 dåakterevaeptie orre tellefovnenommerem åådtje. Dïhte orre nommere govhte sifferigujmie 116117 dïhte orre dåakterevaeptienommere sjædta abpe laantesne. Saaht gåessie datne ringkh, jallh saaht gubpede datne ringkh laantesne, edtjh dåakterevaeptiejarngese båetedh dejnie orre nommerinie.  
Doh båeries vihties dåakterevaeptienommerh edtjieh fungeradidh goh aarebi. Dej nommerigujmie almetjh edtjieh maehtedh aktine vihties dåakterevaeptiejarngine gaskesadtedh gosse dam daarpesjieh vihties tsiehkine. Guktie staeriesdåaktere jïh dåakterevaeptie laavenjasside joekedieh ij jorkesh dan orre tellefovnenommeren gaavhtan.**

**BILDETEKST:**

**Staeriesdåaktere Nina Kjenstadbakk Snåasesne.**

**Gie dahpenejpien aajhtere**

**Finsås: Akte hïejmedorjeme nejpie gååvnesovvi ovrehte luhkienjieljie biejjieh mænngan Finsåsloekten lïhke.**

**Terje Gifstad jïh baernieh Ante jïh Eskil Grimstad Storaunet aktem nejpiem gaavnin luhkienjieljie biejjieh mænngan geajnosne Finsåsloekten gåajkoe, gosse edtjin mïnnedh gööledh. Nejpie mij lea akte hïejmedorjeme nejpie, aktem smïrreme baeniem åtna bokstavigujmie KV. Daate lea sån smïrren bokstavh, jïh mejtie lea Kåre Vedal jallh naan jeatjah smïrre ibie hov daejrieh. Jïjtjehke dahpe lea provne skåerreste, jïh mïerhkesjamme bokstavigujmie FJ åvtebielesne. Lissine jienebh mïerhkh goh rïesege jïjtjehke dahpesne. Dahpen gåårtenje lea aaj skåerreste jïh lea gårraldihkie sisbielesne. Jis naaken nejpiem damtije dellie dïhte maahta Snåsningen redaksjovnine gaskesadtedh jïh bïevnesidie vedtedh guktie nejpien aajhtere dam bååstede åådtje.**

**BILDETEKST:**

**Gaavneme: Daate nejpie bokstavigujmie FJ dahpesne gååvnesovvi geajnosne Finsåsloekten gåajkoe ovrehte luhkienjieljie biejjieh mænngan.**