KONFIRMASJON: Sørsamiske ungdommer samlet i Snåsa

- Det er min dag i dag

SNÅSA: Sørsamiske ungdommer fra store deler av Norge ble søndag konfirmert i Snåsa kirke.

birger ringseth

[birger@snasningen.no](mailto:birger@snasningen.no)

Tolv sørsamiske ungdommer tilbragte forrige uke på Snåsa, i den tredje og siste konfirmantsamlingen før selve høydepunktet søndag.

Nora Kathrin Sparrok synes det har vært en veldig fin uke.

- Vi har hatt det artig og ledd mye. Vi har vært gjennom interessante tema, blant annet dro vi til Bølarein og lærte hvordan den blir framstilt fra et samisk syn. Vi har badet, grillet og padlet kanotur ved Furuodden. Det beste er at mange samiske ungdommer kan møtes og konfirmere seg sammen, sier Sparrok.

**- Hva ser du mest frem til?**

- Gudstjenesten, middagen på samfunnshuset og gavene. Jeg har ventet lenge på denne dagen. Det er min dag og det har jeg gledet med skikkelig til, smiler 15-åringen som håpet på penger eller samisk kunst i konfirmasjonsgaver.

Ungdommene har tidligere i år vært samlet ved Elgå og i Alta. Men for Christina Ferreira Jacobsen (15) fra Asker var ikke til stede på de to første samlingene, men fikk en fin samling i Snåsa.

- Det er fint å konfirmere seg her sammen med de andre sørsamiske ungdommene. Det gjør konfirmasjonen mer spesiell, sier 15-åringen som denne uka fikk sitt første møte med de andre ungdommene.

- Vi bor på ulike steder, så det er fint å samles. I starten av uka var det litt skummelt da jeg ikke kjente noen, men nå har vi blitt godt kjent. Lørdag kveld grillet vi og joiket alle sammen, forteller hun.

Asker-jenta ser på konfirmasjonen som et nytt sted i livet.

- Man blir mer voksen og må kanskje ta mer ansvar for det man selv gjør.

Nejla-Meehte Nerli Bohmann fra Hattfjelldal konfirmerte for andre gang i år søndag. I juli konfirmerte han seg i Hattfjelldal. Han synes den samiske kofirmasjonen er ekstra artig.

- Vi gjør mer og det er mer sosialt her. Etter konfirmasjonen skal det bli fest, da kan jeg ikke spare på kruttet, smiler Nerlibohmen.

BILDETEKSTER:

KONFIRMERT: Sørsamiske ungdommer konfirmerte seg i Snåsa kirke søndag. Første rekke f.v: Nora-Kathrin Danielsen Sparrok, Sigrid-Anna Bjørkås, Meele Danielsen og Elsa-Marja Kappfjell. Andre rekke f.v:

Jenny-Krihke Dragsten Bendiksen, Christina Ferreira Jacobsen, Maajja- Krïhke Bransfjell, Inga Solberg Åhren og Elen Anna Solberg Åhren. Tredje rekke f.v: Mats Emanuel Andersson Renander, Nejla-Meehte Nerli, Bohmann og Nils-Ante Bendik Utsi Appfjell. Foto: Birger Ringseth

Sørsamisk konfirmasjon. Foto: Birger Ringseth

KAPPER: F.v: Maajja-Krïhke Bransfjell, Christina Ferreira Jacobsen, Nora-Kathrin Danielsen Sparrok og Nejla-Meethe Nerli Bohmann kler seg i blåe kapper før de skal inn i kirken. Foto: Birger Ringseth

GJENNOMGANG: Prest Einar Bondevik i det sørsamiske området prøver å berolige de spente konfirmantene med å gå gjennom programmet før de går inn i kirka. Foto: Birger Ringseth

INNMARSJ: Det var mye folk i Snåsa kirke da de spente konfirmantene gikk inn i voksenlivet søndag. Foto: Birger Ringseth

**Legevakta bytter nummer**

1. september 2015 får legevakta nytt telefonnummer. Det sekssifrede telefonnummeret 116117 blir det nye landsdekkende legevaktnummeret. Uansett når du ringer, eller hvor i landet du ringer fra, skal du komme fram til legevaktsentralen på det nye nummeret.  De gamle faste legevaktnumrene skal fungere som før. Dette skal dekke publikums behov for å få kontakt med en bestemt legevaktssentral i gitte situasjoner. Oppgavefordeling mellom fastlege og legevakt blir ikke endret som følge av det nye telefonnummeret.

BILDETEKST:

Fastlege Nina Kjenstadbakk i Snåsa.

**Etterlyser eier av tollekniv**

Finsås: En hjemmelaget kniv ble for omtrent fjorten dager siden funnet ved Finsåsbukta.

Terje Gifstad og sønnene Ante og Eskil Gifstad Storaunet fant for fjorten dager siden en kniv på veien ned til Finsåsbukta, da de skulle på fisketur. Kniven som er hjemmelaget har et smidd knivblad merket med bokstavene KV. Dette er antakeligvis initialene til smeden, og om det er Kåre Vedal eller en annen smed vites ikke. Selve sliren er av farget brunt skinn, og er preget med bokstavene FJ på forsiden. I tillegg er det flere pregninger som pynt på selve sliren. Opphenget eller hempa til knivsliren er også laget av skinn og er flettet på innsiden. Hvis noen kjenner igjen kniven kan de ta kontakt med Snåsningens redaksjon for gi informasjon som kan forene kniven med dens rette eier.

BILDETEKST:

Funnet: Denne kniven med inskripsjonen FJ på sliren ble funnet på veien ned til Finsåsbukta for omtrent fjorten dager siden.