Veteranen knallet til

Svarvamoen: Med nesten fullt hus viste Bjørn Holumsnes at veteranene fortsatt henger godt med på skytterbanen.

LORNTS EIRIK GIFSTAD

[lornts@snasningen.no](mailto:lornts@snasningen.no)

Sist torsdag ble det avholdt dugleiksmerkeskyting på Svarvamoen skytebane. Åtte skyttere møtte opp på standplass, og av disse var det veteranen Bjørn Holumsnes i klassen V65 som knallet til med det beste resultatet. 246 poeng av 250 mulige ble resultatet til Holumsnes, som med det slo konkurrent Bjørn Nordhøi med ett enkelt poeng. Kravet til dugleiksmerket i gull er minimum 210 poeng, noe flere av de fremmøtte skytterne klarte.

Førstkommende lørdag blir det nok et skytterstevne på Svarvamoen, da er det duket for det årlige Snåsamesterkapet i baneskyting. I fjor ble kampen om snåsamesterskapstittelen en duell mellom John Olav Tvestad og Ola Ålmo, og sistnevnte trakk til slutt det lengste strået. For Ålmo har dette etter hvert utviklet seg til å bli en solid tradisjon, for i fjor tok han sin 19. tittel og har i år muligheten for å ta sin 20. snåsamestertittel.

– Ambisjonen er å stille opp og ta den 20. mesterskapstittelen. Så håper jeg at det kommer noen utfordrere så det blir litt konkurranse, sier Ålmo.

Blink: Bjørn Holumsnes i klassen V65 skjøt 246 poeng av 250 mulige, og ble dagens beste skytter. Foto: Bernt Frode Engum/Snåsa skytterlag

Snåsamester: Ola Ålmo kan i år klare å ta sin 20. Snåsamesterskapstittel i baneskyting. Arkivfoto: Lornts Eirik Gifstad

Fotballskole: 82 barn deltok på fotballskole i Viosen.

Fotballglede i knallvær

Viosen: Fotball og fantastisk vær ble en fin avslutning på sommerferien for barna som deltok på fotballskole.

Magnhild Mona

[firmapost@snasningen.no](mailto:firmapost@snasningen.no)

De tre venninnene Nora Kjenstadbakk, Sofie Overland og Nora Katrine Kleivmo synes det er veldig gøy å være med, spesielt da det var så fint vær.

– Det morsomste vi gjør er å spille kamper, i pausene kan det bli litt kjedelig fordi vi må vente, mener Nora.

Johan Nikolai Larsen har også valgt å bruke helga på fotballbanan. Johan Nikolai bruker mye av fritiden på forball, men synes det er ekstra morsomt å spille med mange kompiser.

- Jeg spiller veldig mye fotball og det morsomste vi gjør er å skyte på mål, sier Johan.

Flinke

Hildegunn Vekseth var en av de 16 instruktørene som instruerte på fotballskolen. Selv spiller hun på Snåsa jenter 16, og har også tidligere vært trener på fotballskolen.

– Jeg synes barna i år er veldig flinke, de forstår spillet godt selv om de er små, sier Hildegunn.

Kleivmo synes humøret og motivasjonen til barna er veldig bra og bemerker at det har vært veldig lite sure miner.

– Noen tar etter proffe spillere de har sett på tv, filmer og kan vise litt temperament på banen, men humøret er bra på alle sammen, sier Kleivmo.

God deltakelse

82 barn i alderen seks til tolv år deltok på Fotballskole i Viosen i helga. Fotballgruppa hadde også fått tak i 16 instruktører som skulle holde barna i aktivitet lørdag og søndag.

– Det har ikke vært noe problem å finne ungdommer som vil stille opp, Jeg trener jenter 16-laget, så mange av instruktørene har jeg fått med meg der ifra, forteller Robert Øyen.

Tine Fotballskole er et landsomfattende arrangement med 27 000 deltakere i år, på Snåsa bruker det å være rundt 80 deltakere.

BILDETEKSTER:

GLAD GJENG: 82 barn i alderen seks til 12 år deltok på Tine Fotballskole i Viosen i helga, arrangørene forteller at det er så mange det bruker å være. Alle foto: Magnhild Mona

AVBREKK: Et lite avbrekk må til mellom all fotballspillingen i varmen.

MORSOMT: Nora Kjenstadbakk er glad i å spille fotball og synes det er artigst å spille kamper på fotballskolen.

FLINKE: Trenerne var overrasket over hvor godt deltakerne forsto spillet.

I FARTA: Peder Bjørk var ivrig på å score og ga ikke opp før han satte ballen i mål.