Gietjieturisme: Akte orre dïejvese ålkoejieleden sisnjelen lea jijhteme, jïh dagke gietjietuvre akte orre darjome sjædta.

Eevre hijven gietjietuvrine

Snåase: Daate dïejvese gietjietuvre lea dagke ovnohkens dejtie jeanatjommesidie, men Oldernæs gaertienisnie sijhtieh jienebh sijhtieh raaktan gietjietuvrem pryövedh.

lornts eirik Gifstad

[lornts@snasningen.no](mailto:lornts@snasningen.no)

Jeenjesh sån ånnetji krååvvedieh gosse dïejvese gïeregetuvre neebnesåvva. Dellie ussjede praare vuastadahkide jïh jïjnje slæjhtoe juktie bæjjese gïerhgeatjan båetedh, jïh dan mænngan våålese vihth slobpestidh. Læjhkan dle jeenjesh gïeregeturismem lyjhkoeh goh ij gåessie gænnah aarebi. Men eah gaajhkesh vaallah fysihkem, kondisjovnem jallh lastoem utnieh bæjjese akten tjahkese tjabredh. Åkten tuvreålman sjïehteladtedh maam dah jeanatjommesh maehtieh jaksedh, lij naakede destie maam Bjørn Ona-Hauffen åssjaldahkine utni gosse gietjietuvrem åehpiedehti.

–Dïhte aevhkie aktine gietjietuvrine viertiestamme aktine gïeregetuvrine, lea daesnie naa jalkede vaadtsa baalkan mietie eevre njuanageatjan. Ij leah dan jïjnjh tsavtsh jïh praarehkh, dan åvteste daate tuvre sjeahta dovne båarasåbpoe jïh nuerebe vaedtsijh, Ona-Hauffen buerkeste.

Baalka

Dæjmetje daelvien eelkin baalkah röönjedh gietjietuvride dovne Tynesnjuanesne jïh Ålnesnjuanesne, jïh voerhtjen daan jaepien baalkide rïhpestin almetjidie.

–Iktesth ohtje barkoe maam tjuara darjodh juktie baalkide gorredidh, men daelie åajvahkommes gaervies. Dagke buektiehtibie aktem byögkeles rïhpestimmiem utnedh mubpien giesien, Ona-Hauffen soptseste.

Hijvenlaakan dååsteme.

Mænngan baalkah åtnose vaaltasovvin, Ona-Hauffen aervede dah medtie 50-60 guessieh åtneme gietjietuvresne.

–Mijjieh joekoen jïjnjh hijven bïevnesh bååstede åådtjeme ihke mijjieh baalkam röönjeme njuanageatjan. Joekoen doh ohtje båarasåbpoe vaedtsijh leah gaajh geerjene orreme ihke mijjieh dam dorjeme daelie, Ona-Hauffen buerkeste.

Dïhte guhkemes gietjietuvre mij Ålnesnjuanageatjan jåhta, lea 2,5 kilomeeterh akte geajnoe, men dan åvteste naa jalkede desnie dellie aaj journalistide sjeahta mah eah leah dan jïjnjem saavreme.

Gïeltege vuejnedh

Baalkan mietie gellie tjaebpies sijjieh gubpede hijvenlaakan vuejnedh, jïh dejtie mah tuhtjieh histovrije lea luste, dle dovne båeries duerhpieh desnie jïh ij goh unnemes njieljie-vïjhte kraaverååjsh mejtie aervede lea bronseaaltaristie.

–. Jienebh kraaverååjsh jïh gaskem jeatjah akte gierkiegievlie seamma dajvesne. Nov sån akte dajve orreme mij lea ohtje sjïere orreme, akte såarhts kultesijjie, Ona-Hauffen soptseste.

Dan åvteste jienebh biehkieh gietjietuvrine mah maehtieh fryöjstehke årrodh almetjidie, dovne dah mah båeries jïh noere jïh turisth jïh voenges histovrihkerh.

Bildetekster:

Gietjie: Gosse gietjiem jakseme dellie hijven sjeahta aktine lïegkedimmine spaenjesne. Jalhts akte gietjie jïh ij naan gïerege dle akte beavnardahke gubpede maahta hijvenlaakan vuejnedh gosse tjaebpies vearelde. Gaajhkh guvvieh: Lornts Eirik Gifstad

Tynes-njuana: Baalkan luvhtie Ålnes-njuanageatjan maahta Tynesnjuanese vuejnedh gusnie aaj sjïehteladteme aktine gietjietuvre-baalkine.

Kaarhte: lea jïjtse kaarhtem guvviedamme dajven bijjelen Oldernes gaertienisnie.

Sjilte: Baalka Ålnesnjuanageatjan lea sjiltadamme jïh dovne nöörjen jïh ålkoelaanten guessieh dam hijvenlaakan guarkah.

Vaarrijidie: Baalka Ålnesnjuanan gåajkoe edtja bielelen stoerre heaptoeh årrodh, jïh lea “vaarrijejearsoes” guktie Bjørn jïjtse jeahta. Dïhte daam skraejrie-soelmehtem bïejeme gaskemearan. – Maahta akte jaksoesmierie årrodh gosse daan soelmehten tjïrrh båata bielelen moeri gaskesne dabranidh, föörhkede.

--------------------------------------------------------------------------------------------------------------------------------------------------------------------------------

Sak 2 til oversetting

Akte skuehtie Snåase-mïestereskaapem loetesti

Snåase: Akte gieltegs galhkuve daan jaepien Snåasemïestereskaapem baanaskööhtemisnie loetesti.

lornts eirik gifstad

[lornts@snasningen.no](mailto:lornts@snasningen.no)

Laavadahken daan jaepien Snåase-mïestereskaape baanaskööhtemisnie lij Svarvamoen skööhtemebaanesne. Gaektsie skööhtijh klaassine junioren raejeste klaassese V-65 raajan lin båateme juktie meatan årrodh. Åvtelhbodti lij gieltege mejtie dæjmetje jaepien mïestere, Ola Ålmo, edtji vitnijinie sjïdtedh jïh sov 20. Snåasemïestereskaapetihtelem åadtjodh.

Jïebne

Snåase-mïestereskaape skööhtesåvva klaassine 3-5 jïh dan åvteste ajve skööhtijh John-Olav Tvestad (kl.3) jïh Ola Ålmo (kl.4) mah nuepiem utnin dam åajvoeh tihtelem vitnedh. Goh veanhtadamme dellie akte jïebne gæmhpoe vitnemen bïjre, men minngemosth Tvestad tjïjhtje poengigujmie vitni Ålmoen åvtelen. Ålmo nuepiem utni vitnijinie sjïdtedh, men miste ryökni minngemes skööhtemisnie jïh ajve aktem skuehtiem aajmene utni magasijnesne gosse skööhtemem geervehti.

Båetijen laavadahken aaj skööhteme Svarvamoesne, dellie öörnesåvva dïhte aerpievuekien pokalegaahtjeme gaskem Forr., Kvam- jïh Snåasen skööhtemesiebriem.

Illedahkh:

Håkon Holst (Junior)- 220p (Idtji omgangem skööhth)

Bjørn Holumsnes (V65)-239p (Idtji omgangem skööhth)

Nils Bergsmo (V65)-209p (Idtji omgangem skööhth)

Bjørn Nordhøi (V65)-341p

Ola Ålmo (kl.4)-304p

Sigbjørn Brønstad (V55)-300p

John Olav Tvestad (kl 3)-311p

Bernt Frode Engum (kl 2)-320p

Bildetekst:

Vitnije: Tjïjhtje smaave poengigujmie John-Olav Tvestad vitnijinie sjïdti Ola Ålmon åvtelen. Guvvie: Bernt Frode Engum/Snåasen Skööhtemesiebrie