VÆJROE: Jïjnjh gujnh mej ïedtje vijredh

Jeenjemesh nïejth væjroepryövem vaeltieh

SNÅASE: 24 dejstie 37 almetjijstie mah væjroepryövekuvsjem Snåasesne vaeltieh leah nïejth.

birger ringseth

[birger@snasningen.no](mailto:birger@snasningen.no)

–Tuhtjem daate lea eevre sjïere. Im gåessie gænnah dan jïjnjh nïejth kuvsjesne åtneme, vaallah dan gellie almetjh ållesth, kuvsjeåvtehke Vemund Gjertsen, Snåasen væjroe-jïh göölemesiebresne jeahta.

Væjroepryövekuvsje vaasa govhte kuvsjeiehkedh jïh aktem skööhtemebiejjiem. Aejlegen dah båetije vijrijh åadtjoejin pryøvedh dovne rifline jïh hagline skööhtedh skööhtemebaanesne.

Gjertsen mïelen mietie dle nïejth eah leah nåakebe baernijste skööhtemebaanesne, buerebe væjkalåbpoe.

–Rifline dah buerebelaakan skööhtin baernijste.

Kuvsje leavloem beaja jearsoesvoetese jïh væjroeetihkese.

–Dïhte eevre vihkielommes lea jearsoesvoete jïjtsasse jïh almetjidie sov bïjre. Dïsse jeenjemes tïjjem nuhtjebe, Gjertsen soptseste.

Inga Emelie Joma (17) Raarvihkeste edtja eksamenem vaeltedh daan biejjien.

–Kuvsje hijven orreme. Manne jïjnjem aarebistie deejrim jïh stoerrevijrievijremasse skööhtim bearjadahken. Daelie edtjem ajve væjroepryövem vaeltedh åvtelen åadtjoem vijredh, dïhte 17 jaepien båeries nïejte jeahta.

**–Mah gyhtjelassh geervemes sjidtieh?**

–Gaajhki dej ledtiej bïjre vïenhtem. Im dan væjkele ledtiej bïjre, jallh vaeknien bïjre.

Dïhte 17 jaepien båeries nïejte aktede fuelhkeste båata mij ïedtjem åtna vijremasse, jïh sæjhta meatan årrodh sarvem vijredh daan tjaktjen.

**–Mij dov nïekedasse?**

–Mov nïekedasse lea bïernem skööhtedh, dan åvteste dïhte akte juvre jïh dellie maahta buerebe sjïdtedh båatsose.

Marianne Aasum værjoepryövekuvsjese bööti mænngan gelliej nyjsenæjjajgujmie soetestamme dan bïjre.

–Gosse lim unnebe dellie ånnetji dåeriedim vijremisnie. Manne vuarjasjamme kuvsjem aarebi aaj, men ij leah sjïdteme åvtelen daelie.

Aasum veanhta væjroepryöve maahta hijven dååjresh vedtedh eatnamisnie.

–Daelie aktem fåantoem åtnam ålkone eatnamisnie mïnnedh jïh hijven dååjresh åadtjodh. Dagke nuepiem åadtjoem ledtieh ånnetji vijredh, men vuajnam ij sån dan stoerre nuepie rïeksegh vijredh, Aasum jeahta.

**–Guktie lij kuvsje?**

– Vemund lea joekoen væjkele jïh seadtoes orreme, jïh buerkiestamme. Gaajh luste lij skööhtemebaanesne årrodh. Idtjim dan jïjnjem dievvedh iktesth, men skööhtim amma, Aasum föörhkede.

BILDETEKSTER:

NÏEJTEBOOM: 65 prosenth dejstie mah meatan væjroepryövekuvsjesne Snåasesne leah nïejth. Daesnie jienebh dejstie. G.b: Beate Bergsmo, Annika Berg, Elise Sagmo, Kristine Aasum , Birgitte Omli, Anne-Marja Joma, Inga Emelie Joma, Marianne Aasum, Merete Grande, Julie Sandstad. Guvvie: Vemund Gjertsen

LAEJRIEDUVVEGE-SKÖÖHTEME: Merete Grande laejrieduvvegi vööste skööhtie mearan Marianne Aasum gïehtjedeminie dennie duekesne.

Vïjhte veeljemen bïjre

**Snåsningen vïjhte noerh gihtji mejtie dah edtjieh steemmadidh veeljemisnie, jïh mah aamhtesh mah leah vihkielommes dejtie.**

**Ole Andreas Mikkelsen(18)**

- Im ussjedamme steemmadidh veeljemisnie daan jaepien. Raaktan dan åvteste im nuekies åahpenamme veeljeminie juktie daejredh gïese manne sïjhtem mov steemmam vedtedh.

**Emelie Smestad Berg(18)**

- Manne edtjem steemmadidh veeljemisnie daan jaepien. Vihkeles aamhtesh munnjien lea jienebeåtnoehaalle, mijjieh jienebh barkoesijjieh åadtjobe, årromelastoe jïh akte ræjhkoes kultuvrejielede voenesne.

**Jørgen Våg(17)**

Im ussjedamme steemmadidh veeljemisnie, dan åvteste im politihkine åahpenamme. Im tuhtjh reaktoe steemmadidh akten krærran man mïelh im manne daejrieh. Akte aamhtese mij lea ïedtjije munnjien lea iktebïejeme tjïeltijste, manne leam laejhtehks dïsse.

**Sindre Svensson(18)**

Manne lea ussjedamme steemmadidh tjïelteveeljemisnie. Tuhtjem vihkeles mijjieh jienbeåtnoehaallem åadtjobe jïh Snåase jåarhka jïjtse tjïeltine årrodh.

**Ruth Kristine Brøndbo**

Jaa, edtjem steemmadidh daan jaepien. Vihkielommes aamhtese munnjien lea ij mij akth sjïdth dehtie iktebïejemistie.