JAKT: Stor kvinnelig interesse for jakt

Flest jenter tar jegerprøven

SNÅSA: 24 av 37 deltakerne på jegerprøvekurset i Snåsa er jenter.

birger ringseth

[birger@snasningen.no](mailto:birger@snasningen.no)

– Dette synes jeg er ekstraordinært. Jeg har aldri hatt så stor andel jenter på kurset, heller ikke totalt antall deltakere, sier kursleder Vemund Gjertsen i Snåsa jeger- og fiskeforening.

Jegerprøvekurset består av seks kurskvelder og en skutedag. Søndag fikk de vordende jegerne prøve å skute med både rifle og hagle på skytebanen.

Ifølge Gjertsen er det står jentene absolutt ikke tilbake for guttene på skytebanen heller, snarere tvert imot.

– Med rifle skjøt de mye bedre enn guttene.

Kurset vektlegger sikkerhet og jaktetikk.

– Det absolutt viktigste er sikkerheten for dem selv og folk rundt seg. Dette bruker vi mest tid på, forteller Gjertsen.

Inga Emelie Joma (17) fra Røyrvik skal ta eksamen i dag.

– Kurset har vært bra. Jeg visste veldig mye fra før og skjøt opp til storviltjakta fredag. Nå gjenstår bare å ta jegerprøven så får jeg jakte, sier 17-åringen.

**– Hva blir det vanskeligst å få spørsmål om?**

– Det må bli alle de fuglene. Jeg er ikke så god på fugler, eller ammunisjon.

17-åringen kommer fra en jaktinteressert familie og vil delta på elgjakt i høst.

**– Hva er drømmen?**

– Jeg drømmer om å skyte bjørn, fordi det er et stort rovdyr og at det kan gjøre forholdene bedre for reindrifta.

Marianne Aasum møtte opp på jegerprøvekurs etter å ha snakket med flere damer om å bli med.

– Da jeg var mindre var jeg med litt på jakt. Jeg har vurdert kurset tidligere også, men det har ikke blitt før nå.

Aasum tror jegerprøven kan gi fine opplevelser ute i naturen.

– Det er et påskudd for å komme seg ut og få fine turer og opplevelser. Kanskje åpner muligheten seg for å jakte litt fugl, men det er jo ingen voldsom opptur for rypejakta ser jeg, sier Aasum.

**– Hvordan var kurset?**

– Veldig bra. Vemund har vært veldig dyktig, rolig og forklart. Det var virkelig artig på skytebanen. Jeg traff ikke så mye alltid, men skjøt da, ler Aasum.

BILDETEKSTER:

JENTEBOOM: 65 prosent av deltakerne på jegerprøve-kurset i Snåsa er jenger. Her er flere av dem. F.v: Beate Bergsmo, Annika Berg, Elise Sagmo, Kristine Aasum, Birgitte Omli, Anne-Marja Joma, Inga Emelie Joma, Marianne Aasum, Merete Grande, Julie Sandstad. Foto: Vemund Gjertsen

LERDUESKYTING: Merete Grande fyrer løs mot lerduene mens Marianne Aasum følger med i bakgrunnen. Foto: Vemund Gjertsen.

Fem om valget

**Snåsningen spurte fem ungdommer om de skulle stemme ved valget, og hvilke saker som teller mest.**

**Ole Andreas Mikkelsen(18)**

- Jeg har ikke tenkt til å stemme ved valget i år. Det er rett og slett fordi jeg ikke har satt meg nok inn i det til å vite hvem jeg ønsker å gi min stemme til.

**Emelie Smestad Berg(18)**

- Jeg skal stemme ved valget i år. Viktige saker for meg er at det blir flerbrukshall, at vi får flere arbeidsplasser, bolyst og et rikt kulturliv i bygda.

**Jørgen Våg(17)**

Jeg har ikke tenkt å stemme ved valget, fordi jeg ikke har satt meg inn i politikken. Jeg føler ikke for å stemme på et parti jeg ikke vet hva står for. En sak jeg interesserer meg for er sammenslåing av kommunene, jeg er veldig skeptisk til det.

**Sindre Svensson(18)**

Jeg har tenkt å stemme ved kommunevalget. Jeg synes det er viktig at vi får flerbrukshall og at Snåsa forblir en egen kommune.

**Ruth Kristine Brøndbo**

Jeg skal stemme i år ja. Den viktigste saken for meg er at det ikke blir noe av sammenslåinga.