Tjaetsie: Edtja jeatjah tjaetsiegaaltijh goerehtidh Vestbygdese

Tjaetsiem ohtsede

Vestbygda: Raajnes tjaetsie lea vihkeles, jïh evteben gaskevåhkoen Snåasen tjïelte laavenjostosne sïeltine Norconsult goerehti mejtie lea nuepie aktem raajnes jïh jearsoes maadthtjaetsiegaaltijem åadtjodh jovkemestjaatsan Vestbygdesne.

Lornts Eirik Gifstad

[lornts@snasningen.no](mailto:lornts@snasningen.no)

Goh akte bielie dahkoesoejkesjistie tjaatsan jïh såalsan, Snåasen tjïelte lea eajhnadovveme goerehtidh mejtie maahta aktem maadthtjaetsiegaaltijem nuhtjedh goh åejvietjaetsiegaaltije Vestbygdesne. Naemhtie guktie tjaetsievierhkie lea bæjjese bigkeme daan biejjien dle tjaetsie Snåasenjaevreste pumpadamme sjædta akten bassengese Finsåsesne jïh desnie guhkiebasse gïetesåvva. Daate akte naa dovres prosesse. Daelie goerehteminie mejtie akte maadthtjaetsiegaaltije maahta dovne raajnesåbpoe jïh vielie ekonomeles årrodh.

–Voestegh tjoerebe vuartasjidh mejtie maadthtjaetsiegaaltijh gååvnesieh daesnie Vestbygdesne mah leah nuekies stoerre, jïh mah nuekies jolle kvaliteetem utnieh. Dan mænngan edtja aerviedidh mejtie åasan gaavhtan gåarede jïjtjemse akten orre gaaltijasse ektiedidh sijjeste dam öörnegem nuhtjedh maam daan biejjien utnebe, prosjekteåvtehke Espen Berg Snåasen tjïeltesne buerkeste.

Prosjekte dovne dam orre dahkoesoejkesjem jïh maadthtjaetsiegoerehtimmiem Vestbygdesne feerhmie. Åasamierie lea medtie 250 000 kråvnah jïh tjïelteståvroe dam nænnoesti giesien åvtelen.

Goh neebneme dle goerehtimmien våarome lea jearsoes tjaetsiegaaltije jïh ekonomije. Gaaltijen åvteste, mij daan biejjien åtnasåvva Jillie-Snåasen tjaetsievierhkesne, tjïelte tjuara ovrehte 2-300 000 kråvnah maeksedh fïerhten jaepien, ajve tjåadtjoen maaksojne. Lissine såemies lissiehtassh båetieh gïehtelimmien gaavhtan.

–Jis aktem jearsoes jïh hijven maadthtjaetsiegaaltijem gaavna dellie unnebe daerpiesvoete sjædta tjaetsiem reejnedh. Dellie maahtah maaksojde giehpiedidh naa jïjnjem fïerhten jaepien, Berg jeahta.

Jalhts aktem orre gaaltijem gaavna dellie sæjhta våaroehtidh dam båeries tjaetsietseegkeldahken utniehtidh jearsoesvoeten gaavhtan.

–Jalhts mijjieh aktem orre maadthtjaetsiegaaltijem åadtjobe mij lea buerebe, sijhtebe voejhkelidh dam båeries tseegkeldahkem utniehtidh goh backup. Dellie maehtebe dam nuhtjedh jis mij akte heannede dejnie orre gaaltijinie, Berg tjïelkeste.

Doh goerehtimmieh mah dorjesovvin gaskevåhkoen lea ajve dihte aalkoe, mænngan maahta dovne kroehkedimmie jïh bovresjimmie sjïdtedh åvtelen maahta sjæjsjalidh gusnie doh bööremes gaaltijh gååvnesieh.

–Mijjieh aervedeminie vaestiedassem utnedh goerehtæmman naa varke, nov amma daan tjaktjen. Jis edtjebe maadthtjaetsien mietie bovresjidh daejnie sijjine tjoerebe luhpiem utnedh dajve-aajhterijstie, jïh jalhts vaajteles bovresjimmine nierhkedh daan tjaktjen, dle maahta læjhkan gïjre sjïdtedh åvtelen nïerhkebe, Berg minngemosth jeahta.

BILDETEKST: Vååksjedimmie: Prosjekteåvtehke Espen Berg Snåasen tjïeltesne (g.b.) geologe Joseph Allen Norconsulteste, Håvard Overland Snåasen tjïelteste jïh ektievoeten åvtehke Are Tomter teknihken ektievoetesne lin evteben gaskevåhkoen Vestbygdesne jïh maadthtjaetsiegaaltijidie desnie goerehtin. Guvvie: Lornts Eirik Gifstad

Maarhnabiejjie Sandmoesne jïh kultuvrevaanterdimmie Viosesne

Vestbygda: Båetijen hïeljen kultuvremojhtesebiejjieh Snåasesne

LORNTS EIRIK GIFSTAD

[lornts@snasningen.no](mailto:lornts@snasningen.no)

Tjaktjemaarhnabiejjie duerhpesne Sandmoen, lea vielie goh luhkie jaepieh akte lyjhkedihks heannadimmie orreme mij dovne maanah jïh geerve almetjh tjöönghkeme. Stiftelsen Sandmoen dihte mij maarhnabiejjiem öörnede, jïh dovne voenges doekijh jïh doekijh mah båetieh ovmessie såarhts vaaroeh sjaljosne faalehtieh. Lissine maarhnabiejjine årrodh aaj akte hijven sijjie tjåanghkenidh gusnie dovne doekeme prïhtjegistie jïh ovmessie darjomh maanide.

Maarhnabiejjie lea paraplyjen nuelesne kultuvremojhtesebiejjieh Snåasesne, jïh aejlegen maarhnabiejjien mænngan akte vaanterdimmie Viosesne sjædta gusnie aalka Vonheim krirriegåetesne.

Osvald Løberg kultuvrevaanterdimmesne Viosesne soptseste jïh Rolf Velde sæjhta lissine bievnedh barkoen bïjre dejnie orre voenegærjine maam edtja bæjhkoehtidh daan tjaktjen.

BILDETEKST:

Maarhnabiejjie: Laavadahken aeredsbiejjien maarhnabiejjie öörnesåvva duerhpesne Sandmoen. Våarhkoeguvvie.