Vann: Skal undersøke alternative vannkilder for Vestbygda.

Leter etter vann

Vestbygda: Rent vann er viktig, og forrige onsdag undersøkte Snåsa kommune i samarbeid med Norconsult muligheten for å få en ren og sikker grunnvannskilde til drikkevann på Vestbygda.

Lornts Eirik Gifstad

[lornts@snasningen.no](mailto:lornts@snasningen.no)

Som en del av handlingsplan for vann og avløp, har Snåsa kommune bestemt at det skal undersøkes om man kan benytte en grunnvannskilde som hovedvannkilde på Vestbygda. Slik vannverket er oppbygd i dag blir vann fra Snåsavatnet pumpet opp til et høydebasseng på Finsås og prosessert der. Dette er en forholdsvis kostbar prosess. Nå undersøker man om en grunnvannskilde kan være både renere og mer økonomisk.

– Først må vi se om det finnes grunnvannskilder her på Vestbygda som har stor nok kapasitet, og som holder høy nok kvalitet. Deretter skal man beregne om det er kostnadsmessig forsvarlig å koble seg på en ny kilde fremfor å bruke den løsningen vi har i dag, forklarer prosjektleder Espen Berg i Snåsa kommune.

Prosjektet omfatter både den nye handlingsplanen og grunnvannsundersøkelsen på Vestbygda. Kostnadsrammen er på cirka 250 000 kroner og ble vedtatt av kommunestyret før sommeren.

Som nevnt er en sikker vannkilde og økonomi grunnlaget for undersøkelsen. Kilden som per i dag benyttes på Vest Snåsa vannverk koster kommunen et sted mellom 2-300 000 kroner i året kun i faste utgifter. I tillegg kommer en del driftsmessige tillegg.

– Hvis man finner en sikker og god grunnvannskilde er behovet for rensing av vannet betraktelig mindre. Da kan man kutte utgiftene en god del hvert år, sier Berg.

Selv om man finner en ny kilde vil sikkerheten ved å ha det gamle anlegget stående være prioritert.

– Selv om vi får en ny grunnvannskilde som er bedre vil vi forsøke å ha det gamle anlegget stående som backup. Dermed kan vi benytte det om noe skulle skje med den nye kilden, opplyser Berg.

Undersøkelsene som ble gjort på onsdag er bare begynnelsen, senere kan det bli både graving og borring før man kan bestemme hvor de beste kildene er.

– Vi regner med å ha svar på undersøkelsen ganske raskt, i hvert fall i løpet av høsten. Skal det borres etter grunnvann på disse punktene er vi nødt til å hente inn tillatelse fra grunneiere, og selv om det er ønskelig å komme i gang med en eventuell borring i høst, så kan det bli vår før vi er i gang, avslutter Berg.

BILDETEKST: Befaring: Prosjektleder Espen Berg Snåsa kommune (t.v.), geolog Joseph Allen fra Norconsult, Håvard Overland Snåsa kommune og enhetsleder Are Tomter ved teknisk etat, var forrige onsdag på Vestbygda og undersøkte grunnvannsforekomstene der. Foto: Lornts Eirik Gifstad

Markedsdag på Sandmoen og kulturvandring i Viosen

Vestbygda: Førstkommende helg er det kulturminnedager i Snåsa.

LORNTS EIRIK GIFSTAD

[lornts@snasningen.no](mailto:lornts@snasningen.no)

Høstmarkedsdagen på husmannsplassen Sandmoen, har i over ti år år vært et populært innslag som har samlet både barn og voksne. Det er stiftelsen Sandmoen som står bak markedsdagen, og både lokale og tilreisende selgere tilbyr ulike varer på tunet. I tilegg til å være en markedsdag er det også et sosialt samlingssted med både kaffesalg og ulike aktiviteter for barna.

Markedsdagen går under paraplyen kulturminnedager i Snåsa, og søndag blir markedsdagen oppfulgt med en Viosenvandring med utgangspunkt i Vonheim forsamlingshus.

Kultutvandringen i Viosen blir guidet av Osvald Løberg, og i tilegg vil Rolf Velde informere om arbeidet med den nye bygdeboka som skal utgis i høst.

BILDETEKST:

Markedsdag: Lørdag formiddag blir det arrangert markedsdag på husmannsplassen Sandmoen. Arkivfoto.