Beapmoe jïh healsoe: learohkh 9. klaasseste lin leekedimmesne

Bovtse niesteste buartan

Snåase: Gubpede beapmoe båata? Jïh guktie gaajhke dorjesåvva dehtie raejeste bovtse jeala goske lea gaskebiejjieteellerhkesne?

lornts eirik gifstad

[lornts@snasningen.no](mailto:lornts@snasningen.no)

Daate lij dïhte teema mij lij biejjieöörnegisnie 9. klaassese Snåasen skuvlesne gosse dah åadtjoejin meatan årrodh leekedimmesne.

Daan biejjien eah gaajhkh noerh seamma jïjnjem daejrieh gubpede beapmoe båata maam mijjieh byöpmedibie, jïh guktie dïhte dorjesåvva. Snåasen skuvlesne akte aerpievuekie orreme såemies jaepieh, doh learohkh åktsadinie klaassesne åadtjoeh meatan årrodh leekedimmesne, guktie åadtjoeh vuejnedh guktie gaajhke dorjesåvva, dehtie raejeste bovtse jeala goske beapmoe lea jurjiehtamme jïh lea teellerhkesne. Dellie skuvle aktem jïjtse niestiem åasta mestie voejhkelieh dan jïjnjem nuhtjedh goh gåarede ööhpehtimmesne.

–Dan gåhkese gåaradamme dle mijjieh pryöveme meatan årrodh leekedimmesne, men daelie naan jaepieh mænngan mijjieh minngemes aejkien nuepiem utnimh, lohkehtæjja Torkil Grande, Snåasen skuvlesne jeahta.

Leekedimmie

Göökte våhkoeh mænngan dah lin meatan tjöönghkemisnie jïh leekedimmesne Grønningen lïhke. Evteben våhkoen lin leejjeme båatsoesaemiem Lars Isak Påve goh maehtehtje gosse edtjin lïeredh niestiem smeejvedh. Påve edtji learoehkidie vuesiehtidh guktie dah edtjin niestiem kruepieslaakan smeejvedh. Dïhte eelki dejnie ellen vihkielommesinie.

–Naaken daesnie mij vuajna mij gietjide mij lea åvtene daennie niestesne? Gihtji jïh neastan tjuvtjiedi mij bïenghkesne gællasji.

Idtji guhte dejstie learoehkijstie dåeriesmoerem utnieh dam gyhtjelassem vaestiedidh. Men gosse Påve eelki gihtjedh dej mubpiej bieliej bïjre dellie varke ånnetji geervebe sjïdti. Påve dejtie stööremes stuhtjide smeejvi, dan mænngan learohkh åadtjoejin jïjtje nejpine pryøvedh juktie dejtie unnebe bearkoestuhtjide tjoehpestidh.

–Ånnetji skabroeh sjïdtim gosse govlim mennie åesesne akte tjahta, men hijven gujht gåaradi, learohke Markus Sandnes jeahta, mij earoem åadtjoeji nïejht-åedtjide olkese tjoehpedh.

Beapmoejurjiehtimmie

Learohkh edtjieh bearkoem nuhtjedh beapmoejurjiehtimmesne mænngan daan tjaktjen, jïh naakedem destie edtjieh meatan vaeltedh tuvresne.

–Learohkh åktsadinie klaassesne edtjieh jerkieskuvlese Høvringen gåajkoe mænngan daan skuvlejaepien, jïh dellie edtjieh bearkoem meatan utnedh daehtie bovtseste mij lea soevestamme, Grande jeahta. Ij leah ajve bearkoe mij åtnasåvva. Skuvleklaassh edtjieh aaj dueljiem, tjåerviem jïh tjiehtjeremåarah bovtsen juelkijste gorredidh,

– Mijjieh voejhkelibie vuesiehtidh gaajhke jïjnje maahta åtnasovvedh, guktie mubpien jaepien edtjieh tjåerviem jïh juelkide nuhtjedh gosse edtjieh duedtiem utnedh, Grande buerkeste.

BILDETEKSTER:

Leekedimmie: Learohkh 9. klaasseste Snåasen skuvlesne åadtjoejin fulkedh abpe prosessem dehtie raejeste bovtsem åadtjestin goske dam juktiestin jïh leekedin. Mænngan edtjieh lïeredh niestiem smeejvedh jïh beapmoem jurjiehtidh bearkoste. Gaajhkh guvvieh: Lornts Eirik Gifstad

Maehtehtje: Båatsoesaemie Lars Isak Påve veelelaakan deejri guktie edtji smeejvedh jïh learoehkidie vuesiehti guktie dah edtjin niestiem unnebe stuhtjine juekedh.

Tjeapohke: Markus Eggen laavenjassine åadtjoeji dam stuhtjem mij lea geervemes lïhtsestidh, tjeapohke.

Skabroeh: Mænngan åadtjoeji govledh mennie åesesne nïejht-åedtjie lea, Markus Sandnes (g.b.) ånnetji skabroeh sjïdti, men buektiehti dam loevesjidh bielelen naan stoerre dåeriesmoerh.

Njelleme: Jørgen Lorvik Hansen bïhkedimmiem åadtjoeji Ann-Sofi Fjällstrømeste guktie edtja darjodh gosse edtja njelledh.

Orre lïhtsegh åålmegeraeresne

Per Morten Grande (1948), Ola Halgeir Håpnes (1954), Astrid Finsås Bratlie (1956), Toril Vorkinnslien Langnes (1957), Leif Arne Bakken (1958) jïh Marja Leena Jåma (1953) leah orre lïhtseginie veeljesovveme Snåasen åålmegeraeresne boelhken 2015–2019. Dej sæjjasadtjh leah Morten Hernes (1991), Inger Østborg (1947), Trond Rønningen (1968), Åsa Tørring (1976) jïh Maja Marie Jåma (1972).

Viertiestamme jaepine 2011 dellie ållesth ånnetji jienebh mah veeljemisnie steemmadin åålmegeraerieveeljemisnie jïh bïspedajveraerieveeljemisnie.

Jaepien 2011 dle 23,11 prosenth stæmmadin jïh daan jaepien veeljemisnie 23,3 prosenth.

–Manne lim raaktan aktem stuerebe lissiehtimmiem veanhtadamme dan stoerre ïedtjen gaavhtan bïspedajveraerieveeljemen bïjre, biejjieladtje åvtehke jïh gærhkoevuartasjæjja Møyfrid Skavlan Snåasen åålmegeraeresne jeahta.

Ånnetji jienebh mah steemmadin bïspedajveraerieveeljemisnie goh åålmegeraerieveeljemisnie daan jaepien.

Vaenebh lin daan jaepien veeljemelæstosne åålmegeraaran staeriedamme goh jaepien 2011.

ÅÅLMEGERAERIEVEELJEME: Såaknen hearra Ole Vinther jïh Ola Halgeir Håpnes åålmegeraeresne steemmah dåastoejin åålmegeraerieveeljemisnie. Guvvie: Birger Ringseth