Mat og helse: Niendeklassinger var med på reinslakting

Rein fra slakt til bord

Snåsa: Hvor kommer maten fra? Og hvordan går prosessen fra dyret lever, til det ligger på middagstallerkenen?

lornts eirik gifstad

[lornts@snasningen.no](mailto:lornts@snasningen.no)

Dette var tema som sto på dagsorden for 9. klasse ved Snåsa skole da de fikk være med på reinslakting.

Ikke alle ungdommer i dag har like god kjennskap til hvor maten vi spiser kommer fra, og hvordan den blir laget. Ved Snåsa skole har man i en del år hatt en tradisjon med at niendeklassingene får være med på reinslakting, slik at de kan få se hele prosessen fra dyret lever til det er tilberedt på tallerkenen. Skolen kjøper da en egen rein som de forsøker å bruke mest mulig av i undervisningen.

– Vi har så langt det har latt seg gjøre forsøkt å være med på reinslakting, men det er noen år siden sist vi hadde anledning, forklarer lærer Torkil Grande ved Snåsa skole.

Slakting

For to uker siden var de med på samling og slakting ved Grønningen. I forrige uke hadde de hyret inn reineier Lars Isak Påve som ekspert da de skulle lære å partere reinen. Påve skulle vise elevene hvordan man skulle grovparterte slaktet. Han startet med det aller mest grunnleggende.

– Er det noen som ser hvilken ende som er fram på denne reinen? Spurte han og pekte på slaktet som lå på benken.

Det spørsmålet hadde elevene ingen problemer med å svare på. Men da Påve begynte å stille spørsmål om de andre stykningsdelene ble det raskt litt vanskeligere. Påve skar ned de største stykkene, så fikk elevene selv prøve seg med kniven for å ta ut de mindre kjøttstykkene.

– Jeg ble litt nervøs da jeg fikk høre kilosprisen, men det gikk bra, sier elev Markus Sandnes som fikk æren av å skjære ut indrefileten.

Matlaging

Kjøttet skal elevene bruke i matlaging senere denne høsten, og noe skal også bli med på tur

– Niendeklassen skal på leirskole til Høvringen senere dette skoleåret, og da skal de ha med kjøtt fra denne reinen som vi har fått røkt, sier Grande. Det er ikke bare kjøttet som blir nyttet. Skoleklassene skal også ta vare på reinskinnet, hornet og noen små lykkebein fra reinens føtter.

– Vi forsøker å vise at det aller meste kan brukes, så hornet og beina skal de bruke neste år da de skal ha doudji, forklarer Grande.

BILDETEKSTER:  Slakt: Elevene fra 9. klasse ved Snåsa skole fikk være med på hele prosessen fra reinen ble fanget, til den ble avlivet og slaktet. Senere skal de få lære å partere reinslaktet og lage mat med kjøttet. Alle foto: Lornts Eirik Gifstad

Ekspert: Reineier Lars Isak Påve hadde full kontroll på parteringen, og viste elevene hvordan reinen skulle stykkes opp.

Nakke: Markus Eggen fikk oppgaven med å gå løs på det vanskligste kjøttstykket på reinen, nakken.

Nervøs: Etter at han fikk høre kilosprisen på indrefileten ble Markus Sandnes (t.v.) litt nervøs, men han fikk skjært den løs uten nevneverdige problemer.

Flåing: Jørgen Lorvik Hansen fikk instruksjon av Ann-Sofi Fjällström om hvordan man skulle gå frem for å flå skinnet av reinslaktet.

Nye medlemmer i menighetsrådet

Per Morten Grande (1948), Ola Halgeir Håpnes (1954), Astrid Finsås Bratlie (1956), Toril Vorkinnslien Langnes (1957), Leif Arne Bakken (1958) og Marja Leena Jåma (1953) er valgt inn som nye medlemmer i Snåsa menighetsråd i perioden 2015–2019. Med seg får de varamedlemmene Morten Hernes (1991), Inger Østborg (1947), Trond Rønningen (1968), Åsa Tørring (1976) og Maja Marie Jåma (1972).

Sammenlignet med 2011 økte oppslutningen lite grann totalt sett på menighetsrådsvalget og bispedømmerådsvalget.

I 2011 var oppslutningen på 23,11 prosent og ved årets valg 23,3 prosent.

– Jeg hadde egentlig forventet en større økning i oppslutningen på grunn av interessen rundt bispedømmerådsvalget, sier daglig leder og kirkeverge Møyfrid Skavlan i Snåsa menighetsråd.

Oppslutningen var i år litt høyere ved bispedømmerådsvalget enn ved menighetsrådsvalget.

Blant stemmegiverne hadde færre rettet på årets valgliste til menighetsrådet enn i 2011.

MENIGHETSVALGET: Sokneprest Ole Vinther og Ola Halgeir Håpnes i menighetsrådet tok imot stemmer i menighetsrådsvalget. Foto: Birger Ringseth