Mathea (5) testet skiene på Snåsatur / «Snåsatur» ble suksess

Berg: Unge Snåsa Sanitet ble overveldet over oppmøtet da de arrangerte sin første av seks «Snåsaturer» sist helg.

TORUN STØBAKK

[torun@snasningen.no](mailto:torun@snasningen.no)

Den nyoppstartede sanitetsforeningen er i ferd med å finne sin form. Sist søndag holdt de for første gang «Snåsatur» på grillplassen på Berg i Snåsa sentrum – bare et steinkast unna skiløypa som går gjennom bygda.

Overveldet

Det samlet flere enn de drømte om. Rundt 80 personer stakk innom de tre timene det varte – og sanitetskvinnene Kristin Brønstad og Mona Heimveg hadde sitt fulle hyre med å selge nystekte grove vafler og kakao til de besøkende.

– Jeg er mektig imponert og positivt overraska over at det kom så mange, sier sanitetskvinne Gro Nilsen, som sitter i styret for sanitetsforeningen.

Lavterskeltilbud

Hun beskriver Snåsaturen som et lavterskeltilbud for å få barnefamilier ut på tur i Snåsanaturen.

En av de oppmøtte var Per Opheim, som kom rennende på ski fra NTE-bygget sammen med barna Milda, Synnøve og Isak Peder (4).

Sistnevnte hadde fått nye ski til jul – og så ut til å stortrives i løypa sammen med mamma Wenche.

– Jeg synes det er kjempebra at det settes i gang noe sånt, så man får seg en dytt til å komme seg ut, sier Opheim:

– Det er artig at det kommer litt folk så ungene får treffe andre unger. Det er litt viktig. Ungene vil helst sitte inne og spille data og se TV, men når de først kommer seg ut er det ingenting som er artigere, sier Opheim.

Flyttes rundt

Målet er å holde et slikt arrangement i tilknytning til skiløypa en søndag i måneden utover våren.

– Neste gang har vi snakket om å ha det ved inngangen til Bomoseterløypa, sier Nilsen, som håper å trekke folk fra hele bygda med å flytte arrangementet rundt i de forskjellige grendene. Ideen har sanitetsdamene hatt lenge - de har bare ikke kommet i gang med det før nå. Ifølge Nilsen har det ingen sammenheng med at 2015 er Friluftlivets År.

- Det kom egentlig før det, men vi ser jo nå at det er helt i tråd med det, smiler Nilsen.

 STØDIG: Lille Mathea Bergsmo (5) trivdes i skiløypa.

Hektisk: Mona Heimveg fikk det tidvis travelt med å steke vaffel og servere kakao og kaffe til sultne skigåere.

Man får seg liksom en dytt til å komme seg ut.

* Per Opheim, familiefar

Ullgenser ble «skoleuniform»

SNÅSA: Elevene på Snåsa skole fikk en pussig beskjed fra lærerne sist uke.

Torun Støbakk [torun@snasningen.no](mailto:torun@snasningen.no) Sist fredag fikk barna på småtrinnet beskjed om å komme på skolen ikledd hjemmstrikket genser. Ifølge lærer Kjerstin Østborg startet ideen med et innfall fra en strikkeglad lærer i en matpause.  – Vi satt på lærerrommet og diskuterte hva vi holdt på å strikke for tiden, så sa vedkommende: «Skal vi ikke ta på oss klærne på skolen?». Så ble det sånn, og vi skrev det også på planen til elevene, forklarer Østborg.  De fleste elevene på småtrinnet husket å kle på seg ullgenseren – og lot til å trives med det varme plagget på den sprengkalde dagen.  I dag er interessen for strikking økende, og ungdommene skal bruke mye tid på strikking i skoletimene i utdanningsløpet.  Faktisk har både fjerde, sjette og tredje klasse strikking i duedtie-timene, faget som i den lærerplanen tospråklige Snåsa bruker tilsvarer kunst og håndverk, denne uken. Mer skal det bli når elevene kommer på mellomtrinnet, ifølge Østborg.  Hun tror barna får mye igjen for å lære seg å strikke i ung alder, og håper ungdommene får smaken på den tradisjonelle håndarbeidsmetoden.  – Jeg tror at de, hvis de begynner å strikke tidlig, kanskje blir glade i å gjøre det, og ser at det går an å strikke seg plagg, sier hun.

KOFTEKLEDD: Elever i 1.-4. klasse tok sist fredag på seg hjemmestrikkede kofter som "skoleuniform" for en dag