Integreradamme sjædta: Nasteh Farah (25) Somalijeste saavrehteminie baernieh 12 juelkietjengkerisnie.

Nöörjen leara juelkietjengkerebaanesne

(Nöörjen leara baanesne)

Snåase: Nasteh Farah (25) Somalijeste veanhta juelkietjengkere akte hijven vuekie almetjigujmie åahpenidh. Daelie pryöveminie juelkietjengkeresaavrehtæjjine årrodh baernide 12.

magnhild Mona

[firmapost@snasningen.no](mailto:firmapost@snasningen.no)

–Seamma guktie, mejtie Afrikeste, Asijeste jallh Europeste båatah, juelkietjengkere lea seammalaakan abpe veartenisnie. Munnjien juelkietjengkere akte hijven vuekie orreme nöörjen almetjigujmie åahpenidh, Nasteh Farah soptseste.

Dïhte Nöörjese bööti 2013, jïh dej tjïjhtje minngemes aski lea Snåasesne orreme. Hïejmelaantesne Somalia dïhte aaj juelkietjengkerem tjïektji, jïh aervede satne lea tjåanghkan gaektsie jaepieh spealadamme.

Dïhte stööremes joekehtse juelkietjengkeren gaskem Somaliesne jïh Nöörjesne lea hïejme-laantesne idtjimh dan hijven juelkietjengkeredalhketjh utnieh. Mijjen lij akte tjengkere akten ellies tjïertese, men daesnie unnemes akte tjengkere fïerhten spïelijasse. Daate akte gaajh stoerre joekehtse.

Gïeledåeriesmoere

Gïele lea akte vielie haesteme Farah’se. Dan åvteste annjebodts ajve viehkiesavrehtæjja, Lars Peder Dunfjeldine ektine baernide 12.

– Dïhte geervemes lea guarkedh gaajhkem maam jiehtieh, tuhtjem geerve smaaregïelem guarkedh. Minngemosth leam buektiehtamme nommem lïeredh gaajhkide baernide. Daate sån akte bueriedimmie, Farah jeahta.

Lars Peder Dunfjeld tuhtjie hijven Nasteh lea viehkiesaavrehtæjja, jalhts gïele annje lea akte onne heaptoe.

–Dïhte juelkietjengkerem maahta, dam vuajneme. Im daarpesjh geehtedh dïhte edtja maam akt båajhtode lïerehtidh, manne dam leajhtedem. Mov barkoe lea dam vielie meatan vaeltedh. Jïh dle Nasteh tjuara pryövedh vielie soptsestidh, dellie vienhtem daate maahta hijven sjïdtedh, Dunfjeld jeahta.

–Manne jïjnjh orre voelph åådtjeme Snåasesne juelkietjengkeren tjïrrh. Aelhkie jeatjebigujmie åahpenidh akten dagkeres darjomen tjïrrh, juktie dellie aktem tjåenghkies ïedtjem åtna, Nasteh jeahta.

Væjkele spïelijh

Nasteh tuhtjie baernieh 12 hijvenlaakan spielieh, jïh aavode dejtie guhkiebasse fulkedh. Jalhts nöörjen gïele ij leah dan ellen bööremes dïhte voejhkele dejtie soptsestidh mij lea hijven jïh maam dah maehtieh buerebelaakan darjodh.

–Manne tuhtjem Nasteh akte joekoen væjkele saavrehtæjjah, jïh aaj joekoen murreds, Lukas Berg jeahta mij lea akte dejstie spïelijijstie.

Tråjjede

Nasteh tuhtjie jearsoes jïh hijven Snåasesne årrodh. Annje tjabreminie ånnetji smaaregïelem guarkedh, men veanhta sån satne varke sæjhta dam jeanatjommesem guarkedh.

–Manne tuhtjem Snåase akte joekoen jearsoes sijjie årrodh. Dagke ij dan jïjnje heannedh, bielelen skuvle jïh juelkietjengkere. Maahta gujht ånnetji ovrovne sjïdtedh hïeljine gosse ij mejtegh gaahpode.

TRÅJJEDE: Nasteh Farah tuhtjie juelkietjengkere akte vihkeles faktovre orreme ihke satne Snåasesne tråjjede, dan tjïrrh jïjnjh orre voelph åådtjeme. Gaajhkh guvvieh: Magnhild Mona

Baernieh 12: Nasteh (åvtene) saavrehteminie baernieh 12 Lars Peder Dunfjeldine ektine.

RAERIE: Nasteh spiejiejidie soptseste jis satne veanhta dah maehtieh maam akt buerebelaakan darjodh, jïh girmie jis mij akt hijven. G.b: Nasteh Farah jïh Lukas Berg.