ntegreres: Nasthe Farah (25) fra Somalia trener gutter 12 i fotball.

Lærer norsk på fotballbanen

Snåsa: Nasteh Farah (25) fra Somalia mener fotball er en fin måte å bli kjent med folk på. Nå prøver han seg som fotballtrener for gutter 12.

magnhild Mona

[firmapost@snasningen.no](mailto:firmapost@snasningen.no)

– Det kommer på det samme om du er fra Afrika, Asia eller Europa, fotball er likt over hele verden. For meg har fotballen vært en fin måte å bli kjent med nordmenn på, forteller Nasteh Farah.

Han kom til Norge i 2013, og de sju siste månedene har han bodd på Snåsa. I hjemlandet Somalia spilte han også fotball, og regner med å ha spilt i åtte år til sammen.

Den største forskjellen mellom fotball i Somalia og i Norge er at i hjemlandet var vi mye dårligere utstyrt med fotballutstyr. Vi hadde én ball til et helt lag, men her har de minst én ball til hver spiller. Det er veldig store forskjeller.

Språkproblem

Språket er enda en utfordring for Farah. Derfor er han foreløpig hjelpetrener, sammen med trenger Lars Peder Dunfjeld for gutter 12.

– Det vanskeligste er å skjønne alt de sier, jeg synes det er vanskelig å forstå dialekt. Jeg har endelig klart å lære meg alle navnene på guttene. Det er jo en forbedring, sier Farah.

Lars Peder Dunfjeld synes det er bra å ha med seg Nasteh som ekstratrener, selv om språket fortsatt er en liten hindring.

– Han kan fotball, det har jeg sett. Jeg trenger ikke passe på at han lærer bort feil, jeg stoler på ham. Jobben min blir å involvere han mer. Og så må Nasteh prøve å snakke litt mer, da tror jeg dette kan bli bra, sier Dunfjeld.

– Jeg har fått mange nye venner på Snåsa gjennom fotballen. Det er lett å bli kjent gjennom en slik aktivitet, fordi man har en stor felles interesse, sier Nasteh.

Gode spillere

Nasteh synes nivået på gutter 12-spillerne er bra, og gleder seg til å følge dem videre. Selv om norsken ikke er på topp prøver han å fortelle dem hva som er bra og hva som kan gjøres bedre.

– Jeg synes Nasteh er en veldig flink trener, også er han veldig grei, forteller Lukas Berg, som er en av spillerne.

Trives

Nasteh synes det er trygt og godt å bo på Snåsa. Dialekten sliter han fortsatt litt med å forstå, men han har troen på at han snart vil forstå det meste.

– Jeg synes Snåsa er en veldig trygg plass å være på. Det skjer kanskje ikke så veldig mye, utenom skole og fotball. Det kan fort bli litt kjedelig i helgene da ingenting er åpent.

TRIVES: Nasteh Farah synes fotballen har vært en viktig faktor for at han trives på Snåsa, gjennom den har han fått mange nye bekjentskap. Alle foto: Magnhild Mona

Gutter 12: Nasteh (foran) trener gutter 12 sammen med Lars Peder Dunfjeld.

TIPS: Nasteh sier ifra til spillerne om det er noe han synes de kan gjøre bedre, og gir ros om det er bra. F.v: Nasteh Farah og Lukas Berg.