GEELKEME: Oddvar Åsvoll aktem vielie goh tjuetie jaepien båeries gierehtsem geelki.

Gierehtsem bååstede vedti saemide

SNÅASE: Malena Torkelsenen gierehtse lea Oddvar Åsvollen luvnie orreme mahte 15 jaepieh.

Magnhild Mona

[firmapost@snasningen.no](mailto:firmapost@snasningen.no)

Dïhte bijjelen tjuetie jaepien båeries gierehtse mij lij Aahka Meelen (Malena Torkilsen) gierehtse, lea minngemosth Saemien Sijtese båateme. Oddvar Åsvoll dïhte mij gellien jaepien gietjeste gierehtsem gorredi mij lij Malenabuvresne sijjesne Gamstuhaugan.

–Manne gierehtsem veeltim dehtie skælkije buvreste jïh dam akten goesen nualan bïejim. Manne dam skovterinie veedtjim jïh dam Gressåmoen Nasjovnaalepaarhken vaaksjomehæhtjoen sïjse bïejim. Desnie lij gællan 28 jaepieh åvtelen dam gåetide veeltim, soptseste.

Gierehtse lea Åsvollen luvnie orreme15 jaepieh. Dïhte guhkiem soejkesjamme dam Saemien Sijtese buektedh.

–Idtjin sijjiem utnieh dïsse gosse gierehtsem gåatan veedtjim, dan åvteste gierehtse mov luvnie orreme, soptseste.

Stoerre aarvoe

Daan jaepien vihth Saemien Sijtine gaskesadti jïh jeehti satne sïjhti gierehtsem dejtie vedtedh.

–Manne måjhtajim manne eelkim båeries sjïdtedh jïh eah lin jeenjesh mah Malenan gierehtsen bïjre deejrin. Dan åvteste ringkim Lisa Dunfjeld-Aagårdese jïh gihtjim mejtie dej lij ïedtje dam daelie utnedh, Åsvoll jeahta.

Saemien Sijte jïh Lisa sïjhtin hævvi gierehtsem dåastodh maam dïhte damtoes nyjsenæjja Låarten sïjtesne åtneme.

–Mijjese lea joekoen vihkeles dïhte sæjhta gierehtsem mijjese vedtedh. Gosse daeverh åadtjobe mejtie almetjh histovrijinie leah eekeme, dellie dallatjinie stuerebe aarvoem åadtjoeh, Dunfjeld-Aagård jeahta.

–Manne ajve geerjene dïhte saahtah reaktoe sæjjan båata, Åsvoll vaestede.

Maehtieh dåastodh

Lissine gieriehtsasse, Oddvar aaj jeatjah daeverh Gamstu-deaveste gorredamme, gaskem jeatjah gaamegh, korsette jïh gærjah. Dejtie aaj meatan veelti Saemien Sijtese.

–Mijjieh joekoen geerjene sjïdtebe gosse almetjh daeverh mijjese vedtieh mejtie maehtebe vuesiehtidh daesnie, jïh sijhtebe vielie dåastodh. Manne daajram jeenjesh mah båeries saemien daeverh utnieh. Gosse almetjh daevieridie mijjese vedtieh, dellie jïjnjh almetjh aavoem dejstie åadtjoeh. Daate joekoen hijven, Dunfjeld-Aagård jeahta.

Geerve badth jiehtedh gåessie mijjieh maehtebe daevieridie jïh gierehtsem Åsvolleste vuesiehtidh.

–Mijjieh sijhtebe dejtie vuesiehtidh gosse orre gåetiem jïh vuesiehtimmiem åadtjobe, Dunfjeld-Aagård jeahta.

Sjïere gujne

Malena Torkelsen lea akte damtoes gujne Snåasesne. Dïhte aktem slæjhtoes jieledem utni.

–Manne vïenhtem almetjh dam mujhtieh dan åvteste dïhte haalvoeji bovtsigujmie jåerhkedh, jalhts aarpijinie sjïdti. Jïh doh jeanatjommesh mah Malenam råaki, aktem sjïere soptsesem Malenan bïjre utnieh, Dunfjeld-Aagård jeahta.

FAAKTAH:

Malena Torkelsen (Aahka Meele)

n Reakadamme 1875. Eejhtegh lin Dåret jïh Jakob Johnsen Nursfjell.

n Byjjeni sijjesne Bjørnheia, Vemundvik.

n Thorkel Jonassenem dåeriedi gosse dïhte bovtsigujmie gåhkese juhti Nåamesjistie, Sunndalen gåajkoe jïh bååstede Snåasese.

n Pruvri Elias Thorkelseninie.

n Luhkieakte maanah åadtjoeji, ajve njieljie byjjenin.

n Sealadi 1954, 79 jaepien båeries.

BILDETEKSTER:

SAAHTAH: Oddvar Åsvoll veanhta gierehtse saahtah reaktoe sæjjan båata Saemien Sijtesne. G.b. Oddvar Åsvoll, Lisa Dunfjeld-Aagård, Nils Ove Gustafsson jïh Britt Inger Gustafsson. Gaajhkh guvvieh: Magnhild Mona.

VEDTELES: Oddvar jïjnjh laahpeme daeverh utni mah lin Malena Thorkilsonen orreme, mejtie sïjhti Saemien Sijtese vedtedh. G.b.: Oddvar Åsvoll, Britt Inger Gustafsson Stenfjell jïh Lisa Dunfjeld-Aagård.