OVERREKKELSE: Oddvar Åsvoll overrakte en over hundre år gammel samisk pulk.

Ga pulken tilbake til samene

SNÅSA: Den samiske pulken (gierehtse) som tilhørte Malena Torkelsen har ligget hos Oddvar Åsvoll i nesten 15 år.

magnhild Mona

[firmapost@snasningen.no](mailto:firmapost@snasningen.no)

Den godt over hundre år gamle pulken som tilhørte Malena Torkilsen (Aahka Meele) er nå endelig på plass på Saemien Sijte. Det var Oddvar Åsvoll som for mange år tilbake tok vare på pulken som lå i «Malenaburet» på Gamstuhaugan.

– Jeg tok pulken ut av det falleferdige huset og la den under ei gran. Jeg kjørte og hentet den med skuter og la den i oppsynshytta for Gressåmoen Nasjonalpark. Der lå den i 28 år før jeg tok den med hjem, forteller han.

I 15 år har pulken stått hjemme hos Åsvoll. Han har lenge hatt planer om å få den ned på Saemien Sijte.

– De hadde ikke rom for den da jeg hentet hjem pulken, det er derfor jeg har hatt den stående hjemme, forteller han.

Verdifull

I år henvendte han seg til Saemien Sijte igjen om ønsket om å levere pulken.

– Jeg kom på at jeg begynte å bli gammel og at det ikke var mange som viste om den verdifulle pulken til Malena. Jeg ringte derfor Lisa Dunfjeld-Aagård og spurte om de var interessert i den nå, sier Åsvoll.

Saemien Sijte og Lisa ville selvfølgelig ta imot pulken til den markante kvinnen i Låarte (Luru reinbeitedistrikt).

– Det betyr veldig mye for oss at han vil overlevere pulken. Når vi får inn ting som har tilhørt personer som har historie, får de med en gang mye mer verdi, sier Dunfjeld-Aagård.

– Jeg er bare glad for at den endelig kommer på rett plass, svarer Åsvoll.

Mottakelige

I tillegg til pulken har også Oddvar tatt vare på andre gjenstander fra Gamstuhaugan, blant annet sko, øks, korsett og bøker. Dette ble også tatt med til Saemien Sijte.

– Vi blir veldig glade når det blir levert gjenstander som kan stilles ut hos oss, og er mottakelig for mer. Jeg vet at det er mange som har gamle samiske gjenstander liggende. Når folk leverer inn tingene, er det mange får glede av dem. Det er veldig fint, sier Dunfjeld-Aagård.

Det er imidlertid vanskelig å si når gjenstandene og pulken fra Åsvoll blir stilt ut.

– De vil bli stilt ut når vi får nytt hus og utstilling, forteller Dunfjeld-Aagård.

Spesiell kvinne

Malena Torkelsen er ei godt husket kvinne i Snåsa. Hun hadde et strabasiøst liv.

– Jeg tror hun blir husket så godt fordi at hun klarte å drive reindrifta videre, selv om hun ble enke. Og de fleste som møtte Malena har ei spesiell historie å fortelle om henne, sier Dunfjeld-Aagård.

FAKTA:

Malena Torkelsen (Aahka Meele)

n Født i 1875. Foreldrende var Dåret og Jakob Johnsen Nursfjell.

n Vokste opp ved Bjørnheia, Vemundvik.

n Var med Thorkel Jonassen på hans lange reinflytting fra Namdalen, ned til Sunndalen og tilbake til Snåsa.

n Giftet seg med Elias Thorkelsen.

n Fikk elleve barn, kun fire vokste opp.

n Døde i 1954, 79 år gammel.

BILDETEKSTER:

ENDELIG: Oddvar Åsvoll mener pulken endelig kommer på rett plass når den fraktes til Saemien Sijte. F.v: Oddvar Åsvoll, Lisa Dunfjeld-Aagård, Nils Ove Gustafsson og Britt Inger Gustafsson Stenfjell. Alle foto: Magnhild Mona

GAVMILD: Oddvar hadde mange etterlatte gjenstander fra Malena Torkelsen som han ville gi til Saemien Sijte. F.v: Oddvar Åsvoll, Britt Inger Gustafsson Stenfjell og Lisa Dunfjeld-Aagård.