Kultur: Dukketeaterverksted besøkte Snåsa-skoler.

Engasjerte med dukker

Snåsa: Commedia dukketeater lærte elevene ved Snåsa skole og Snåsa montessoriskole hvordan de selv kan lage et dukketeater.

lornts eirik gifstad

[lornts@snasningen.no](mailto:lornts@snasningen.no)

Onsdag og torsdag i forrige uke fikk Snåsa montessoriskole og Snåsa skole storfint besøk. Grafiker og billedkunstner Gunnar Borgen Nygård fra Commedia dukketeater hadde blitt hyret inn, gjennom den kulturelle skolesekken, for å avholde et dukketeaterverksted med elevene i 1.–4. klasse.

Dreven

Nygård er mildt sagt dreven i sitt fag etter snart 40 år med dukketeater. Det kom godt til syne da han viste 1.- og 2. klassingene ved Snåsa skole hvordan de skulle gå fram for å modellere hodet på dukkene sine.

– Det er meget imponerende at han klarer å få elevene til å sitte i ro og holde fokus sammenhengende i godt over to klokketimer, uten pauser. Han har en naturlig autoritet ovenfor barna, sier kontaktlærer for 2. klasse Else Våg Landsem imponert.

– Jeg er streng på en svært snill måte, sier Nygård. Han er bestemt på at man må ha en god dose humor, og litt takhøyde, for å undervise så unge elever i kvikksølvalder - som han selv betegnet det.

Arbeid

Elevene fikk i løpet av dagen lage hvert sitt dukkehode, som de senere skal bygge videre på med både hår og kostymer. Lærerne fikk også overrakt en plan på hvordan de kunne fortsette å ta med dukketeaterverkstedet i undervisningen fremover.

– Lærerne får en meget detaljert og oversiktlig plan. Den er så enkel å følge at selv en lærer skal kunne gjøre det, sier Nygård med et glimt i øyet.

Dermed er det duket for at elevene skal jobbe videre med dukkene utover høsten. Snåsningen er spent på om det utpå senhøsten blir satt opp en dukketeaterforestilling ved skolene.

Turné

Nygård selv avsluttet sitt besøk på Snåsa torsdag kveld. Så gjorde han vendereis til Bergen, før han fortsetter med den kulturelle skolesekken.

– Jeg skal på en liten runde oppover fra Bergen mot Voss, før jeg tar tidlig juleferie. Da skal jeg jobbe med min egen kunst en stund, før det på nyåret blir en ny runde med teaterverkstedet gjennom den kulturelle skolesekken, forklarer Nygård.

BILDETEKSTER:  Oppmerksomhet: Gunnar Borgen Nygård fra Commedia dukketeater hadde barnas fulle oppmerksomhet da han forklarte hvordan de skulle jobbe med å utforme dukkene sine. Alle foto: Lornts Eirik Gifstad

Hjelp: Hedda Saur får hjelp av kontaktlærer i førsteklasse Jannicke Sandstad med å modellere dukkehodet.

Arbeid: Barna i 1.- og 2. klasse jobbet flittig i flere timer for å få ferdig dukkehodene. Resten av dukkene skal de arbeide med i kunst og håndverkstimene utover høsten.