Stilte ut årets prosjekter på høstfest

Breide: Lørdag arrangerte Snåsa 4H sin årlige høstfest med fullt hus og mange spennende prosjekter utstilt.

lornts eirik gifstad

[lornts@snasningen.no](mailto:lornts@snasningen.no)

Den årlige høstfesten er på mange måter et høydepunkt for 4H ungdommen. Da skal de vise både foreldre, besteforeldre, søsken og andre interesserte hva de har jobbet med gjennom det siste året. Lørdag inviterte Snåsa 4H til sin høstfest på Breide samfunnshus. De mange fremmøtte ble underholdt av ulike innslag fra scenen og fikk se flotte prosjekter i et vidt spekter av tema.

– Totalt har vi stilt ut 17 forskjellige prosjekter her i kveld, og de er gjort av medlemmer i alderen fra 9 til 16 år, forteller leder Brita Amalie Dahl (13) i Snåsa 4H.

Medlemmene stilte ut 4H-oppgaver med både klassiske tema som friluftsliv, baking og fotografering. Men også andre oppgaver som flåtebygging og skating hadde stått på agendaen for 4H-ungdommene dette året.

Kveldens underholdning var det medlemmene selv som sto for. 4H-leder Dahl åpnet kvelden med å ønske velkommen og vise en bildekavalkade fra medlemmenes aktiviteter i året som har gått. Deretter gikk det slag i slag med både konkurranser, quiz, sketsjer og ikke minst utmerkelser til trofaste 4H-medlemmer.

Bildetekst:

Gjester: Mange besøkende hadde tatt turen for å få med seg høstfesten til Snåsa 4H.