Noere Snåasesne

Nomme: Nikolai Strindmo

Aaltere: 13

Årromesijjie: Strindmoen

**–Maam datne lyjhkh darjodh gosse ih skuvlesne?**

–Lyjhkem lego’m bigkedh, jïh lyjhkem skööhtemespïelem spïeledh.

**–Gusnie datne vïenhth datne leah luhkiej jaepiej minngelen?**

–Im rikti daejrieh, men im leah skuvlesne gænnah!

**–Maam eejehtallemefaalenasside datne Snåasesne ohtselh?**

– Freerunning jallh Parkour (Datne kråahpine svïhtjh vuesiehtimmien gaavhtan. Traahpine jïh vïedtjine gusnie jårrehth jïh vïedtji bæjjese vaarrh jnv).

**- Maam lih sïjhteme darjodh jis åadtjoejih åvtehkinie årrodh Snåasesne aktem biejjiem?**

–Manne lim sïjhteme leaksojde nåhkehtidh ihkuven aajkan.

**–Giem lih sïjhteme meatan vaeltedh akten aevries såålese?**

–Dïhte mij Star Wars darjoeji dan åvteste luste vååjnoe dagkeres dåarohke årrodh, jïh akte nïekedasse dennie universesne årrodh.

**–Maam åajvafaamojde lih sïjhteme utnedh?**

–Dïhte lij aelhkie, manne lim sïjhteme jïengen jïh lopmen bijjelen reeredh dan åvteste jïenge-ninjam lyjhkem, jïh åtnam dam goh akte lustes faamoe, jïh daelvie lea mov bööremes jaepieboelhke. Mov mïelen mietie dle dïhte vååjnoe goh dïhte aevhkiesommes jïh lustemes faamoe.

**–Maam sïjhth veartenisnie jarkelidh?**

–Manne lim ajve sïjhteme dåaram jeatjahtehtedh raaffan.

**–Maam gyhtjelasside datne sïjhth mijjieh edtjebe datnem gihtjedh?**

–Goh gie manne jïjtjemem vuajnam.

**–Jïh goh gie datne jïjtjemdh vuajnah?**

– Manne jïjtjemem vuajnam goh akte naa murreds jïh vietseles kaarre, leam tjïelke jïh doestem jiehtedh maam vïenhtem.

BILDETEKST:

NOERE SNÅASESNE: Snåsningen Noere Snåasesne-journalisth Annbjørg Mona jïh Mathea Aune Bardal.

Konsertem Vonheimesne hööltie

Snåase: Duarstan plaataluejhtemekonserte sjædta åålmehgåetesne Vonheim

lornts eirik gifstad

[lornts@snasningen.no](mailto:lornts@snasningen.no)

Daelie gosse snåasemusihkere Kjersti Kveli aadtjen lea plaatine “No e tida” båateme, dellie dïhte jïh altese baante gusnie Tor Morten Kjøsnes, Torjus Eggen jïh Are Rosseland leah meatan, edtjieh plaataluejhtemekonsertem hööltedh Snåasesne.

Vonheim

Konserte lea dennie båeries åålmehgåetesne Vonheim, maam Rijhkeantikvaare vaarjeli jaepien 2013 dejnie aajkojne gåetie meehti åtnasovvedh vielie goh raaktan akte åålmehgåetie.

–Bassiste Torjus Eggen dïhte, mij raaktan daam åssjalommesem utni. Dïhte lij gellien aejkien Vonheimem neebneme goh konsertesavka. Guktie gosse lim Vonheimesne kultuvremojhtesebiejjien, dellie gihtjim mejtie dagke lij nuepie mijjieh meehtimh konsertem desnie utnedh. Jïh daan biejjien dle gaajhke öörnesovvi, Kveli madtjeles jeahta.

Smaaregïele

Kveli lea ajve teekstide snåasen smaaregïelesne tjaaleme dennie orre plaatesne. Ånnetji geervebe, men tjïelkebe jïh lïhkebe jis edtjebe musihkerem jaehkedh.

–Akte haesteme smaaregïelesne tjaeledh, dellie lïhkebe jïh vielie ussjedammes sjædta, Kveli jeahta.

Snåase

«No e tida» jïjnjh laavlomh åtna teekstigujmie mejstie åssjaldahkh åådtje, jïh snåasehkidie maahta lissie tjïelke domtedh gosse akte snåasehke smaaregïelesne lååvle. Øystein Dolmen ållermeehti Kvelim goh “Joan Baez jïh Joni Mitchellen ammes åabpa, jïh dïhte mij lea murriedåbpoe dejstie golmijste. jïh ij leah dïhte naan nåake buerkiestimmie goh. Dïhte gaskem jeatjah skraejriem åådtjeme Kari Bremnesen musihkestijleste, jïh dam gujht gåvla.

Persovneles

Persovneles teekstigujmie dïhte gegkeste satne lea maam akt dorjeme maam almetjh maehtieh damtijidh.

– Manne leam tjaaleme dovne hijven jïh nåake dååjrehtimmiej bïjre maam jïjtje dååjreme, men aaj hæhtadamme aati bïjre maam manne bïllem sæjhta heannadidh.

Guktie akte åajvoeh pleentege fantasijeste, rïektesvoeteste, håhkoste jïh haeliedimmijste, Kveli soptseste.

BILDETEKST:

Konserte: Duarstan Kjersti Kveli baantine konsertem hööltie musihkine sov orre plaateste “No e tida” Vonheimesne. Guvvie: Lena Johansen.