Ung i Snåsa

Navn: Nikolai Strindmo

Alder: 13

Bosted: Strindmoen

**– Hva liker du å gjøre på fritiden din?**

– Jeg liker å bygge lego, og jeg liker å spille skytespill.

**– Hvor ser du deg selv om ti år?**

– Jeg vet ikke helt, men i hvert fall ikke på skole!

**– Hvilket fritidstilbud savner du på Snåsa?**

– Freerunning eller Parkour (Du utfører akrobatiske bevegelser for eksempel. I trapper og på vegger hvor man tar saltoer og løper opp veggene osv.)

**- Hva ville du gjort om du fikk styre i Snåsa i en dag?**

– Jeg ville ha gjort det leksefri for alltid.

**– Hvem ville du ha tatt med deg på en øde øy?**

– Han som laget Star Wars fordi det virker gøy å være en slik soldat og det er en drøm å være i det universet.

**– Hvilken superkraft ville du ha hatt?**

– Den var lett, jeg ville ha kunnet kontrollere is og snø fordi jeg liker is ninja, og jeg ser på det som en kul kraft og så er vinteren min favorittårstid. Det virker også som den mest nyttige og kule kraften i mine øyne.

**– Hva vil du endre i verden?**

– Jeg ville bare fått endret krig til fred.

**– Hvilket spørsmål ønsker du at vi skal stille deg?**

– Hvem jeg ser på meg selv som.

**– Og hvem ser du på deg selv som?**

– Jeg ser på meg selv som en ganske hyggelig og grei fyr, er ekte og tørr å si det jeg mener.

BILDETEKST:

UNG I SNÅSA: Snåsningens Ung i Snåsa-journalister, Annbjørg Mona og Mathea Aune Bardal.

Holder konsert på Vonheim

Snåsa: Torsdag er det duket for plateslippkonsert i forsamlingshuset Vonheim.

lornts eirik gifstad

[lornts@snasningen.no](mailto:lornts@snasningen.no)

I forbindelse med at snåsamusiker Kjersti Kveli nylig har kommet med platen «No e tida», skal hun og bandet bestående av Tor Morten Kjøsnes, Torjus Eggen og Are Rosseland holde en plateslippkonsert på Snåsa.

Vonheim

Konserten finner sted i det gamle forsamlingshuset Vonheim, som i 2013 ble fredet av Riksantikvaren med tanke på at det kunne brukes mer som nettopp et forsamlingshus.

– Det var bassist Torjus Eggen som egentlig stod bak ideen. Han hadde flere ganger nevnt Vonheim som konsertlokale. Så da jeg var på Vonheim under kulturminnedagen, spurte jeg om det kunne være en mulighet for at vi kunne ha konserten der. I løpet av den dagen ble alt ordnet og bestemt, sier Kveli fornøyd.

Dialekt

Kveli har på den nye platene skrevet tekster utelukkende på snåsadialekt. Litt vanskeligere, men mer ekte og nære skal vi tro musikeren.

– Det er en utfordring å skrive på dialekt, det blir mye nærmere og mer seriøst, sier Kveli.

Snåsa

«No e tida» inneholder mange låter med tekster som kan vekke ettertanke, og som for snåsninger kan fremstå som ekstra ektefølt da det synges på dialekt av en snåsning. Av Øystein Dolmen ble Kveli omtalt som «Den ukjente søsteren til Joan Baez og Joni Mitchell og den mest interessante av de tre». Det er slettes ingen dårlig beskrivelse. At hun har blitt inspirert av blant andre Kari Bremnes i sin musikalske stil, er noe som skinner gjennom.

Personlig

Med personlige tekster håper hun å ha laget noe folk kan relatere seg til.

– Jeg har skrevet om både gode og dårlige erfaringer som jeg selv har opplevd, men også om en del oppdiktede ting jeg frykter kan skje.

Så det er en fin blanding av fantasi, virkelighet håp og lengsler, forklarer Kveli.

BILDETEKST:

Konsert: Torsdag holder Kjersti Kveli med band konsert med musikk fra hennes nye plate «No e tida» på Vonheim. Foto: Lena Johansen.