Aavre sarveskåajjesne

Snåase: Eevre sarvevijremen minngiegietjesne vijrijh dajvesne Luruholmen ellies aavrem åadtjoejin. Illedahke akte prïdte sjïdti 20 såelemigujmie.

lornts eirik gifstad

[lornts@snasningen.no](mailto:lornts@snasningen.no)

Aajmoe lij hijven gosse Snåsningen reportere dalhketjebåvvese bööti Bergesne bearjadahken iehkeden. Jïh juktie dah edtjin aktem prïdtem 20 såelemigujmie heevehtidh, aajmoe feagan vïerrebe sjïdti iehkede doekoe.

–Manne sarvem vijreme mænngan 1955 jïh im gåessie gænnah naakedem dan stoerre aarebi vuatjeme, akte gaajh madtjeles sarvevijrije Torstein Berg jeehti (74).

Vijremetjïerte lij ånnetji tjabreme sov kvotam illedh daan jaepien, jïh dan åvteste beetsuvevijremem åådtjeme daelie seenhte tjaktjen. Gosse lij ajve naan gille biejjieh aajmene vijremistie dah ellies aavrem utnin bearjadahken aeredsbiejjien. Vijremeveteraane Berg lij tjihkedamme akten påastese gosse Øyvind Pettersen Bergen bïenje lij sarvem aajhtseme.

–Faahketji prïdte mov vööste bööti ajve lïhkebisnie, men åvtelen manne hïnnim röövrem bæjjese vaeltedh dïhte jarkaji jïh skåajjen sijse feeri jïh gaarvani påasten vööste gusnie Torstein tjahkasji, Pettersen Berg eadtjohkelaakan soptseste.

Daate lij dïhte minngemes maam prïdte darjoeji åvtelen sov biejjieh orriji Luru-jeanoen lïhke. Vijremetjïertesne Torstein Berg, Øystein Pettersen Berg, Olav Sjule, Ole Anton Sjule, Per Gunnar Hegge, Odd Arild Gamvik jïh Ståle Bomo. Dah leah dennie dajvesne Lurudaelesne vijreme bijjelen 12 jaepieh, jïh leah åahpenamme dajvine. Læjhkan eah lin gåessie gænnah buektiehtamme jïjtjehke stoerreprïdtem vuetjedh aarebi.

–Dïhte stööremes maam mijjieh vuatjeme daennie dajvesne, sån 11 såelemh utni, guktie daate akte joekoen hijven bueriedimmie, Berg jeahta.

Prïdten væktoe lij 205 tjahtah, jïh jalhts dah dovne gulliem jïh diamanth digkiedin iehkede doekoe, redaksjovne ij leah naan byögkeles mööledimmieh åådtjeme prïdten tjåerveste.

BILDETEKSTER:

Ellies aavre: Mænngan dah lin tjabreme kvotam dievhtedh daan jaepien sarvevijremisnie læhkoe jarkaji vijremetjïertese Luruholman. Illedahke akte gaajh geerve prïdte sjïdti 20 såelemigujmie maam Torstein Berg (74) vöötji. G.b. Øyvind Pettersen Berg (preessegovlehtallije), Ståle Bomo, Ole Anton Sjule, Per Gunnar Hegge, Olav Sjule jïh stoerrevuetjije jïjtje, Torstein Berg åvtene.

Tellefovne: Mænngan sarve lij jearsoeslaakan gåetien sïjse båateme dellie tïjje båateme vuetjiejasse tjaalegem vuesiehtidh plaeresne [T-A.no](http://t-a.no/), mij sarvevuetjemem ållermeehti. Torstein lij eevre jarhpoeh mænngan satne dam stoerre prïdtem vuatjeme. Dïhte mahte jïjtse bïjre jårri jïh håatji, vijremetjïerten preessegovlehtallije Øyvind Pettersen Berg (rööpses) lohki nedteplaereste, mestie doh mubpieh desnie föörhkedin.

Prïdte: Torstein Berg prïdtine ATC-heengerisnie lea riejries gåetide vuejedh. Guvvie: Øyvind Pettersen Berg.