Saemien Sijte: Kultuvrevåhkoe saemien kultuvrine

Laejpie lij njaelkie

SNÅASE: Snåasen maanagïertemaanah Saemien Sijtem vaaksjoejin evteben våhkoen.

Gaajhkh maanagïertemaanah Snåasesne saemien kultuvren bïjre lïerin gosse guessine mïnnin Saemien Sijtesne evteben våhkoen.

–Dah stoerre ïedtjem utnieh, jïjnjem gihtjieh jïh sijhtieh maaje soptsestidh, Aina Lisa Wilks jeahta.

Eadtjohke maanah

Brita Sandvik Wilksine ektine dïhte dejtie båarsommes maanide Vinjebakken maanagiertesne lïerehtin guktie laejpieh dållesne bissieh jïh guktie maehtieh bovtsem åådtjedidh soehpenjinie.

–Åådtjedidh lea luste jïh manne tuhtjem daate hijven gåaradi, Tiril Larssen (5) jeahta.

–Luste gosse dah dan eadtjohke, åådtjedimmie lea akte dejstie lustemes aatijste, bïhkedæjja Brita Sandvik Wilks soptseste.

Derhviegåetien sisnie åadtjoejin dej saemien vuekiej bïjre govledh, dej gaskem gusnie dah edtjieh tjahkasjidh. Mubpien jaepien skuvlemaanah åadtjoejin heamturem govledh guktie tjoejhke veartenasse bööti, åadtjoejin soeveme bovtsenbearkoem maejstedh jïh laejpiem bissedh derhviegåetien sisnie.

–Laejpie lij gaajh njaelkie. Mænngan mijjieh byöpmedamme edtjebe olkese stååkedidh, Theodor Sagmo (5) mojjehte.

Eevre minngiegietjesne maanah aaj åadtjoejin filmem vuejnedh dej gaektsie jaepieboelhki bïjre museumen sisnie.

Vihkeles daajroe

Vierhtieiktedæjja Ann-Sofi Fjällström Snåasen tjïeltesne soptseste kultuvrevåhkoe lea akte Illedahke maanagïerti jïjtsh sjaavnjoej mietie.

–Kultuvrevåhkoe lij akte sjaavnjoe maanagiertijste. Manne leam dejgujmie gaskesadteme juktie govledh mah sjaavnjoeh jïh ulmieh dah utnin juktie saemien kultuvrem sjïehtesjidh aarhskuvlesne. Akte maana sïjhti vielie lïeredh gåetien bïjre jïh mubpieh sïjhtin vielie lïeredh åådtjedimmie bïjre. Dellie aktem ellies programmem darjoejimh jïh aktem ellies biejjiem öörnedimh, Fjällström jeahta.

Daate lea voestes aejkien kultuvrevåhkoe öörnesåvva maanagïertemaanide Snåasesne.

Doh båarasommes maanah gaajhkijste maanagiertijste lin bööredamme.

**–Man åvteste daate vihkeles?**

– Vihkeles ihke maanah edtjieh ånnetji lïeredh saemien kultuvren jïh aerpievuekiej bïjre, Fjällström jeahta mij tuhtjie hijven Saemien Sijte baaji dejtie gåetiem nuhtjedh jïh filmem vuesiehti.

BILDETEKSTER:

SOEHPENJE: Brita Sandvik Tiril Larsenem (5) vuesehte guktie satne edtja soehpenjem tjåenghkierdidh åvtelen edtja åådtjedidh. Gaajhkh guvvieh: Birger Ringseth

BEAPMOEJURJIEHTIMMIE: Aina Lisa Wilks maanide vuesehte guktie edtja laejpiem dållesne bissedh derhviegåetien sisnie.

LAEJPIE: Maanah tuhtjin laejpie lij njaelkies. G.b. Aksel Vaag Landsem, Leah Guin Lunde, Natalie Saugestad Brønstad jïh Nils Bergsmo Trondsen.

Noere Snåasesne:

Sofia Gouissem

Aaltere: 16

Årroeminie: Vekseth

–Maam darjoeh gosse ih skuvlesne?

–Daelie gosse 10. klaassesne vaadtsam gïehtelem jeenjemes juelkietjengkierinie, skuvlebarkojne jïh leam voelpigujmie ektine.

–Mij lea dov vïerremes ov-vaane?

–Aereden maahtam ussjedidh manne sïjhtem guhkiem åeredh, men dle fahkam luhkie minudth åvtelen gaektsie jïh ussjedem: ovva ligen, daelie tjoerem jïjtjemem öörnedidh! jïh dle im bussem jaksh. Jallh manne dan varke tjuedtjelem jïh ij vissjh. Manne aaj jïjnjem svaajnes baernide goevlem.

–Mestie bïllh?

–Hievnieh jïh smaave kreekh. jïh dle bïllem mijjen tjeallaristie dan åvteste jemhkelde jïh vååjnoe goh American horror story.

–Mij lea naakede dehtie buaratjommesistie Snåasesne årrodh?

–Maahta eevre jijmemse årrodh jïh ij daarpesjh ussjedidh guktie lea.

–Gïese lih sïjhteme 10 000 kråvnah vedtedh?

–Manne lim sïjhteme beetnegidie vedtedh kreft-seabran jallh seabran Redd barna.

–Maam jaepieboelhkide tuhtjh bööremes?

–Giesie, dan åvteste dellie mov reakedsbiejjie jïh manne maahtam svaajnes baernieh vuartasjidh.

–Misse jeenjemes tïjjem nuhtjh?

–Sminke, voepte, jïjtjemem öörnedidh jïh mubpiejgujmie årrodh.

–Mobijle jallh PC?

–Mobijle, dan åvteste dïhte bööremes.

–Man åvteste dov eejhtegh datnem jeenjemes laejhtieh?

–Mov tjiehtjele lea rööhtseldihkie, manne fer jïjnjem nedtesne dongkem, fer jïjnjem tellefovnesne, jïh Arild mannem laajhta manne fer jïjnjem baerniejgujmie soptsestem.

–Maam darjoeh gosse vïssjehtovvh?

–Tellefovnesne tjahkesjem jïh åaram. Åaram gaajh jïjnjem.

Jienebh vijrijh guhkiebistie

Snåase: Vaerieståvroe lea sov orre bivteme-reektemesysteemem teestadamme daan tjaktjen. Doh annjebodts taalh vuesiehtieh jeereldihkie, men jïjnjh ledtieh dajvesne.

LORNTS EIRIK GIFSTAD

[lornts@snasningen.no](mailto:lornts@snasningen.no)

Daan jaepien jïjnjh vaerieståvroeh striengkies restriksjovnh sjïehtesjamme, jallh raaktan abpe vijremem rïeksegidie jïh skåajjeledtide tjöödtjehtamme. Snåasesne aaj gieltegs orreme guktie rïeksegeveahka lea daesnie. Daan tjaktjen rïeksegeryöknedimmien mænngan, Snåasen vaerieståvroe biejjieveahkam rïeksegasse bïeji golme rïeksegi raajan fïerhten vijrijasse fïerhten biejjien jåvli åvteli, jïh aktem rïeksegem fïerhten vijrijasse fïerhten biejjien jåvli mænngan.

Reekteme

Akte orre reektemesysteeme sjïehtesjamme sjïdti, gusnie gaajhkh vijrijh tjuerieh reektedh dovne dennie reguleradamme boelhkesne jïh mænngan. Luhkie vijrijijstie dle tjïjhtje vijrijh daan mearan sijjen bivtemem reekteme dennie reguleradamme boelhkesne. Destie ånnetji vuajna guktie illedahke lea daan jaepien vijremistie daan gåhkese.

–Mijjieh veelelaakan daejrebe man gellie vijremekåarhth mijjieh doekeme mænngan mijjieh reektemekrïevenassem sjïehtesjimh abpe smaavevijrevijremasse. Mijjieh aaj daejrebe man gellie rïeksegh mah leah vaaltasovveme dan reguleradamme boelhken mænngan, faagetjaelije Lisbeth Aassve Snåasen vaerieståvrosne jeahta.

Guhkiebistie

Vaerieståvroe lea vuajneme jienebh sijhtieh vijredh dan reguleradamme boelhken mænngan, joekoen vijrijh guhkiebistie.

–Daan jaepien ånnetji jienebh vijrijh orreme guhkiebistie. Mijjieh vïenhtebe dïhte lea dan åvteste jïjnjh dajvh laanten åerjielisnie lea vijremem steegkeme, Aassve buerkeste.

Dej taali mietie mah leah sïjse båateme, dle vuajna ovrehte seamma jïjnjh rïeksegh leah vaalteme daan jaepien goh dæjman. Men annje ånnetji vielie goh dej evtebi jaepiej.

–Vijrijijstie, jïh mænngan mijjieh reektehtsidie gïehtjedamme, dellie tuhtjebe daan jaepien veahka rïeksegijstie lij buerebe goh ryöknedimmie vuesiehti. Almetjh jïjnjh rïeksegh dajvesne vuajneme jïh jienebh leah reekteme jienebi stoerre biesiej bïjre, jalhts rïeksegetjovkh lin smaave muvhtene lehkesne, Aassve jeahta.

Vaerieståvroe dååjre doh jeanatjommes vijrijh ledtieveahkam krööhkestieh, jïh lea striengkies jïjtsinie dejnie dajvine gusnie vaenie ledtieh.

BILDETEKST:

Bivteme: Doh reektehtsh bivtiemistie Vaerieståvrose vuesiehtieh ovrehte seamma jïjnjh rïeksegh leah vuatjeme daan jaepien goh dæjman, men daelie akte lissiehtimmie orreme vijrijijstie guhkiebistie. Ill.guvvie: Birger Ringseth.