Skole: Elevene i full gang med juleforberedelsene ved Snåsa montesorriskole.

Røyker kjøtt til julemesse

Snåsa: Da avlingen i skolehagen slo feil ble det ingen varer å selge på den tradisjonelle høstmessen. Nå lager elevene ved Snåsa montessoriskole julemesse i stedet.

lornts eirik gifstad

[lornts@snasningen.no](mailto:lornts@snasningen.no)

Iveren var stor hos elevene i 5.- og 7. klasse ved Snåsa montessoriskole da de fredag formiddag fikk bli med Håvard Velde og røyke reinkjøtt. Elevene skal forberede en rekke produkter til salg på julemessen 1. desember, røykingen av reinkjøtt er en del av arbeidet.

– Vi har tradisjon med å høstmesse annethvert år, men i år slo avlingen i skolehagen feil. Derfor hadde vi ikke så mye derfra vi kunne selge på høstmessa. Da ble det bestemt at vi i stedet skulle lage produkter som vi kan selge på en julemesse, forklarer rektor Beate Ålmo ved Snåsa montessoriskole.

Rein

Under høstens reinslakting ved Seisjødalen var skolen på plass. Her sikret de seg en god handel av reinhjerter og reintunger fra slaktebussen til Li-vilt. Hjertene og tungene ble så saltet på, og fredag var den store dagen da kjøttet skulle røykes. Som medhjelper og ekspert hadde skolen fått med seg Håvard Velde. Han viste elevene hvordan kjøttet skulle henges opp og hva de skulle fyre med i røykeriet for å få best mulig smak på kjøttet.

– Pass på ikke å bruke bjørkeved med never. Da får kjøttet en sur og besk smak. Etter å ha fått fyr i ovnen legger jeg på litt bar fra einer for å få en ekstra god smak på kjøttet, forklarte Velde.

Røyking

Da røyken begynte å ose ut av røykeriet var elevenes oppdrag over. De dro tilbake til skolen, mens Velde røktet røykeriet utover ettermiddagen.

Selv om røykakjøttet sikkert blir en slager på julemessen hadde elevene ved skolen også mange andre produkter klare for salg.

– Vi har blant annet laget serveringsbrett, hyller, lampeskjermer og knapper, forklarer sjuendeklassing Lukas Berg.

– Elevene har vært flittige og laget mange produkter. De har fått god hjelp av både foreldre og besteforeldre, og ikke minst Elisabeth Tyldum. Hun har hjulpet elevene som har jobbet med produkter på sløyden, avslutter Ålmo.

«Pass på ikke å bruke bjørkeved med never. Da får kjøttet en sur og besk smak.»

Håvard Velde

**BILDETEKSTER:**

Røykakjøtt: Røkt tunge og hjerte fra rein er noe av det elevene fra Snåsa montessoriskole skal selge på julemessen.

Julemesse: Elevene Lukas Berg og Eline Dybvasskog viser frem noen av de produktene som skal selges på elevenes julemesse 1. desember.

Rein: Hjerter og tunger fra 45 rein fikk plass i det store røykeriet.

Kjøtt: Elevene i 5.- og 7. klasse deltok på hele prosessen fra reinkjøttet ble saltet til det ble hengt opp på kroker og røkt. Håvard Velde viser elevene hvordan de skal feste kjøttet med ståltråd, slik at det blir hengende fast.

--

UNG I SNÅSA

Navn: Fabian Ånerud Reyes

Bor: Viosen

Alder: 14 år

**– Hva gjør du på fritiden?**

– Jeg spiller, både dataspill, fotball og volleyball.

**– Hva syns du om mobilfri skole?**

– Jeg synes ikke det har hjulpet eller endret seg så veldig mye, og folk har mindre å gjøre når det er kaldt.

**– Hva var den største forskjellen da du flyttet til Snåsa?**

– Folk var mer åpne, og de var mer aksepterende. Det var også mindre kebab-norsk.

**– Hva klager foreldrene dine mest over deg for?**

– At jeg spiller for mye, og når jeg spiller kommer det plutselig noen ganger høye bank og banning.

**– Hvor ville du dratt på ferie?**

– India eller Sri Lanka fordi de har mye spennende og kul kultur.

**– Hvilket dyr ville du ha vært?**

– En elefant, de er smarte og har bra minne.

**– Hvilken film ville du ha levd i?**

– Det regner kjøttboller, fordi da får jeg gratis mat.

**– Hva er det morsomste faget du har i dag?**

– Det var engelsk, for jeg fikk tilbake en bra karakter.

**– Hvem vil du møte når du kommer hjem?**

– Broren min, fordi jeg nesten aldri ser han lenger. Han bor i Kirkenes.

**– Hvor mye tid bruker du på lekser?**

– Mer tid enn jeg er komfortabel med, men det kommer an på hvor mye lekser vi får.

**– Hva synes du virker som et morsomt yrke**

– Profesjonell spilltester, for da får jeg betalt for å spille.

**– Er det et sted du aldri vil reise til?**

– Detroit, fordi det er et veldig fattig sted og det er mye kriminalitet.

**– Har du noen rare uvaner?**

– Jeg liker ikke å gå med bukse så jeg går alltid med shorts. Det gjorde jeg i dag også, men jeg vil ikke akkurat si det er kaldt for da ville jeg ikke gått i shorts.

**– Hva er bra med skolen?**

– Noen ganger lærer vi ting.