Skuvle: Learohkh Snåasen montesorriskuvlesne jåvlide ryöjredeminie

Bearkoem jåvlemeessese soevestieh

Snåase: Gosse nåake Illedahke sjïdti skuvlehaakanistie, dellie learohkh idtjin vaaroeh doekemasse utnieh dejnie aerpievuekien tjaktjemeessesne. Daelie learohkh Snåasen montesorriskuvlesne buerebh jåvlemeessem darjoeh.

lornts eirik gifstad

[lornts@snasningen.no](mailto:lornts@snasningen.no)

Learohkh 5.-jïh 7. klaassesne Snåasen montesorriskuvlesne lin gaajh eadtjohke gosse dah åadtjoejin Håvard Veldem dåeriedidh bovtsenbearkoem soevestidh bearjadahken aeredsbiejjien. Learohkh edtjieh gellie dorjesh darjodh mejtie edtjieh jåvlemeessesne doekedh goeven 1.b., jïh bovtsenbearkoem soevestidh lea akte bielie daehtie barkoste.

– Mijjen lea aerpievuekie tjaktjemeessem öörnedidh fïerhten mubpien jaepien, men daan jaepien nåake Illedahke sjïdti skuvlehaakanistie. Dan åvteste idtjimh dan jïjnjem destie utnieh mejtie meehtimh tjaktjemeessesne doekedh. Dan åvteste eajhnadovvimh buerebh dorjesh darjodh mejtie maehtebe jåvlemeessesne doekedh, rektovre Beate Ålmo Snåasen montesorriskuvlesne buerkeste.

Bovtse

Daan tjaktjen bovtseleekedimmesne Seisjødalesne dellie skuvle lij desnie. Daesnie baahtsegh jïh njoektjemh Li-vilten leekedimmiebusseste ööstin. Dah baahtsegidie jïh njoektjemidie såålhtin, jïh bearjadahken lij dïhte stoerre biejjie gosse edtjin bearkoem soevestidh. Goh viehkiehtæjja jïh maehtehtje skuvle lij leejjeme Håvard Velde. Dïhte learoehkidie vuesiehti guktie dah edtjin bearkoem gævnjodh jïh maam moeride dah edtjin nuhtjedh soevemegåetesne guktie bearkoe bööremes sjïdti.

–Aellede såekiemoerem biessine nuhtjedh. Dellie bearkoe aktem suvries jïh baetskies smaahkoem åådtje. Mænngan dållem bïejeme vuebnesne provhkem ohtje gasnges-rijsieh nuhtjedh juktie njaelkebe smaahkoem bearkose åadtjodh, Velde buerkiesti.

Soevestimmie

Gosse soeve eelki soevemegåeteste båetedh dellie learohkh lin gaervies barkojne. Dellie bååstede skuvlesne mïnnin, mearan Velde soevemegåetiem geehti iehkedsbiejjie doekoe.

Jalhts soevemebearkoe sån akte stoerre aate sjædta jåvlemeessesne dle learohkh skuvlesne aaj jïjnjh jeatjah dorjesh gaervies utnin jåvlemeessese.

–Mijjieh gaskem jeatjah gåassoehtimmiepreejrh, hælloeh, laampasjeermh jïh båaloeh dorjeme, Lukas Berg soptseste, mij tjïjhtjedinie klaassesne vaadtsa.

–Learohkh lin væjkele orreme jïh jïjnjh dorjesh dorjeme. Dah hijven viehkiem åådtjeme dovne eejhtegijstie jïh aahkah gon aajjijste jïh ij goh unnemes Elisabeth Tyldumeste. Dïhte lea learoehkidie viehkiehtamme mah leah dorjesh dorjeme vætnoesavkesne, Ålmo minngemosth jeahta.

Aellede såekiemoerem biessine nuhtjh. Dellie bearkoe suvries jïh baetskies smaahkoem åådtje. Håvard Velde.

**BILDETEKSTER:**

Soevemebearkoe: Soeveme njoektjeme jïh baahtsege bovtseste leah naakede destie maam learohkh Snåasen montesorriskuvlesne edtjieh jåvlemeessesne doekedh.

Jåvlemeesse: Learohkh Lukas Berg jïh Eline Dybvasskog såemies dejstie dorjesijstie vuesiehtieh mejtie edtjieh learohki jåvlemeessesne doekedh goeven 1.b.

Bovtse: Baahtsegh jïh njoektjemh 45 bovtsijste tjaakanin dennie stoerre soevemegåetesne.

Bearkoe: Learohkh 5. – jïh 7. klaassesne lin meatan abpe prosessesne dehtie raejeste bovtsenbearkoem såålhtin goske dam gævnjoejin kråatjine jïh dam soevestin. Håvard Velde learoehkidie vuesehte guktie dah edtjieh bearkoem dibrehtidh staelietråarine, guktie dabran sjædta.

--

NOERE SNÅASESNE

Nomme: Fabian Ånerud Reyes

Årroeminie: Viosen

Aaltere: 14 jaepieh

**–Maam darjoeh gosse ih skuvlesne?**

–Spealedem, dovne daataspïelh, juelkietjengkere jïh volleyball.

**–Maam mobijlenamhtah skuvlen bïjre tuhtjh?**

–Im tuhtjh dïhte viehkine orreme jallh dan jïjnjem jarkelamme, jïh almetjh vaenebem utnieh darjodh gosse tjåetskeme.

**– Mij lij dïhte stööremes joekehtse gosse Snåasese juhtih?**

–Almetjh lin vielie ræhpas, jïh dah vielie jååhkesjin. Aaj vaenebe kebab-nöörjen.

**–Man åvteste doh eejhtegh datnem jeenjemes laejhtieh?**

–Manne fer jïjnjem spealedem, jïh gosse spealedeminie dle faahketji tjarke tsaapmam jïh gyrrestallem.

**–Gåabph lih sïjhteme eejehtallemisnie mïnnedh?**

–Indijasse jallh Sri Lankese dan åvteste desnie jïjnje gieltegs jïh lustes kultuvre.

**–Mij kreekide lih sïjhteme årrodh.**

–Akte elefaante, dah leah væjsehke jïh hijvenlaakan mujhtieh.

**–Mennie filmesne lih sïjhteme veasodh?**

–Bearkoegaamsoeh obre, dan åvteste dellie namhtah beapmoem åadtjoem.

**–Mij lea dïhte lustemes faage maam daan biejjien åtnah?**

–Eenngels-gïele, dan åvteste aktem hijven karakterem bååstede åadtjoejim.

**–Giem sïjhth råakedh gosse gåatan båatah?**

–Mov vïelle, dan åvteste im mahte dam vielie vuejnieh. Dïhte Kirkenesne årroeminie.

**–Datne guhkiem gïehtelh leaksoejgujmie?**

–Vielie goh manne lyjhkem, men lea jearohke leaksojste mejtie åadtjobe.

**–Mij barkojde luste vååjnoe?**

–Profesjovnelle spïeleteestere, juktie dellie maaksoem åadtjoem spealadimmien åvteste.

**–Maam sijjide ih gåessie gænnah sïjhth vuelkedh?**

– Detroit, dan åvteste dïhte akte joekoen giefies sijjie, jïh desnie jïjnje kriminaliteete.

**–Dov naan rovnege nåake-voeth?**

–Im lyjhkh måvhkajgujmie vaedtsedh guktie iktesth shortsine vaadtsam. Dam darjoejim daan biejjien aaj, men im sïjhth jiehtedh tjåetskeme, juktie dellie im lim sïjhteme shortsine vaedtsedh.

**–Mij lea hijven skuvline?**

–Muvhten aejkien maam lïerebe.