JÅVLEAAJJARAAJROE: Mahte 300 smaave jïh stoerre jarngesne tjöönghki

Læhkoeraajroe

SNÅASE: Jåvleaajjaraajroe mij Snåasen jarngen tjïrrh juhti akte joekoen stoerre lahkoe sjïdti jïh seapan akte orre aerpievuekie sjædta voenesne.

manghild Mona

[firmapost@snasningen.no](mailto:firmapost@snasningen.no" \t "_blank)

Bearjadahken iehkeden lij voestes aejkien jåvleaajjaraajroe Snåasen jarngen tjïrrh öörnesovvi. Dan åvteste gaajh jïjnjh almetjh lin meatan mah lin sjugniedihks dellie feagan minngemes aejkien jåvleaajjaraajroe lea daesnie jåhteme.

–Gosse måjhtele daate lij voestes aejkien dle daate buerebe sjïdti goh limh maahteme veanhtadidh. Ij akt limh joekoen aavrehke vearaldinie, men vïenhtem mijjieh dam åajaldimh, Maiken Guin jeahta mij åssjaldahkine bööti jåvleaajjaraajroen bïjre.

Guin tuhtji gaajhkesh lin sjugniedihks jïh showem sjugniedi.

–Joekoen luste dan jïjnjem joekehts vuejnedh, jïh dah ojhte standaardem bïejin dejtie jaepide åvtese. Gaajhkesh mijjieh libie sïemes mijjieh edtjebe pryövedh jåvleaajjaraajroem öörnedidh aaj mubpien jaepien, Guin soptseste.

Vitnijh

Gaaktsede klaasse Snåasen skuvlesne åejvieåasam åadtjoeji mij lij 5000 kråvnah dan bööremes boelhken åvteste raajrosne. Abpe klaasse lij meatan raajrosne jïh dan lin amma gaajh væjkele. Baernieh lin gåårveldihkie goh bovtsh jïh Rudolfe lij njueniehkisnie. Nïejth lin jåvleaajjah mah daanhtsoehtin laavloejin musihkese maam jåvleaajja spealadi. Jeatjah baakoejgujmie dah ojhte raajrosne sjollehtin.

Frøydis Jørstad dïhte mij raeriesti mijjieh edtjimh meatan årrodh raajrosne. Aalkoelisnie jeenjesh lin ånnetji jueriedisnie, men gosse govlin åasa lij 5000 kråvnah dellie sïjhtin meatan årrodh, Idun Viem Ness 8. klaassesne soptseste.

Klaasse gaajhkem jïjtje soejkesjin, bielelen naan viehkie eejhtegijstie.

Mijjen eejhtegh gihtjin mejtie dah edtjin mijjem viehkiehtidh öörnedidh, men mijjieh ijje jeehtimh. Sïjhtimh oktegh daam darjodh, jïh sagke buerebelaakan domtoe vitnijinie årrodh gosse mijjieh buektiehtamme dam oktegimse, Frøydis Jørstad mojjehte.

Klaassefealadimmie

Doh beetnegh learohkh gaaktsadinie klaassesne vitnin edtjieh klaassefealadimmesne nuhtjedh.

–Daah leah hijven beetnegh klaassefealadæmman, Idun jeahta.

Nïejth idtjin vïenhth dah edtjin gaahtjemem vitnedh åvtelhbodti.

–Mijjieh ussjedimh mijjieh sijhtim åajvahkommes lustem utnedh, jïh dellie beetnegeåasa meehti bonusinie årrodh jis vitnimh, Frøydis jeahta.

–Mijjieh sïjhtebe mih meatan årrodh mubpien jaepien jis jåvleaajjaraajroe sjædta dellie aaj, Idun jeahta.

Bilde 1:  JÅVLEAAJJA GUESSINE: Gaajhkh jåvleaajjetjh guessiem åadtjoejin stoerrejåvleaajjijste mah aktem vadtesem jåvlegåahtajgujmie fïereguhtese vedtin.

Bilde 2: RUDOLF: Lornts Holmberg lij bovtse Rudolfe jïh jåvle-slærram lijrehti.

Bilde 3:. JÅVLEAAJJA: Jåvleaajja musihkem spealadi sov slærresne mearan jåvleaajjan maanah daanhtsoehtin.

Bilde 4: BIJJIESKAAVTJOE-JÅVLEAAJJAH: Ingrid Aasum Jørstad lin bijjieskaavtjoe-jåvleaajja jïh edtji beetnegidie vedtedh kreft-seabran jis vitnin.»Det bli tij nå fart uten bart» tjåadtjoeji altese plakaatesne.

Bilde 5: MURREDS: Jåvleaahka jïh maanah laejkiem butnin jïh voelin mearan Snåasen jarngen tjïrrh jårrelin.

Bilde 6: VITNIJH: Gaaktsede klaasse Snåasen skuvlesne åejvieåasam åadtjoeji mij lij 5000 kråvnah. Beetnegidie edtjieh nuhtjedh klaassefealadæmman.

Bilde 7: MADTJELES: Jåvleaajjaraajroen moenehtse lij joekoen madtjeles ihke dan jeenjesh böötin jïh guktie lin gåårveldihkie, jïh sæjhta öörnedidh aaj mubpien jaepien.

Bilde 8: VITNIJH: Frøydis Jørstad (g.b) jïh Idun Viem Ness abpe klaassem meatan åadtjoejin jåvleaajjaraajrosne jïh desnie sjollehtin. Illedahkine dah vitnijinie sjïdtin jïh abpe klaasse 5000 kråvnah ræjhkoesåbpoe sjïdti.

NOERE SNÅASESNE

Nomme :   
Birgitte Gåsmo Omli

Årroeminie: Omlia

Aaltere: 14 jaepieh

**–Maam darjoeh gosse ih skuvlesne?**

–Volleyballem spealedem jïh leam voelpigujmie ektine.

**–Misse jeenjemes aavodh?**

–Im rikti daejrieh …. dagke jåvlide, dan åvteste dellie maahtam voelph jïh fuelhkiem gaavnedidh mejtie im dan daamtaj gaavnedh.

**–Maam gïelide lih sïjhteme eensilaakan maehtedh?**

–Manne lim sïjhteme fraanskegïelem maehtedh, dan åvteste manne tuhtjem dïhte akte lustes gïele, jïh ij leah dan sïejhme almetjh Nöörjesne dam maehtieh.

**–Maam superfaamojde lih sïjhteme utnedh?**

–Manne lim sïjhteme haeliehtidh, juktie dellie maahtam abpe veartenem vuejnedh aktede jeatjah vuajnoebieleste. Jis lim maahteme haeliehtidh lim sïjhteme Spanijen gåajkoe haeliehtidh, barre lusten gaavhtan.

**–Mij dov bööremes jaepieboelhke?**

–Mov bööremes jaepieboelhke lea daelvie, dan åvteste manne lopmem eahtsam! Dam maam bööremes lyjhkem daelvine lea tjoejkedh, gïerestalledh jallh ajve lopmesne gïehtelidh.

**–Maam våhkoebiejjide datne bööremes lyjhkh?**

–Vïenhtem måanta. Im rikti daejrieh man åvteste, men skuvletæjmoeh varke vaesieh måantan.

**–Maam pizzan nelnie åtnah?**

–Mov njaelkemes pizzan nelnie lea snurkienruaksja, vuasta, maajse, ananase jïh pizzakrodth. Im rikti daejrieh man åvteste manne dan hååkene dan mietie, men dan joekoen njaelkie!

**–Maam jåvlide vaajtelh?**

– Im raaktan maam sjïere jåvlide vaajtelh, jeatjah goh beetnegh mejtie maahtam nuhtjedh joekehts aatide mejtie sïjhtem utnedh.

**–Jis lottosne vitneme, misse lih sïjhteme beetnegidie nuhtjedh?**

– Vïenhtem manne lim sïjhteme jïjnjem dejstie beetnegijstie vedtedh naakenidie mah dejtie daarpesjieh. Jïh dellie lim sån aaj sïjhteme såemies aath åestedh goh Macem jallh maam akt. Dïhte mij aajmene lim sïjhteme spååredh.

**–Gåabph Nöörjesne lih sïjhteme eejehtallemisnie mïnnedh?**

–Manne sïjhtem Lofoten gåajkoe vuelkedh. Jalhts manne desnie aarebi orreme sïjhtem maaje bååstede! Dïhte bööremes Lofotinie lij dïhte tjaebpies eatneme jïh gaajhkh attraksjovnh.

**–Maam datne tuhtjh dah sijhtieh MOT:m hiejhtedh?**

–Tuhtjem gaajh nåake, dan åvteste dïhte joekoen vihkeles noeride. Manne aaj vïenhtem MOT lea mubpieh viehkiehtamme aarebi mah dåeriesmoerh åtneme.

**–Gusnie sïjhth eeremasth årrodh aktem jaepiem?**

–. Jis edtjim gåeteste vuelkedh aktem jaepiem lim sïjhteme låtnoehtimmiestudentine mïnnedh USA:sne. Manne lim sïjhteme desnie mïnnedh jïh pryövedh orre skuvlesne vaedtsedh, orre fuelhkesne årrodh jïh vuejnedh guktie lea USA:sne årrodh.

**–Man guhkiem leaksoejgujmie gïehtelh fïerhten biejjien?**

–Leaksoejgujmie gïehtelem medtie göökte tæjmoeh fïerhten biejjien skuvlen mænngan. Guhkemes tïjjem nuhtjem gosse pryövh utnebe, jïh mijjieh aaj daamtaj jïjnjh leaksoeh utnebe.