Saemien lïerin heamturigujmie jïh soptsesigujmie

Snåase: Skuvlejaepien gåalmede gïele- jïh kultuvrevåhkoe öörnesovvi evteben våhkoen Åarjel-saemiej skuvlesne Snåasesne, jïh learohkh åadtjoejin tjarnedh dovne teateren, heamturi jïh soptsesi sïjse.

LORNTS EIRIK GIFSTAD

[lornts@snasningen.no](mailto:lornts@snasningen.no)

Saemien gïele- jïh kultuvrevåhkoeh Åarjel-saemiej skuvlesne leah ånnetji ånnetji akte joekoen hijven sjïehtesjamme aerpievuekie sjïdteme, jïh skuvle guessieh åadtjoeh learoehkijstie abpe åarjelsaemien dajvesne dovne nöörjen jïh sveerjen bieleste. Evteben våhkoen gïele- jïh kultuvrevåhkoe, mij lij dïhte gåalmede njieljie våhkojste daan skuvlejaepien, ij lij saaht guktie gænnah jeatjahlaakan. Ållesth luhkieakte learohkh guessine böötin skuvlese daan våhkoen. Learohkh Namsskogan luvhtie noerhtene, Eajran gåajkoe sveerjen bielesne åarjene.

–Daah gïele- jïh kultuvrevåhkoeh leah akte vihkeles gaavnedimmiesijjie mah learoehkidie skreejrieh åarjelsaemien lïeredh. Jis aktede byjresistie båetieh gusnie ajve sveerjen gïelem soptsestieh, dah vaallah nåhtoem vuejnieh åarjelsaemien nuhtjedh. Daesnie dovne learohkigujmie jïh lohkehtæjjajgujmie saemien gïelesne soptsestieh. Maanah lastoem åadtjoeh lïeredh dan åvteste demtieh daerpies gïelem maehtedh, lohkehtæjja Anita Dunfjeld Aagård Åarjel-saemiej skuvlesne jeahta.

Daan gïele-jïh kultuvrevåhkoen aamhtese lij soptsesh jïh heamturh, jïh våhkoe dovne teaterinie jïh dåahkateaterinie orriji mejtie learoehkidie sinsætnan vuesiehtin, gusnie ovmessie vaajesh jïh heamturh spealadin.

–Learohkh lea dåehkine barkeme jïh fïereguhten heamturinie barkeme maam ohtje viehkine leah dramatiseradamme jïh dorjeme goh teaterestuhtje. Dah mah dåahkateaterem darjoejin leah jïjtje dåahkide dorjeme, jïh dejtie ovmessie råållide leah joekedamme mestie man hijven dah saemien maehtieh, Aagård buerkeste.

Dan jïjnjh learohkigujmie dellie aaj gïeledaajroe jïjnjem jeerehte, dan åvteste dan vihkeles sjïere sjïehtedimmine jïh dåarjoehtimmine.

–Gïeledaajroeh leah gaajhkine daltesinie, goh dah mah ajve jallan buektiehtieh jïjtjemse åehpiedehtedh åarjelsaemien gïelesne, jïh dah mah gïelem aarkebiejjien soptsestieh, Aagård jeahta.

Daelie dom mubpiem gïele- jïh kultuvrevåhkoem soejkesjamme suehpeden askese. Dellie aamhtese stååkedimmie jïh gïele sjædta, amma raajroeh jïh reeglah tæjmoesoejkesjisnie.

GUVVIETEEKSTH:

1. Dåahkateatere: Learohkh jïjnjh soptsesh jïh vaajesh vuesiehtin dennie onne dåahkateaterescenesne.

2. Heamture: Heamture dej golme buehkiej bïjre learohkh jielije darjoejin jïh vuartasjæjjah vuesiehtin dah dam lyjhkin.

3. Dåahkah: Dåahkah mah åtnasovvin dåahkateaterisnie maanah lin jïjtje dorjeme gïele- jïh kultuvrevåhkoen.

SAK 2:

LOHKIJEBOELHKE:

Lahkoe biejjine

**Lahkoe goevten 6.biejjine 2015.**

Bearjadahken daan våhkoen edtjebe vihth goevten 6.biejjiem heevehtidh, Saemiej åålmegebiejjie. Akte stoerre jïh jeereldihkie programme lea soejkesjamme daesnie Snåasesne dan biejjien, aereden lea saevegebijjiedimmie Saemieinternaatesne, mænngan vuasahtallemerïhpestimmie jïh daan beajjetje håaleme Saemien Sijtesne, jïh iehkeden teatere jïh feeste juktie naaken dejstie heannadimmijste neebnedh.

Biejjien programme akte laavenjostoe gelliej aktöörigujmie, Saemien Sijte, Åarjel-saemiej skuvle, Gïelem nastedh jïh jeatjah aktöörh. Sïjhtem hillem nuhtjedh öörnedæjjide gijhtedh mah ektesne viehkiehtieh biejjiem dan hijvenlaakan åvtese lutnjedh aktine gamte fokusinie saemien kultuvrese, jieliemidie jïh sosijaale ektievoetese.

Saemiej åålmegebiejjie akte vihkeles biejjie Nöörjesne. Akte biejjie man bïjre stuerebe stuerebe tsåatskelesvoete, ij ajve saemien dajvine, men abpe laantesne.

Mahte gaajhkine tjïeltine laantesne årrojh saemien maadtojne årroeminie, jïh dejtie tjuara hijven vuejnedh saemien saevege slaapehteminie byögkeles gåetijste. Daate akte vihtiestimmie jïh jååhkesjimmie dejstie saemien almetjijstie mah årroeminie abpe noerhtedajvesne jïh njieljie laanti dåaresth, Nöörje, Sveerje, Såevmie jïh Russlaante. Biejjie viehkehte guktie saemieh gaajhkine aaltarinie maehtieh garmeresvoetem, ektievoetem jïh identiteetem nænnoestehtedh. Ij goh unnemes lea vihkeles dejtie orre boelvide dan saemien kultuvren sisnjelen.

Snåasesne hijvenlaakan barkeminie ihke saemien maanide jïh noeride dam kultuvrelle tsåeptsiem vedtedh mij vihth jearsoesvoetem jïh identiteetem dejtie vadta. Saemien gïeleevtiedimmie akte vihkeles bielie destie. Jienebh noerh åarjelsaemien skuvlesne saemien 1. jallh 2. gïeline utnieh, jïh jeenjesh jïlleskuvledaltesisnie jåerhkieh. Åarjelsaemien gïele mij Unescon læstosne tjåådtje goh akte dejstie gïelijste mah leah jeenjemes håvhtadamme, lea daelie læsseneminie. Dïhte tjåenghkies faamoe mij dejnie saemien institusjovnine jïh jielieminie gååvnese Snåasesne viehkehte gïele- jïh kultuvrebigkeminie voengesne, men aaj guhkiebasse. Lissine dle jienebh voenges illedahkh sjidtieh, jïjnjh barkoesijjiegujmie Snåasesne jïh stoerre voenges aarvoesjugniedimmie dejnie saemien jielieminie.

Snåase akte guektiengïelen tjïelte jïh akte onne siebriedahke mij edtja dan buaratjommesasse bigkedh jieniebinie kultuvrine. Jïh seamma tïjjen dle aaj sinsitniem daarpesjibie jis edtjebe aktem jielije voenges siebriedahkem sjugniedidh. Manne gegkestem jeenjesh sijhtieh meatan årrodh biejjiem heevehtidh jïh öörnedæjjide öörnedimmine læhkohtem.

Lahkoe goevten 6. biejjine 2015 gaajhkesidie!

Vigdis Hjulstad Belbo

Tjïelten åejvie