Noere Snåasesne

Nomme: Lars-Kristian By Lysholm

Aaltere: 13

Årromesijjie: Sandstad

**–Maam darjoeh gosse ih leah skuvlesne?**

–Volleyballem spealedem, byöpmedem jïh åerieminie. Jïh dle juelkietjengkerem spealedem.

**–Guktie lij noereskuvlesne aelkedh?**

–Hijven. Ij lij dan stoerre joekehtse. Dïhte stööremes joekehtse lea karakteerh.

**–Maam instrumentide lih sïjhteme lïeredh?**

–Gitarre, dan åvtese mavvas vååjnoe.

**–Maam jåvlevadtesinie vaajtelh?**

–Beetnegh, dan åvteste manne edtjem orre juelkietjengkeregaamegh åestedh mah leah fer dovres jåvlevadtesinie åadtjodh.

**–Maam barkojde lih sïjhteme utnedh, jïh guktie lih sïjhteme dam jaksedh?**

–Juelkietjengkerespïelije. Dellie tjoerem tjarke saavredh jïh aktem hijven saavrehtæjjam utnedh.

**–Guktie gåaradamme tentamenigujmie?**

–Hijven. Dejstie mejtie daan raajan åtneme vïenhtem daaroen bööremes jåhteme.

**–Maam datne tuhtjh dah sijhtieh MOT:m hiejhtedh?**

–Dam im lyjhkh. Dïhte aktem hijven byjresem noeride vadta. Sïjhtem buerebh MOT utnedh goh “Kjærlighet til grenser”.

**- Maam eejehtallemefaalenasside Snåasesne ohtselh?**

–Im daejrieh, raaktan ij naaken.

**–Maam daelvide vaajtelh?**

– Sïjhtem jïjnjem lopmem utnedh, juktie dellie maahtam Bjørganen luvnie mïnnedh gïerestalledh.

**–Maam voestesmïelide datne vïenhth almetjh dov bïjre utnieh?**

–Dagke manne lustes jïh verries, jïh im leah “Dïhte væptehke”. Dagke ånnetji plievvies aalkoelisnie, men dïhte varke nåhka.

**–Mij dov bööremes filme?**

**–** «The Maze Runner». Dan sisvege lij joekoen hijven.

**–Mij lea dïhte vihkielommes aerpievuekie jåvli dutnjien?**

–Raaktan dïhte eevre sïejhme aerpievuekie, fuelhkie tjåanghkene, gaskebiejjiem byöpmede jïh vadtesh rïhpeste.

**–Maam aatide lih sïjhteme utnedh?**

–Orre tellefovne. Samsung S6.

Læhkoe: 25 000 dïenestem åadtjoeji jåvlemeessesne

- Mijjieh dan madtjeles

AGLE: Eevre dïeves lokaaline jïh 25 000 kråvnah dïenestinie jåvlemeessa buerebe sjïdti goh lin maahteme veanhtadidh Snåasen montessoriskuvlese

Magnhild Mona

[firmapost@snasningen.no](mailto:firmapost@snasningen.no)

- Mijjieh joekoen madtjeles illedahkine. Mijjieh ovrehte 25 000 kråvnah dïenestinie åadtjoejimh mænngan gaajhkide maaksojde olkese geaseme, rektovre Beate Ålmo Snåasen montessoriskuvlesne soptseste.

Fïerhten mubpien jaepien learohkh jïh lohkehtæjjah tjaktjemaarkedem öörnedieh, men nåake illedahken gaavhtan sjæjsjalin sijjeste jåvlemaarkedem utnedh daan jaepien.

- Mijjieh ovmessie aath doekebe, gaskem jeatjah gåassoehtimmiepreejrh, ringblomst-bådtja, aaloe, vaarjoetsagkesh, ravvejoevedahke jïh bovtsenbearkoe. Mijjieh jïh doh mubpieh learohkh skuvlesne leah gaajhkide dorjesidie dorjeme, Peder Bjørk jïh Kristine Vedal soptsestieh mah govhtede klaassesne vaedtsieh.

Eevre dïeves

Jåvlemeessa lij Bergkollesne Aglesne. Gaajhkh doh ovmessie doekemebåvvah lin vïtnedimmiesavkesne. Såemies aejkien medtie 250 almetjh lin gåetien sisnie jïh mahte dåeriesmoerem utnin fraamme båetedh.

- Mijjieh joekoen madtjeles ihke dan jïjnjh almetjh leah båateme daan biejjien. Manne tuhtjem akte joekoen hijven vuekie almetjh tjöönghkedh aktine dagkarinie meessine, såemieslaakan daate akte gaavnedimmiesijjie sjædta, Ålmo jeahta.

Jïjnje barkoe

Learohkh eelkin meessese ryöjredidh eevre mænngan skuvle eelki daan tjaktjen.

- Mijjieh libie jïjnjem skuvlesne barkeme jïh ånnetji skuvlen mænngan dej vaaroejgujmie mejtie mijjieh edtjebe doekedh. Men gaajh luste orreme daeverh darjodh jïh dan mænngan dejtie doekedh. Rektovre Beate Ålmo soptseste dovne learohkh jïh lohkehtæjjah leah jïjnjem barkeme meessine.

- Mijjieh sijhtebe eensi vaaroeh darjodh, tjaebpieslaakan gïebreme jïh hijven kvaliteetine. Destie lissie barkoe sjædta, men daate joekoen hijven jåhteme dan åvteste learohkh jïh lohkehtæjjah leah dan væjkele jïh hijvenlaakan berkieh, Ålmo jeahta.

Saemien-laaketje

Jåvlemeessa jienebh saemien boelhkh utnin, goh joejke sceneste jïh soevemebearkoe doekemasse.

- Learohkh voestes klaasseste njealjede klaassese leah joejkekuvsjesne orreme Thomas Gælokinie. Daan iehkeden dah såemies dejstie joejkijste joejkin mejtie lin lïereme, Ålmo soptseste. Bovtsenbearkoe, maam learohkh vïjhtede klaasseste njealjede klaassese soevestin Håvard Veldine ektine, akte stoerre lahkoe sjïdti. Ånnetji mænngan ij lij vielie bearkoe aajmene doekemebåvvesne.

- Bovtsenbearkoe akte stoerre læhkoe sjïdti, jïh varke gaajhke lij doekeme, Ålmoe jeahta.

BILDETEKSTER:

JOEJKE: Learohkh voestes jïh mubpene klaassesne göökte joejkh joejkestin mejtie lin lïereme joejkekuvsjesne Thomas Gælokinie. Gaajhkh guvvieh: Magnhild Mona

TRAEGKIE: Dan jïjnjh almetjh savkesne Bergkollesne guktie lij geerve vaedtsedh.

LYJHKEDIHKS: Soeveme bovtsenbearkoe maam learohkh lin meatan orreme darjodh, mahte dallatjinie nåhki.

DOEKIJH: Peder Bjørk (g.b.) jïh Meehte Jåma-Kant lin væjkeles doekijh jïh jïjnjh dorjesh doekin.

JÅVLELAAVLOME: Jåvlemusihke tjuara jåvlemeessesne årrodh, daesnie abpe skuvle laavloeminie “Nå tennes våre lykter”.

OVMESSIE AATH: Jïjnjh joekehts vaaroeh doekesovvin jåvlemaarkedesne. Daesnie Torjus Tyldum aktem ravvejoevedahkem duaka.