ng i Snåsa

Navn: Lars-Kristian By Lysholm

Alder: 13

Bosted: Sandstad

**– Hva gjør du på fritiden?**

– Jeg spiller volleyball, spiser og sover. Også spiller jeg fotball.

**– Hvordan var det å begynne på ungdomsskolen?**

– Det var greit. Det var ikke stor forskjell. Den største forskjellen er karakterene.

**– Hvilket instrument ville du ha lært deg?**

– Gitar, fordi det ser tøft ut.

**– Hva ønsker du deg i julegave?**

– Penger, for jeg skal kjøpe meg nye fotballsko som er for dyre til å få i julegave.

**– Hvilket yrke kunne du tenkt deg, og hvordan skulle du nådd det?**

– Fotballspiller. Da må jeg trene hardt og ha en bra trener.

**– Hvordan har tentamenene gått?**

– De har gått greit. Av de vi har hatt fram til nå så tror jeg norsken gikk best.

**– Hva synes du om at de vil legge ned MOT?**

– Det synes jeg ikke noe om. Det gir bra miljø for ungdommene. Jeg vil heller ha MOT enn «Kjærlighet til grenser».

**- Hvilket fritidstilbud savner du på Snåsa?**

– Jeg vet ikke, egentlig ingen.

**– Hvilken vinter ønsker du deg?**

– Jeg vil ha mye snø, for da kan jeg dra på Bjørgan og stå på slalåm.

**– Hvilket førsteinntrykk tror du folk har av deg?**

– Kanskje at jeg er morsom og sprek, og at jeg ikke er «Den smarte». Kanskje litt sjenert først, men det går fort over.

**– Hva er din favorittfilm?**

**–** «The Maze Runner». Den hadde bra innhold.

**– Hva er den viktigste juletradisjonen for deg?**

– Det er egentlig den helt vanlige tradisjonen, familien samles, spiser middag, og pakker opp gaver.

**– Hvilken ting ville du ha ønsket deg?**

– En ny telefon. Samsung s6.

Suksess: Gikk 25 000 i overskudd på julemesse.

- Vi er overveldet

AGLE: Med stappfullt lokale og 25 000 kroner i overskudd gikk julemessa over alle forventninger for Snåsa montessoriskole.

Magnhild Mona

[firmapost@snasningen.no](mailto:firmapost@snasningen.no)

- Vi er overveldet og veldig fornøyd med resultatet. Vi gikk i overskudd med omtrent 25 000 kroner etter at utgiftene er fratrukket, forteller rektor Beate Ålmo ved Snåsa montessoriskole.

Annethvert år arrangerer elevene og lærerne høstmarked, men grunnet dårlig avling bestemte de seg for å ha julemarked i år.

- Vi selger mye forskjellig, blant annet serveringsbrett, ringblomstsalve, saft, knagger, sitteunderlag og reinsdyrkjøtt. Alle produktene har vi og de andre elevene ved skolen laget, forteller sjetteklassingene Peder Bjørk og Kristine Vedal.

Stappfult

Julemessa ble holdt inne på Bergkollen på Agle. Inne i gymsalen sto alle de forskjellige salgsbodene. Til tider var det rundt 250 personer inne i bygget og det var nesten problematisk å komme seg fram.

- Vi er veldig fornøyd med oppmøtet i dag. Jeg synes det er en veldig fin måte å samle folk på med ei slik messe, det blir på en måte et samlingspunkt, sier Ålmo.

Mye jobb

Elevene startet med forberedelsene til messa like etter skolestart i år.

- Vi har jobbet veldig mye på skolen og litt etter skoletid med varene vi skal selge. Men det har vært veldig morsomt å lage ting for så å selge dem. Rektor Beate Ålmo forteller at både elever og lærere har lagt mye arbeid i messa.

- Vi satser på å lage ordentlige varer, med fine pakninger og produkter av bra kvalitet. Det kreves litt ekstra jobb, men det har gått veldig bra siden elevene og lærerne er så flinke og står på, sier Ålmo.

Samisk  preg

Julemessa hadde flere samiske innslag, med joik fra scenen og røyka reinsdyrkjøtt for salg.

- Første til fjerdeklasse har vært på joikekurs med Thomas Gælok. I kveld framførte de noen av joikene de lærte, forteller Ålmo. Reinkjøttet, som femte til syvende klasse røykte sammen med Håvard Velde, ble en stor suksess. Etter en kort stund var kjøttet revet bort fra salgsboden.

- Reinkjøttet ble veldig vellykka, og ble veldig raskt utsolgt, sier Ålmo.

BILDETEKSTER:

JOIK: Første- og andreklassingene framførte to joiker som de hadde lært på joikekurs med Thomas Gælok. Alle foto: Magnhild Mona

KAOTISK: Det var så mange folk inne i salen på Bergkollen at det var vanskelig å komme seg fram.

POPULÆRT: Det tørka reinsdyrkjøttet som elevene hadde vært med på å lage ble utsolgt nesten med en gang.

SELGERE: Peder Bjørk (f.v) og Meehte Jåma-Kant var flinke selgere og fikk solgt mange produkter.

JULESANG: Julemusikk hører med på ei julemesse, her synger hele skolen «Nå tennes våre lykter».

MYE FORSKJELLIG: Det ble solgt masse forskjellige varer på julemarkedet. Her får Torjus Tyldum solgt et sitteunderlag.