Gånkan heevehtimmie: Learohkh Åarjel-saemiej skuvlesne 25-jaepienheevehtæmman guvviedieh

Gånkapaarrese guvviedieh

SNÅASE: Gaajhkh learohkh Åarjel-saemiej skuvlesne leah gånka Haralden jïh trööhnege Sonjan heevehtæmman guvviedamme

birger ringseth

[birger@snasningen.no](mailto:birger@snasningen.no)

Tsïengelen 17.b. lea 26 jaepieh mænngan gånka Harald jïh trööhnege Sonja Nöörjen gånkapaarrine sjïdtin. Daelie gaajhkh learohkh Åarjel-saemiej skuvlesne sijjen dåarjoem guvviedamme heevehtæmman.

–Manne jïjtjemem guvviedim, jïjtse gaptesne, goh trööhnege, Maria Linnea Alexandra Gosen Jåma soptseste.

Dïhte luhkien jaepien båeries learohke lea akte uktsie learoehkijstie 5. klaassese 7. klaassese skuvlesne mij lea guvviedamme.

Solveig Norberg (12) aaj jïjtse gaptam guvviedamme, Lyngenistie. Altese guvvesne dle trööhnege mij gaptam tsaakeme. Men aktem aatem saangerde:

–Im dan madtjeles kråvna idtji dan våajnoes sjïdth. Manne lim byöreme stoerre kråvnam guvviedidh.

Aaj learohkh 1. -3. klaassesne lea guvviedimmiem vaajnojne tjïrrehtamme.

Mina Eira Åhren (6) lea kråvnam gånka Haraldese guvviedamme.

–Manne daajram gånkan lea kråvna jïh slåahtesne årroeminie. jïh dle vïenhtem dah bïjre jarkan feeleminie eejehtallemisnie, men eah raaktan daelie, dïhte govhten jaepien båeries learohke soptseste.

Elise Jåma soptseste satne lea trööhnegem jïjtje vuajneme. Aehtjien tellefovnesne. Dïhte guvviedamme trööhnege låhka.

–Manne vïenhtem trööhnege låhka. Ij tjoerh sov vaarjoeh soevedehtedh, Jåma veanhta.

Jaahke Peder Dunfjeld Mølnvik lea guvviedamme gånka jïh trööhnege sijjen beetnegigujmie tjovnedieh gosse leah frijje.

– Manne vïenhtem dej leah göökte millijovnh kråvnah, jïh tuhtjieh luste beetnegigujmie tjovnedidh, soptseste.

Åarjel-saemiej skuvle lea akte dejstie golme noerhtetröönderen skuvlijste mah leah veeljesovveme 25-jaepien heevehtæmman guvviedidh orrejaepien. Reerenasse, Fylhkenålman baaktoe, lea skuvlemaanah abpe laanteste bööredamme heevehtæmman guvviedidh. Reerenassen vadtese heevehtimmien sjïekenisnie lea gaskem jeatjah akte ræhpas öörnedimmie Universiteetesijjesne Oslosne. Desnie edtjieh guvvide ektesne vuesiehtidh öörnedimmesne gaajhkide almetjidie. Öörnedimmien ulmie lea Nöörjen evtiedimmiem åvtese lutnjedh jïh gånkapaarren jïh monarkijen råållam siebriedahkeevtiedimmesne dej minngemes 25 jaepieh vuesiehtidh. Såemies dejstie guvvijste aaj veeljesuvvieh akten heevehtimmiegærjese mij gånkapaarrese dorjesåvva.

Bildetekster:

GUVVIEDÆJJAH: G.b.: Elise Jåma (6), Lilja Jåma-Berg (8), Maja Buljo Åhren (8), Jonas Buljo Åhren (6), Jaahke Peder Dunfjeld Mølnvik (8), Johan-Nikolai Lasen (7) jïh Mina Eira Åhren (6) garmeres sijjen guvvieh vuesiehtieh mejtie daelie seedteme NRK aktivumese mij edtja guvvide guhkiebasse seedtedh heevehtimmieöörnedæmman Oslosne tsïengelen 17.b. Guvvie: Birger Ringseth

ELMESNE: Lilja Jåma-Berg lea gånkam jïh trööhnegem guvviedamme elmesne sijjen hierkine.

RIEJRIES RIJREDH: Maja Buljo Åhren trööhnegem guvviedi mij edtja olkese rijredh hierkine.

GAPTA: Solveig Norberg trööhnegem guvviedi sov gaptesne Lyngenistie.