Kongelig jubileum: Elevene ved Åarjel-Saemiej Skuvle bidrar til 25-årsjubileet.

Tegner til kongeparet

SNÅSA: Alle elevene ved Åarjel-Saemiej Skuvle har tegnet til Kong Harald og dronning Sonjas jubileum.

birger ringseth

[birger@snasningen.no](mailto:birger@snasningen.no)

17. januar er det 25 år siden Kong Harald og dronning Sonja ble Norges kongepar. Nå har alle elevene ved Åarjel-Saemiej Skuvle tegnet sitt bidrag til jubileet.

– Jeg tegnet meg selv, i min egen gapta, som dronning, forteller Maria Linnea Alexandra Gosen Jåma.

Tiåringen er en av ni elever i 5. til 7. klasse ved skolen som har tegnet.

Solveig Norberg (12) har også tegnet sin egen gapta, fra Lyngen. På hennes tegning er det dronningen som er ikledd kofta. Men hun angrer på én ting:

– Jeg er ikke så fornøyd med at krona ikke kom så godt med. Jeg skulle tegnet en stor krone.

Også 1. – 3.-klassingene har gjennomført tegneoppgaven med stil.

Mina Eira Åhren (6) har tegnet en krone til Kong Harald.

– Jeg vet Kongen har en krone og bor på slottet. Så tror jeg de reiser rundt på ferie, men ikke akkurat nå, forteller seksåringen.

Elise Jåma forteller at hun selv har sett dronning Sonja. På telefonen til aehtjie (pappa). Hun har tegnet at dronningen leser.

– Jeg tror dronningen leser. Hun må ikke skitne til klærne sine, mener Jåma.

Jaahke Peder Dunfjeld Mølnvik har tegnet at Kongen og dronningen leker med pengene sine på fritiden.

– Jeg tro de har to millioner kroner, og at de synes det er artig å leke med pengene, forteller han.

Åarjel-Saemiej Skuvle er en av tre nordtrønderske skoler som er plukket ut til å tegne til 25-årsjubileet på nyåret. Regjeringen, via Fylkesmannen, har invitert skolebarn fra hele landet til å tegne til jubileet. Regjeringens gave i forbindelse jubileet er blant annet et åpent arrangement på Universitetsplassen i Oslo. Tegningene skal vises i en bildecollage under publikumsarrangementet. Målet med arrangementet er å løfte fram Norges utvikling og vise kongeparets og monarkiets rolle i samfunnsutviklingen de siste 25 årene. Noen av tegningene blir også plukket ut som bidrag til en jubileumsbok som blir laget til kongeparet.

Bildetekster:

TEGNERE: F.v: Elise Jåma (6), Lilja Jåma-Berg (8), Maja Buljo Åhren (8), Jonas Buljo Åhren (6), Jaahke Peder Dunfjeld Mølnvik (8), Johan-Nikolai Lasen (7) og Mina Eira Åhren (6) viser stolt frem sine tegninger som de nå har sendt til NRK aktivum som skal formidle dem videre til jubileumsarrangementet i Oslo 17. januar. Foto: Birger Ringseth

I HIMMELEN: Lilja Jåma-Berg har tegnet Kongen og dronningen i himmelen med sin hest.

RIDEKLAR: Maja Buljo Åhren tegnet dronningen som skal ut med hesten og ri.

GAPTA: Solveig Norberg tegnet dronningen i sin egen gapta fra Lyngen.