Ung i Snåsa

Emil Østgård Våg

Alder: 14

Borg: Våg

– Hva gjør du på fritiden?

– Jeg spiller fotball, står på skateboard, spiller data og volleyball.

– Hva synes du virker som et morsomt yrke?

– Jeg vil bli elektriker, men det som ville vært det morsomste yrket for meg er proff skater og bli sponset.

– Hvor kunne du tenkt deg å bo i et år?

– Los Angeles, der ble skating oppfunnet. Der hadde jeg skatet, badet og bare hatt det morsomt.

– Hva synes du om årets vinter?

– Den er drittdårlig. Jeg ville hatt mye snø allerede før desember, og helt til utpå våren, som det skal være. Jeg tenker det er global oppvarming.

– Hva synes du om alle karakterene på skolen?

– Jeg synes det er toskete å sette karakter ut ifra hvordan elevene er. De skulle heller hatt det på videregående der det faktisk teller, istedenfor på ungdomsskolen. Det er kanskje positivt for dem som jobber bedre for karakterene, men det er verre for alle de som føler mye press.

– Hvordan tror du jorden går under?

– Jeg tror det starter med at Korea sender en rakett til USA, så blir de sure og sender rakett tilbake, også skal vel Russland blande seg også.

– Hva er det meste du ville betalt for en telefon?

– Hvis jeg hadde spart selv tror jeg det meste jeg ville betalt hadde vært rundt 5-6000kr

– Hva er det rareste du har spist?

– Jeg spiste blekksprut på Lanzarote.

– Hva må til for at folk skal ha lyst til å bli på Snåsa?

– Flere yrker å velge mellom.

-Hvor langt tror du teknologien har kommet om hundre år?

– Jeg har jo tro på flygende biler. De har jo allerede fått til slike hoverboard, som er skateboard som flyr lavt over bakken.

– Har du noen gang ødelagt telefonen din? Og i tilfelle hvordan?

– Ja jeg har ødelagt telefonen min to ganger. Den første da vi spilte fotball i ballbingen på skolen. Telefonen falt ut av lommen min og ble knust. Den andre gangen så fikk jeg en melding mens jeg pusset tennene. Jeg glapp den og den falt ned på badegulvet.

– Hva i jula gleder du deg til?

– Jeg gleder meg til selve julekvelden. Da spiser vi god mat og åpner pakker sammen. Da skal det også være snø, slik at vi kan være ute i stedet for inne når det regner.

– Hva baker dere til jul?

– Når vi baker til jul så lager vi alltid pepperkaker. Tidligere år har vi også laget kokosmakroner og colakaker.