Noere Snåasesne

Nomme: Anna Sofie Berg Holsing

Aaltere: 15

Årroeminie: Holsing

**–Maam darjoeh gosse ih skuvlesne?**

– Juelkietjengkerem tjïektjem, leam voelpigujmie ektine jïh aaj ånnetji volleyballem spïelem.

**–Maam edtjh jåarhkeskuvlesne vaedtsedh?**

–Vïenhtem manne edtjem gaarsjelimmiefaagem vaedtsedh Kråangkesne.

**–Edtjh maam akt sjïere darjodh jåvli?**

–Sjædta sån jåvlesïelske, jïh fuelhkine jïh voelpigujmie årrodh.

**–Mij Snåasesne fååtese?**

–Lij byöreme vielie sosijaale aath årrodh noeride. Jïh akte gaarsjelimmie-Halle!

**–Man konsertese leah sïjhteme vuelkedh?**

–Lim sïjhteme Beyoncé-konsertese vuelkedh. Dïhte naa væjkele jïh hijven musihkem åtna.

**–Maam lih sïjhteme darjodh aktine millijovnh kråvnine?**

–Dagke lim sïjhteme Åerjielasse vuelkedh, jïh dagke gaarsjelimmiehaallem sponsadamme.

**–Mij lea dïhte lustemes maam maahta lopmesne darjodh?**

–Lopmetjengkierinie dåarodh. Lustemes tjengkerem Maja Aune Bardalese hajkedh dan åvteste dïhte dan måeskehte.

**–Mah leah doh vihkielommes jåvleryöjredimmieh dutnjien?**

–Jåvlide rïesedh jïh jåvlemoererïeseldahkh. jïh aaj pebperegaahkoegåetiem jïh pebpere-gaahkoeh darjodh, jïh jåvlebaalle skuvlesne.

**–Gåessie datne vïenhth skuvle lij byöreme aelkedh?**

–Dagke uktsie jallh bielie luhkie guktie maahtam ånnetji guhkebem åeredh.

**–Guktie datne tuhtjh lea orreme mobijlenamhtah skuvline?**

–Hijven gåaradamme, men tuhtjem mijjieh limh maahteme dejtie utnedh. Raaktan ij leah dan stoerre joekehtse mejtie mijjieh dejtie utnebe jallh ij.

**–Maam superfaamojde leah sïjhteme utnedh?**

- Mubpiej åssjaldahkh govledh dan åvteste dellie lim maahteme govledh gaajhkem lustem maam almetjh ussjedieh.

**–Guktie vïenhth gåarede eksamenem utnedh?**

–Manne tjarke kråvvedem, jïh nov sån geerve sjædta. Manne jueriedisnie man tjaaleldh eksamenasse manne sïjhtem bæjjese båetedh, men njaalmeldh sïjhtem bæjjese båetedh siebriedahkefaagese.

**–Dov naan sjaavnjoeh jallh soejkesjh jaapan 2016?**

–Ij leah mov dan jïjnjh soejkesjh, men nov gujht gegkestem akte hijven jaepie sjædta.

JÅVLEBAALLE: Noerebaalle hotellesne

– Buaratjommese mesnie manne meatan orreme

SNÅASE: Learohkh låhkadinie klaassesne vienhtieh daan jaepien jåvlebaalle lij dïhte buaratjommese mesnie lin meatan orreme.

magnhild mona

[firmapost@snasningen.no](mailto:firmapost@snasningen.no)

–Jåvlebaalle daan jaepien lea dïhte buaratjommese gaajhkijste mesnie meatan orreme, dan luste gaajhkesh dovnesh daanhtsoehtin jïh lustestallin, learohke Ingrid Marie Eggen jeahta mij låhkadinie klaassesne vaadtsa jïh meatan learohkeraeresne Snåasen skuvlesne.

Guhkiem akte aerpievuekie orreme noereskuvle skuvletjaktjem jåvlebaalline orrije Snåasen hotellesne. Gosse tjaebpies gåårveldihkie noerh, njaelkies beapmoe, musihke jïh ij goh unnemes jïjnje daanhtsoe, dellie baalle akte lahkoe sjædta jaepiej jaepiej.

–Manne tuhtjem jåvlebaalle akte joekoen tjaebpies aerpievuekie, dellie maam åtna misse maahta aavoedidh åvtelen jåvle-eejehtalleme aalka. Manne gegkestem Snåasen skuvle baalline jåarhka gellie jaepieh, Ingrid Marie jeahta.

Rïeseldihkie

Joekoen jïjnjh dejstie nïejtijste soejkesjieh guhkiem åvtelhbodti guktie vaarjoe, sminka jïh voepte edtjieh baallesne vååjnedh. Daamtaj jåvlegaptide nedtesne dongkoeh guhkiem åvtelen.

–Manne jïh såemies voelph mahte golme tæjmoeh nuhtjimh juktie mijjem öörnedidh baallese. Dan åvteste daate mijjen minngemes baalle dellie ånnetji guhkebem gïehtelimh goh mijjieh aarebi dorjeme, Ingrid Marie soptseste.

Voestes aejkien

Learoehkasse Brita Dahl gaaktsadinie klaassesne daate lij dïhte voestes jåvlebaalle, jïh dan mïelen mietie daate lij joekoen hijven.

–Manne tuhtjem jåvlebaalle lij joekoen murreds, jïh musihke maam Kjell Arild Brønstad spealadi lij hijven. Lij joekoen luste vuejnedh guktie raaktan baalle lij.

Dovne Brita jïh Ingrid Marie leah sïemes daanhtsoehtimmie lea dïhte lustemes iehkiedinie.

–Gaajhkesh dovnesh raaktan abpe tïjjen daanhtsoehtieh, jïh manne tuhtjem joekoen hijven gaajhkesh gaajhkesigujmie daanhtsoehtieh, Ingrid Marie jeahta.

BILDETEKSTER:

MINNGEMES BAALLE: Learohkh låhkadinie klaassesne tuhtjieh ånnetji ov-murreds daate lij dej minngemes jåvlebaalle Snåasen hotellesne. Jeenjesh ånnetji guhkebem gïehtelin baallese ryöjredidh gosse lij minngemes aejkien.

SWING: Eivind Parnas Bardal jïh Ingrid Grongstad Steinkjer lægan eadtjohke daanhtsoeguelpesne.

LINEDANCE: Daanhtsoetæjmojne skuvlesne learohkh dovne swing jïh linedance lierieh, daesnie linedance daanhtsoehtieh.

TJAEBPIES GÅÅRVELDIHKIE: Hævvi tjuerieh sijjen tjaebpemes vaarjojde tsaekedh gosse lea jåvlebaalle. G.b. Eirik Afteret, Torfinn Granamo, Jakop Jørstad, Jåvva Danielsen jïh Hans Martin Flasnes.

MADTJELES: Learohkeraerie lij joekoen madtjeles iehkiedinie, jïh veanhta baalle buerebe sjïdti goh veanhtadin. G.b. Ingrid Marie Eggen, learohkeraerien åvtehke Annbjørg Mona, Brita Amalie Dahl jïh lohkehtæjja Linda Langnes.