TUVRE: Snåasenbaernieh sijhtieh rekordem bïejedh Kruanalaanten bijjelen suehpeden

Saavreminie Femunden lïhke

Snåase: Snåasenbaernieh leah ryöjredeminie rekordeekspedisjovnese Kruanalaanten bijjelen.

lornts eirik gifstad

[lornts@snasningen.no](mailto:lornts@snasningen.no)

Suehpeden aalkoelisnie gaajhke tjuara stïeresne årrodh, dellie Snåasenbaernie soejkesjen mietie edtjieh aelkedh 560 kilomeeterh tjoejkedh Kruanalaanten bijjelen. Dan åvteste skodteminie ryöjredidh jïh saavredh juktie dovne pryövedh rekordem vaeltedh jïh ekspedisjovnese “Baahke vaajmojne galme jïengen bijjelen”. Evteben hïeljen doh geerve baernieh saavremetjåanghkoem utnin Femundesne. Dellie åadtjoejin pryövedh dovne dalhketjh jïh ruvtijnh. Jïjnje lea stïeresne, men annje jïjnjh saavremedygnh sijjen uvte utnieh åvtelen ekspedisjovne aalka.

– Hijven mijjieh annje astebe saavredh guktie mijjieh maehtebe aerede- jïh iehkederuvtijnide ånnetji buerebelaakan haarjanidh. Joe daelie libie sagke verkebe jïh vielie radtjoesåbpoe sjïdteme viertiestamme dejnie voestes tuvrine. Gaskem jeatjah daelie ajve bielietæjmoe vaasa dehtie miereste gåaskoetsåahka skarra goske mijjieh ryöjredamme tjoejkedh. Men annje maehtebe verkebe sjïdtedh, snåasenbaernie Vegard Jørstad jeahta.

Rekorde

Daan daelvien Truls Svendsen jïh Cecilie Skog Kruanalaanten bijjelen tjoejkeme tv-seerijisnie “Tjukken jïh Lillemor” TV2:sne. Svendsen jïh Skog medtie 30 biejjieh tuvresne nuhtjin, Snåasenbaernien soejkesje lea 8 biejjieh jïh uktsie tæjmoeh nuhtjedh dennie seamma gåhkosne. Dellie tjuerieh abpe 17 tæjmoeh tjoejkedh fïerhten biejjien, aktine gieriehtsinie mij 20-30 tjæjloeh vïekesje. Akte stoerre barkoe dejtie mah leah gaarmegisnie. Rekordevoejhkelimmie lea ajve akte bielie ekspedisjovneste, men baernide lea læjhkan vihkeles nuepide lissiehtidh juktie aaj rekordevoejhkelimmesne lyhkesidh.

– Garre sjædta. Jalhts mijjieh hijvenlaakan ryöjredamme daase jïh hijven dalhketjh utnebe dellie tjoerebe aaj tjaebpies veareldem utnedh jis edtjebe lyhkesidh. Jis tjoerebe tjöödtjestidh vearelden gaavhtan aktem biejjien dellie rekordenuepie dallah haajpene, Jørstad jeahta.

Suehpede

Vegard jïh doh göökte mubpieh baernieh Snåaseste, Ole Christian jïh Ronny Andre Kjenstad edtjieh soejkesjen mietie Kruanalaantese vuelkedh voestes våhkoen suehpeden. Gosse dohkoe båetieh dellie astoem utnieh göökte biejjieh gællasjidh vuertedh dan bööremes vearaldasse.

–Daelie gaajhke stïeresne, goh vuelkeme, tjirkemh, dalhketjh jïh gaajhke dagkeres. Dellie ajve mijjieh jïjtje. Ibie vearelden bijjelen reerh, men jis libie hijvenlaakan ryöjredamme dejtie mubpide aatide dellie damtem mijjieh dorjeme maam maahteme, saaht guktie. Leevles sjædta, jïh mijjen akte striengkies tïjjegoere jis edtjebe rekordem vaeltedh, Jørstad buerkeste.

Saavreme

Dah edtjieh dïsse saavredh guhkies biejjiejgujmie jïh jïjnjem tjoejkedh åvtelen vuelkieh.

–Mijjieh soejkesjeminie hijven tjïrrehtimmiem utnedh njoktjen, sjædta sån Femundesne dellie aaj. Mijjieh gaavnehtamme desnie jïjnje mij lea seammalaakan goh dam maam maehtebe veanhtadidh Kruanalaantesne. Saavremetuvre sjædta golme njieljie ellies biejjieh tjoejkedh 17 tæjmoeh, vïjhte tæjmoeh åeremevoessesne. Doh aajmene tæjmoeh edtjebe lopmem sjalkedh, beapmoeh jurjiehtidh jïh låavtegem öörnedh, Jørstad jeahta.

Baernieh ohtje vielie buejtiem kråahpesne daarpesjieh åvtelen dejnie guhkies tuvrine aelkieh. Men jalhts dah leah fokusem åtneme mejtie beapmojde dah edtjieh meatan utnedh, eah leah baernieh aalkeme båajtoedidh ekspedisjovnen åvtelen.

–Tjuara sån ohtje vielie buejtiem utnedh måarojne, men ij leah hijven fer jïjnjem båajtoedidh. Mijjieh libie joekehts såarhts beapmoeh pryöveme juktie gaavnehtidh dam mij bööremes jïh jeenjemes energijem vadta, Jørstad jeahta.

Beapmoe

Ekspedisjovnine daelvege gosse jïjnjem energijem nuhtjieh jïh mejnie akt gïehteleminie abpe dygnem, dellie ij leah raaktan tjohkehtsbeapmoe vaenie kalorijigujmie maam edtjieh gieriehtsisnie utnedh.

– Mijjieh edtjebe galmegejhkie beapmoem byöpmedidh lissie voejine jïh gejhkiegoervine goh kryddere. Lissine jïjnje sjokolaade jïh nöödtedh. jïh ij goh unnemes akte söökes jïh njaelkies sirriejoptse, dagkeres maam pråvhka Vasaloppesne gåassoehtidh, Jørstad soptseste.

Dah sijhtieh aaj pryövedh haegrietjeeksam darjodh åvtelen minnieh, dagkerh goh Amundsen darjoeji. Dah leah dïeves kalorijijste jïh aaj stoerre lahkoem dorjeme dagkeres ekspedisjovnine aarebi.

–Jaa, tjoerebe badth dejtie tjeekside pryövedh, Jørstad föörhkede jïh aavode bååhkesjæmman jïh dejtie jeatjah ryöjredimmide darjodh ekspedisjovnese.

Guvvieteeksth:

Baernieh tuvresne: Snåasenbaernieh leah gaavnehtamme doh dajvh Femunden lïhke leah åajvoeh saavremesijjieh åvtelen Kruanalaantese minnieh ekspedisjovnesne, jïh daelie ruvtijnide sjïehtesjeminie ekspedisjovnen jïh rekordevoejhkelimmien åvtelen Kruanalaanten bijjelen suehpeden. Guvvie: Snåasenbaernieh.

Lopme: Lopmem sjalkedh akte vihkeles bielie jieliedistie låavthgåetesne, jïh dïsse tjuerieh haarjanidh åvtelen ekspedisjovnesne minnieh. Guvvie: Snåasenbaernieh.

Lïegkedimmie: Ruvtijnh aaj vihkeles juktie reaktoelaakan lïegkedidh dovne beapmojne jïh jovkemesinie. Daesnie Ronny Andre jïh Ole Christian lïegkedeminie Femundesne jïh ånnetji byöpmedieh åvtelen guhkiebasse tjuejkieh. Guvvie: Snåasenbaernieh.

Faaktaburhtje:

« Baahkoe vaajmojne galme jïengen bijjelen»

\* Desnie doh snåasehkh Vegard Jørstad, Ronny Andre jïh Ole  
 Christian Kjenstad meatan (gaajhkesh 27 jaepien båeries)

\* Edtjieh voejhkelidh Kruanalaanten bijjelen tjoejkedh jïh 8 biejjieh  
 nuhtjedh, akte gåhkoe mij lea 560 km.

\* Daaletje veartenerekorde lea 8 dygnh, 9 tæjmoeh jïh 30 minudth.

\* Lissine jieniebidie sponsoridie, Snåasenbaernieh kilomeeterh duekieh juktie tuvrem maeksedh. Dïeneste doekemistie ryöktesth Marthe jïh Joralfen viehkiefoentese jåhta.