Daelviehaarjanimmie Lurudalesne

Snåase: Hïejmevaarjelimmien jïh amerijhken nasjovnaalefoeven lotnedimmieprogrammen tjïrrh, 100 amerijhken dåaroenïerh åadtjoejin dam nöörjen daelviem gaavnesjidh Lurudalesne.

Måantan aeredsbiejjien 100 dåaroenïerh dehtie amerijhken nasjovnaalefoeveste Minnesotesne, Lurudalen gåajkoe böötin. Dåaroenïerh leah akte bielie lotnedimmieprogrammeste Hïejmevaarjelimmien jïh nasjovnaalefoeven gaskem, jïh dah lin eadtjohke olkese båetedh.

–Mijjieh libie haarjanamme låavthgåetesne gællasjidh daelvege aarebi, men dellie edtjimh ajve låavthgåetesne gællasjidh, vuebnesne eejsedh jïh kåarhtem spealadidh. Daelie edtjebe tjoejkedh jïh lïeredh ålkone årrodh daelvege, jïh dïhte maa murreds sjædta, Phillip Hamitt jeahta, (28 jaepieh) Minnesoteste.

Goh jïjnjh jeatjebh dejstie dåaroenierijste ij darhkh Hamitt gænnah jïjnjem tjoejkeme aarebi.

– Im gåessie gænnah tjoejkeme aarebi, ajve gïerestamme alpijnedeavine. Mijjieh åadtjoejimh dalhketjijstie pryövedh åvtelen diekie böötimh, jïh tuhtjem naa hijven gåaradi tjoejkedh, gahtjim ajve göökth, jïh dam darjoejim gosse pryövim sjeejsjadidh, dellie treavkaheerrehkh dabranin jïh manne snåhkarim. Desnie gustie manne båatam dellie doh jeanatjommesh lopmeskovterem utnieh, guktie man åvteste tjoejkedh gosse maahta skovterem vuejedh? Hamitt gihtjie föörhkede.

Dåaroenïerh edtjieh daan våhkoen pryövedh ålkone årrodh nöörjen daelvieeatnamisnie, jïh goh akte bielie haarjanimmeste edtjieh gaskem jeatjah vaerien bijjelen tjoejkedh Lurudaleste jïh Myrseten gåajkoe, jïh dah edtjieh pryövedh rïeksegh gïeledidh. Haarjanimmie orrije aktine mojhtesemïerhkesjimmine Jørstad-pruvvien lïhke duarstan aeredsbiejjien.

GUVVIETEEKSTH:

Båatalasse: Måantan medtie 100 amerijhken dåaroenïerh nasjovnaalefoeveste guessine böötin Lurudalesne Snåasesne.

Lotnedimmie: Dah leah guessieh goh akte bielie aktede lotnedimmieprogrammeste dan amrijhken nasjovnaalefoeven jïh nöörjen Hïejmevaarjelimmien gaskem.

Gieltegs: Phillip Hamitt (28 jaepieh) foeveste National Guard Minnesotesne lij gieltegs guktie sjïdti ålkone årrodh dennie nöörjen daelvesne.

 -----------------

Tjaetsiejalloe goh akte 50-jaepien dulvie

Snåase: Evteben våhkoen ebrie stoerre lopmesjalkeminie ektine aktem stoerre dulviem vedti, mahte goh 50-jaepien dulvien vööste.

Bearjadahken jïjjen evteben våhkoen Snåasenjaevrie aktem dulviejalloem 2,66 meeterisnie jaksi, daate lea seamma daltese goh NVE vïjhteluhkiejaepien-dulvine gohtje, jïh lea 2,2 meeterh bijjelen dam vueliehkommes tjaetsiejalloem jaevresne. Dulviejalloem jaksa gosse seamma tjaetsieveahkam möölie maam jaevreste döömie goh dïhte mij möölesåvva johkijste jïh jeanojste mij galka jaevrien sijse.

–Dulvie lij aktene daltesisnie goh akten vïjhteluhkiejaepien-dulvien vööste, men ånnetji geerve jiehtedh dan åvteste mijjieh ibie dejtie eevre tjïelke möölemidie annje utnieh, åvtehkeingeniööre Per Ludvig Bjerke NVE:sne buerkeste.

Ebrie

Dïhte soptseste dulvie lij akte illedahke dovne lopmesjalkemistie, ebreste jïh bïjveles vearaldistie.

–Jïjnje ebrie bööti, seamma tïjjen goh jïjnje lopme sjalkaji. Gosse deava lissine lea galmes, dellie ij buektehth tjaetsiem båarhte foeresjidh, jïh dellie åådtje aktem sagke stuerebe dulviem, Bjerke jeahta.

Soejmetje

Dan åvteste Snåasenjaevrie dan stoerre dellie finkese dehtie raejeste dulvie sjædta jeanojne jïh johkine, goske dulviejalloe jaevriem jaksa. Snåasenjaevrie soejmetje flöörie, jïh mijjieh aerviedibie dïhte easkah jallatjommesem jaksa ovrehte göökte biejjieh mænngan goh johkh jïh jeanoeh dajvesne jaevrien bïjre leah jallatjommesem jakseme, Bjerke jeahta.

Stuerebe

Jalhts tjaetsiedaltese evteben våhkoen lij dan vööste mij vïjhteluhkiejaepien-dulvine gohtjesåvva, ij daarpesjh læjhkan vïjhteluhkien jaepien gietjeste årrodh mænngan lij dan jolle tjaetsiejalloe Snåasenjaevresne.

–Ijje, dej daataj mietie maam mijjieh libie vïhtesjadteme dellie lij stuerebe dulvieh suehpeden1979, suehpeden 1981, ruffien 1995 jïh goevten 2006. Tjaetsiejalloe daennie dulvesne lij 2,66 meeterh, naakede mij lea 80 centimeeterh bijjelen jollemes luhpies stuvrehtamme tjaetsiejalloe, jïh medtie 2,2 meeterh bijjelen vueliehkommes tjaetsiejalloe Snåasenjaevresne, Bjerke jeahta.

GUVVIETEEKSTE:

Dulvie: Tjaetsiejalloe Snåasenjaevresne lij bearjadahken jïjjen aktene daltesisnie mahte goh 50-jaepiendulvien vööste, NVE bïeljele.