Åssjaldahkide gåaskoeji

Snåase: Håaleme “Spill er sunt” (Spïele aejlies) åssjaldahkide ikth jallh göökth gåaskoeji dejtie vaenie men eadtjohke goltelæjjide daan jaepien Bondelanen sjïekenisnie.

Lornts Eirik Gifstad

[lornts@snasningen.no](mailto:lornts@snasningen.no)

Doh ellen jeanatjommes maanah aktem jallh mubpiem spïelem daatovrisnie jallh konsollesne spielieh, men eejhtegh nuekies ïedtjem utnieh dan digitaale veartenen bïjre dejtie noeride mah daelie byjjenieh? Daate lij akte dejstie gyhtjelassijste spïeleguru Bernt Erik Sandnes bæjjese veelti sov håalemisnie “Spill er sunt” (Spïele aejlies) Bondelanesne gaskevåhkoen iehkeden.

bïjre jarkan mïnneme

Sandnes lea bïjre jarkan abpe Trööndelagesne mïnneme sov håaleminie. Dïhte jïjnjh hijven bïevnesh bååstede åådtjeme dovne noerijste jïh geerve almetjijstie jieniebinie tjïeltine. Dïhte dovne bööredimmiem åådtjeme Nöörjen stööremes datapartysne “The Gadering” håaledh mij lea Vikingskipesne mænngan daan jaepien. Evteben våhkoen snåasehkh dan ellen voestes aejkien nuepiem åadtjoejin håalemem govledh hïejmesijjesne, jïh akte ïedtjije håalije lij tjetskehke mejtie daate ïedtjem gåaskoeji snåasehki luvnie.

Men gaajh vaenie almetjh böötin, ajve njieljie almetjh eejhtegeboelveste astin båetedh. Mejtie dïhte lij dan åvteste dah eah ïedtjem utnieh, nåake vearelden gaavhtan, jallh mejtie almetjh lin ryöjredeminie treavkagaahtjemasse VM ij leah gåvva jiehtedh. – Men vearelden jïh daelhkien gaavhtan dellie hijven dan jeenjesh böötin goh darjoeji. Manne madtjeles. Vååjni goh almetjh maam akt håalemistie åadtjoejin, jïh manne mån sïjhtem pryövedh håalemem Snåasesne ikth vielie hööltedh mænngan, Sandnes jeahta.

Sandnes dovne dej hijven jïh nåake bieliej bïjre spïeleminie soptsesti, jïh jïjnjh dejstie eejhtegijstie sån haermide ånnetji vielie lutnjin gosse dïhte aktem videovem vuesiehti aktede dejstie vædtsoehkommes spïelijste maarkedesne. Daate akte spïele mij leah luhpehts gelline laantine jïh mij Nöörjesne aaltereraastem 18+ åtna, men maam jïjnjh nuerebe maanah læjhkan reeblieh jïh spielieh.

Dealeskem

–Daate lij eevre isveligke. Manne ånnetji dealeskem, raaktan akte spïele mij lea naemhtie? Daate lij såemies dejstie reaksjovnijste savkeste mænngan goh Sandnes lij dam videovem vuesiehtamme, gusnie spïelegaagkoe raaktan saaht mah almetjh bovvehtji vædtsoeslaakan.

–Datne lih sïjhteme baajedh dov noere maanam aktem filmem vuejnedh 18-jaepien aaltereraastine? Sandnes gihtji. Dejtie ellen jeanatjommesidie vaestiedasse lij sån ijje, dan åvteste dah aaltereraastem vuavkesjieh maam meedijevaaksjome lea bïejeme. Men gosse spïelese båata dellie rïektesvoete akte eevre jeatjah. Jïjnjh eejhtegh eah daejrieh gænnah dan soe vædtsoes spïelh gååvnesieh mah vååjnoeh goh rïektes jieliedisnie, guktie aaltereraaste kreava datne tjuerieh bijjelen 18 jaepien båeries årrodh. Dan åvteste vihkeles eejhtegh ïedtjem utnieh maanaj spïelemasse.

Ïedtje

–Vihkeles eejhtegh ïedtjem vuesiehtieh maanaj spïelemasse seamma laakan goh ïedtjem vuesiehtieh maanaj gaarsjelimmieïedtjide jïh jeatjah darjoemidie. Im jiehtieh dah edtjieh seamma jïjnjem tïjjem daase nuhtjedh, men vihkeles maanajgujmie spïeli bïjre soptsestidh jïh ïedtjem vuesiehtidh dan bïjre maam spielieh. Dellie maahta aelkedh sinsitniem leajhtadidh joe gosse maanah leah smaave.

Daelie dan gåhkese båateme evtiedimmesne ihke jïjnjh maanah mah ajve 2 jaepien båeries leah eadtjohke spïelijh, vuesiehtimmien gaavhtan nedtepreejresne, jïh dellie tjuara gaavnehtidh mah raasth eejhtegh edtjieh sijjen maanese bïejedh, man guhkiem dah edtjieh åadtjodh spïeledh jïh mah spïelh dah edtjieh spïeledh, Sandnes buerkiesti.

GUVVIETEEKSTH:

Håaleme: Spïeleïedtjije jïh håalije Bernt Erik Sandnes sov håalemem höölti “Spill er sunt” (Spïele aejlies) gaskevåhkoen iehkeden auditovrijisnie Snåasen skuvlesne.  
Guvvie: Lornts Eirik Gifstad

Premijeradimmie: Sandnes goltelæjjide skreejrehti premijeradimmien tjïrrh responseste jïh vaestiedassijste dejnie ovmessie teemine mejtie håalemisnie åehpiedehti.

Ij dïeves: Ajve njieljie goltelæjjajgujmie eejhtegeboelveste stïeresne håalemisnie, ij lij saaht guktie gænnah dïeves auditovrijisnie. Men Sandnes aktem skreejrije håalemem höölti mij seapan gaajhkesidie desnie aktem jallh mubpiem aha-dååjresem vedti spïelemen jïh dan digitaale veartenen bïjre man sisnie maanah jielieh.