Fikk seg en tankevekker

Snåsa: Et lite, men engasjert publikum fikk seg en tankevekker eller to på foredraget «Spill er sunt» i forbindelse med årets Bondelan.

Lornts Eirik Gifstad

[lornts@snasningen.no](mailto:lornts@snasningen.no)

De aller fleste barn i dag spiller ett eller annet spill på data eller konsoll, men engasjerer foreldrene seg nok i den oppvoksende generasjonens digitale virkelighet? Dette var et av spørsmålene spillguru Bernt Erik Sandnes tok opp i sitt foredrag «Spill er sunt» under Bondelan onsdag kveld.

Reist rundt

Sandnes har reist rundt i hele Trøndelag med foredraget sitt. Han har høstet gode tilbakemeldinger fra både ungdommer og voksne i flere kommuner. Han har sågar blitt invitert til å holde foredraget på Norges største dataparty «The Gadering» i Vikingskipet senere i år. Forrige uke fikk snåsningene for første gang mulighet til å høre foredraget på hjemmebane, og en spent foredragsholder var nysgjerrig på om dette fenget Snåsningene.  Oppmøtet var imidlertid relativt labert, kun fire personer fra foreldregenerasjonen tok seg tid til å møte opp. Om dette skyldes mangel på interesse, dårlig vær, eller om folk var opptatt med forberedelser til ski VM er vanskelig å si. – Med tanke på vær og føre er det bra at det kom så mange som det gjorde. Jeg er fornøyd. Det virket som om publikum fikk noe ut av foredraget, og jeg vil nok forsøke å holde foredraget i Snåsa en gang til ved en senere anledning, sier Sandnes.

Sandnes tok for seg både de positive og de negative sidene ved spill, og mange av de fremmøtte foreldrene fikk nok løftet øyebrynene litt ekstra da han viste en video fra ett av de voldeligste spillene på markedet. Dette er et spill som er forbudt i mange land og som i Norge har aldersgrense 18+, men som mange mindreårige barn likevel får tak i og spiller.

Blir uvel

– Dette var helt forferdelig. Jeg blir litt uvel, er det virkelig et spill som er slik? Var noen av reaksjonene fra salen etter at Sandnes viste fram videoen, der spillkarakteren regelrett avrettet tilfeldige personer på brutalt vis.

– Ville du latt det mindreårige barnet ditt se en film med 18 års aldersgrense? spurte Sandnes. For de aller fleste var nok svaret nei, fordi de respekterer den aldersgrensen som er satt av medietilsynet. Men når det kommer til spill er virkeligheten en helt annen. Mange foreldre er ikke klar over at det finnes så brutale og virkelighetslike spill at de får aldersgrensen krever at du må ha fylt 18 år. Det er derfor viktig at foreldrene engasjerer seg i barnas spilling.

Engasjement

– Det er viktig at foreldrene engasjerer seg i barnas spilling på lik linje med at de engasjerer seg i barnas idrettsinteresser og andre aktiviteter. Jeg sier ikke at man skal bruke like mye tid på det, men det er viktig at man snakker med barna om spill og viser interesse for det de spiller. Da kan man etablere et tillitsforhold allerede fra barna er små. Utviklingen har kommet dit at mange barn helt ned i 2-årsalderen er i dag aktive med spill på for eksempel nettbrett og da må man finne ut hvilke grenser man skal sette for sitt barn, hvor mye tid de skal bruke og hvilke spill de skal spille, forklarte Sandnes.

BILDETEKST:

Foredrag: Spillentusiast og foredragsholder Bernt Erik Sandnes holdt onsdag kveld foredraget sitt «Spill er sunt» i auditoriet på Snåsa skole. Foto: Lornts Eirik Gifstad

Premier: Sandnes fikk engasjert tilhørerne gjennom å premiere respons og tilsvar på de ulike temaene han presenterte i foredraget.

Ikke fullsatt: Med kun fire tilhørere fra foreldregenerasjonen tilstede på foredraget var det langt fra fullt i auditoriet. Men Sandnes holdt et engasjerende foredrag som trolig ga de fremmøtte en og annen aha-opplevelse om spill og den digitale virkeligheten barna lever i.