Njieljie jaepieh ektieviehkiebarkojne beelhki:

Ektieviehkieprihtjeginie

BERGKOLLEN: Bergkollen AL’en ståvroe sïjhti 4 jaepiej ektieviehkiebarkoen åvteste gijhtedh jïh dam heevehtidh. Dah hijven viehkiehtæjjah jïh vedtijh bööredin akten gaavnesjæmman minngemes laavadahken.

Akte geerjene jïh garmeres ståvroen åvtehke, Oddleiv Mollan buerie båeteme vaajteli dejtie 50-60 almetjidie mah lin hovmen vööste gæmhpome jïh stoerregåatan båateme Aglesne.

Dïhte varke soptsesti mij dej minngemes nieljie jaepiej heannadamme, jïh guktie jeehti: «Ståvroe ånnetji garmeres mestie maam buektiehtamme» jïh garmerdi dam dåarjoem maam åådtjeme, jïh soptsesti dah dovne «åajvoeh» gujnh Aglesne utnieh Øverbygda Sanitetesne, jïh aktem eadtjohke noeresiebriem , mah stoerre beetnehdåarjoeh vadteme.

Åålmestimmie

Gaajhke eelki gose EL-vaaksome idtji tjoevkesidie stoerresavkesne jååhkesjh, jïh dah stillemem åadtjoejin dejtie målsodh. Ajve akte dåeriesmoere lij, dah idtjin beetnegh misse akt jeatjebem utnieh goh gïehteldæmman. Dellie tjoerin ajve aktem darjodh: «Mïnnedh åålmestidh».

EL-vaaksjomen mænngan dle praedtievaaksjome bööti, jïh vaallah dan lin madtjeles gænnah, jïh krievemh bööktin orre oksi bïjre. Dellie ståvroe aktem maaksoebudsjedtem bæjjese bïeji, juktie åestedh jïh målsodh oksh jïh tjoevkesh, jïh ållesth åasa 150.000 kråvnah sjïdti. Destie åadtjoejin 50.000 kråvnah tippevierhtine, 25.000 kråvnah noeresiebreste Aglesne, jïh saniteete tjoevkesidie meeksi. Dïhte jeatjah lea ektieviehkiebarkoe.

Men annje eah lin eevre madtjeles. Stoerre maaksoejgujmie baahkedæmman dej minngemes daelviej, straejmiereeknegh mahte 50.000 kråvnine dejtie njieljie galmemes askide daelvegen 2010/2011, dle gyhtjelasse bööti: Maam tjuara darjodh jis edtja lihtiesåbpoe baahkedimmiem åadtjodh? Åvtelen mubpie: Guktie beetnegidie skååffebe?

Dah dejnie minngemes gyhtjelassine eelkin jïh prieviem tjeelin gaajhkesidie Øverbygdesne jïh Øver Sørbygdesne, mejtie sïjhtin meatan årrodh kråvnajårredimmesne. Jïh prievieh eah lin mahte olkese seedtesovveme eannan beetnegh konton sijse böötin, 177.000 kråvnah. Destie dle noeresiebrie tjïjhtjeluhkietåvsene vedti jïh saniteete göökteluhkietåvsene, dah jeatjah beetnegh privaate jïh jeatjah aktöörijste böötin.

Dellie klaash målsoejin jïh baahkepumpah gåetien sijse bïejin, jïh Bergkollen lea annje laajkoen bielelen. Daate aktem faahketji låapoestallemem böökti.

Åvtehke Oddleiv Mollan joekoen Jan Åge Øien åvtese lutnji ihke dïhte væljoem åtna meatan årrodh jïh vuartasjidh barkoe reaktoelaakan dorjesovvi. Aaj jïjnjh jeatjah væjkeles kluhterdæjjah leah barkosne orreme.

Gæjhtoe gaajhkesidie

Lissine dle feestesavka aktem jallh göökte strovhkh faerpine åådtjeme, scenejievegem jïh klaaselijnide bïsseme jïh orre buertieh åasteme. Daelie ajve feestetjoevkesh fååtesieh juktie dam reaktoe murriedimmiem sjugniedidh gosse feeste, naaken jeehti.

Oddleiv orriji jïh vihth dan njæjjoeh dåarjoen åvteste gijhti jïh vedtijeaavoem garmerdi, ållesth dle Bergkollen ånnetji bijjelen golmestoerretjuetietåvsene åådtjeme dåarjojne jïh vadtesinie, jïh destie Snåasen Noeresiebrie 95.000 kråvnah vadteme jïh Øverbygda Saniteete 71.000 kråvnah, jïh ståvroe lij dovne gijhteles jïh garmeres dan åvteste.

Mænngan dam soptsestamme dle lij prïhtjege jïh ohtje maalestahke, jïjnje njaelkie lij buertien nille bïejesovveme. Tjyölkehke daate lij njaelkies, jïh dah mah lin desnie murriedin, juktie buertiej bïjre dle almetjh soptsestallin jïh astedallin.

EKTIEVIEHKIEPRIHTJEGE: Jeenjesh leah viehkiehtamme dejnie ektieviehkiebarkojne Bergkollesne dej minngemes jaepiej, jïh savka dieves sjïdti ektieviehkieprihtjegisnie minngemes hieljen.

STÅVROE: Berkollen AL’en ståvrosne Arne Kjell Wahlstrøm, Carl Petter Andersson, åvtehke Oddleiv Mollan, Anne Liv Mollan jïh Tove Vedal.

NJAELKIES BEAPMOE: Jïjnjh njaelkies beapmoeh gåassoehtin ektieviehkieprihtjegisnie Bergkollesne.