Nöörjem bæjva

FLÅT: UMAS, Ulf Mediaas AS akte grossistesïelte Hillaantesne mij baahkedorjesh jïh eejehtallemedorjesh duaka abpe Nöörjem. Dæjman dle Ulf Mediaas AS 41,5 millijovnh kråvnaj åvteste åesiesti. Dïeneste ovrehte akte millijovne sjïdti, skaehtien åvtelen.

– Jaepien 2003 moerebrikedtigujmie eelkim, jïh dah jeanatjommes onterdin mejtie lim eevre åejjiejurresne, Ulf Mediaas soptseste. Skåajje lij dïeves moereste, gie sïjhti maam akt dagkeres åestedh? Dæjman doekimh medtie luhkietåvsene tånn dehtie vaaroste, daate bijjelen akte millijovne paahkh jih fïereguhte luhkie kg viekesje. Juktie akte maarkede lij læjhkan! Lissine doekimh gaskem 500 jih 600 tåvsene voessh såekiemoerijste aaj. Moerepelletse aaj akte stoerre artihkele UMAS’ese. Pellets dorjesåvva Sveerjesne jïh dejtie aaj deallahtibie goh UMAS’en jïjtse mïerhkevaaroe. Jis stuerebe åestije jïjtse mïerhkevaaroem sæjhta, dle dam aaj deallahtibie.

Gaskenasjovnale

UMAS akte gaskenasjovnale aktööre. Sïelte åasta laantijste goh Kina, Indija, Russlaante, Dah baltihke laanth, Sveerje jïh Tyrkija. Baahke akte vihkeles ektieneebnije dorjesidie mejtie sïelte duaka. Voesseraammah stoerrevoesside jïh voesseraammah smaavevoesside jïh voessh plastihkeste jïh juteste duakasuvvieh. Ulf’se lea elliesvoete vihkeles. Gosse mijjieh moeredalhketjh deellebe akten mijjen stoerre åestijijstie, dle vihkeles mijjieh maehtebe deelledh dam maam mijjen åestije daarpesje daan suerkien sisnjelen. Gosse mijjieh buektiehtibie deelledh gellie dorjesh seamma åestiejasse dle aelhkebe mijjen åestiejidie sjædta, jih aelhkebe mijjese dejtie utniehtidh. Iktesth jeatjebh mah maarkedese sijhtieh mijjen stoerre åestieji luvnie. Dellie mijjieh tjoerebe darjodh guktie aelhkie sjædta dejtie. Jïjnje barkoe jis tjuara deallahtæjjam målsodh, jïh jis madtjeles mijjine, dle aelhkebe mijjem utniehtidh.

Men UMAS ij ajve Nöörjesne doekh. Jïjnjh dorjesh aaj duakasuvvieh Sveerjesne, Danmaarkesne, Såevmesne, Tysklaantesne jïh Nederlaantesne.

Stoerre åestijh

UMAS’en jïjnjh stoerre åestijh abpe laantesne. Felleskjøpet, Coop, REMA 1000 jïh Byggern leah naaken dejstie. Lissine 200 detaljedoekijh utnieh abpe laantesne. Moerh jïh brikedth stoerre leessemebïjligujmie båetieh Russlaanteste jïh Baltikumeste, naakede aaj vïnhtsine båata våarhkoesæjjan Drammenisnie jallh Skierdesne. Dïhte mij stoerre leessemebïjline båata ryöktesth åestiejidie jåhta, daesnie akte barkoe logistihkem öörneldahkesne utnedh. Jïjnjh beetnegh spååroe jis buektehte dam hijvenlaakan soejkesjidh. Dïhte mij vïnhtsine båata våarhkoesæjjan båata, jïh olkese seedtesåvva debpede. Vaaroeh mah Kineste båetieh goh raammah moerevoesside jïh dållepaannide sïelten åejvevåarhkoesæjjan jåhta Tråantesne. Daesnie aktem 900 kvadraatemeetere stoerre våarhkoesijjiem leejjeminie, jïh sïelte B. Iversen Spedisjon dam jåhta. Dah tjonkoeh jïh olkese seedtieh naemhtie guktie dïhte bihkede mij kontovrisnie tjahkesje, kår-gietjesne Flåt’sne.

Daan jaepien luhkie jaepieh aalkoven mænngan, jïh hijvenlaakan gåarede, Ulf tuhtjie. Dan lea væjkeles almetjh jïh lea jearohke dejstie. Dïhte veanhta lea daerpies dovne barkijidie, åestiejidie jïh deallahtæjjide hijvenlaakan voebnesjidh. Mijjieh jearohke sinsitneste, jïh gaajkesh hijven guejmieh daarpesjieh.

Faaktah UMAS:

Grossistesïelte Hillaantesne maam Ulf Mediaas eekie, jïh tseegkesovvi 10 jaepien gietjeste

Gasellesïelte 5 jaepieh 6 minngemes jaepijste

Åesiestimmie lea 41,5 mill. kråvnah

Dïeneste medtie akte millijovne kråvnah.

Sïeltem jåhta kår-gietjeste Flåt’sne

Nasjovnale jïh gaskenasjovnale aktööre

Guvvieteeksth:

Kårkaill: Ulf Mediaas ij leah naan ‘kårkaille’ sïejhme goerkesisnie. Kåreste Flåtesne dle sïelte ållesth 41,5 mill. kråvnaj åvteste åesiesti dæjman

Brikedth: Bijjelen akte millijovne paahkh moerebrikedtigujmie doekin dæjman

MIERHKEVAAROE: Ulf Mediaas Pellets duaka goh ïijtse mïerhkevaaroe