Nammoehtamme orre åasese

JARNGE: Sïeterebarkoe maahta earoem jïh klienjije beetnegh vedtedh. Dæjman Snåasen sïeteresiebrie kultuvreåasam åadtjoeji Snåasen tjïelteste. Daelie Fylhkenålma raereste sïeteresiebrie edtja Noerhtetröönderen kandidaatine årrodh nasjovnale kultuvreeatnemeåasese.

Tore Viem

tore@snasningen.no

Fïerhten jaepien dle stiftelse Nöörjen kultuvreaerpie aktem nasjovnale earoeåasam aktegsalmetjidie, siebride jallh institusjovnide vadta mah aktem lissie barkoem dorjeme kultuvreeatnemen gaavhtan. Nöörjen kultuvreaerpie haasta fylhkenålmide kandidaath raeriestidh fïerhtede tjïelteste, ovmessie damtsvæhtaj mietie. Daelie Noerhte-Trööndelagen Fylhkenålma raeriestamme Snåasen sïeteresiebrie edtja altese kandidaate årrodh. Fylhkenålma dam sov nedtesæjrojne tjaala.

Voerkelimmie

Dïhte aajkoe aktem fïerhten jaepien kultuvreeatnemeåasam vedtedh, lea almetjidie voerkelidh dej haestemi bïjre mah leah kultuvreeatnamsse ektiedamme, daajroem lissiehtidh byjreseaarvoej bïjre jïh skreejredh kultuvreeatnemem gorredidh jïh evtiedidh hijven vuesiehtimmiej tjïrrh. Åasa akte tjeahpoe maam Hans Normann Dahl lea dorjeme, jïh 50.000 kråvnah mejtie Laanteburrie- jïh beapmoedepartemente dåårjeme.

Noerhte-Trööndelagen kandidaate dan orre nasjovnale kultuvreeatnemeåasese jaapan 2012 lea Snåasen sïeteresiebrie. Siebrie tseegkesovvi jaepien 2007 jïh lea orre jieledem buakteme gellide sïeteridie, naemhtie guktie aerpievuekie, gåetieh jïh kultuvreeatneme gorresuvvieh.

Buerkiestimmie

Fylhkenålma sov raeriestimmiem naemhtie buerkeste:

Snåasen sïeteresiebrie:

• aktem lissiebarkoem dorjeme kultuvreeatnamasse juktie jïjnjh dejstie sïeterijstie gåetiejgujmie jïh ientjigujmie mah lin slahtjegåetieminie, daelie dejtie dåvvome jïh åtnose vaalteme vihth

• lea elliesvoetem jïh gellievoetem kultuvreeatnamasse buakteme, dannasinie dah miehtjiesvierhtide jïh kultuvrehistovrijem våajnoes dorjeme daaj baaletje jåartaburrine ektine, seamma tïjjen goh dah båeries sïetereientjh leah viehkiehtamme blommaientjide gorredidh, mah aktem biologeles gellievoetem utnieh, mah leah gaarveneminie desnie gusnie intensijvelaakan gïehtele.

• lea viehkiehtamme guktie kultuvreeatneme gorresåvva jïh våajnoes dorjesåvva sïeterebarkoen tjïrrh gåatomekreekigujmie, jïh ihke sjïehteladta guesside

• lea viehkiehtamme monnehke gorredimmine, eadtjohke laanteburrine jïh daajbaaletje gïehteldimmine kultuvreeatnamistie, ihke sïetere stoerre leavloem beaja aerpievuakan jïh byrjreseaarvojde, jïh goh lissiejieleme dan sïejhme gaertenegïehteldæmman

• lea viehkiehtamme vielie sjïehteladteminie almetjidie kultuvreeatnamisnie, dannasinie guessieh bööresuvvieh sïeteri gåajkoe, jïh sïeteresiebrie sïeterevaanterdimmieh öörnede sïeteristie sïeterasse dej båeries baalkaj mietie mah gorresuvvieh

• lea lïerehtimmieeffektem buakteme, dannasinie dïhte faalenasse guesside sïeterinie lea bïevnesh jieleden bïjre sïeterisnie, jïh ihke vuesiehtieh guktie buhtjieh jïh beapmoeh mielhkeste darjoeh. Gellie sïeterh aaj kultuvrebaalkah jallh jeatjah faalenassh guesside utnieh.

• lea viehkiehtamme nöörjen kultuvreaerpiem kultuvreeatnamasse ektiedidh dannasinie daate ryöktesth sïeterekultuvrem vuesehte kreekigujmie, guktie buhtjie jïh njaelkies beapmoeh mielhkeste jurjehte. Daate byjreseaarvojde tjåadtjohte jïh heerrede olles eatneme suvvieh.

• ektiedimmiem våajnoes dorjeme eatnemen jïh gåetiej gaskem kultuvreeatnamisnie, dannasinie sïeteregåetieh leah bigkeme voenges iebnijste (dïmpere), dej funksjovne lea ryöktesth ektiedamme åtnose dejstie voenges vierhtijste, gaajhke lea jearohke sinsitneste jïh ektiedimmiem sinsitnine åtna, jïh akten guhkies aerpievuakan bigkie.

Våarome

Sïeterebarkoe Noerhte-Trööndelagesne eelki nåhkedidh joe 1800-låhkoen minngiegietjesne, men gosse jåartaburriem ryökni jaepien 1907, dle annje 1485 sïeterh eadtjohke fylhkesne. Jaepien 1949 låhkoe lij ajve 132, jïh jaepien 2003 ajve 18 sïeterh mah lin eadtjohke.

Gosse regijovnale byjreseprogrammh jåartaburride fylhkesne sjïehtesji jaepien 2004, dellie gåatoemasse jïh sïeterebarkose tjuvtjiedamme goh prijoriteradamme suerkieh. Jïjnjh dejstie båeries sïeterijste annje gååvnesin, men ientjh lin mahte suvveme, jïh sïeteregåetieh lin daamtaj nåake. Daajbaaletje mielhkiedorjemasse jïjnjh kluhterigujmie darjoeji guktie ij lij aelhkie veanhtadidh akte orre sïeterebarkoe edtji sjïdtedh goh lij dejbeeli. Lij daerpies orre ussjedidh.

Noerhte-Trööndelagese dle bööremes sjiehti aktem beetnehdåarjoem sïeterebarkose sjïehtesjidh mij prijoriteradi sieterekultuvrem gorredidh, sijjeste aktem stoerre dorjemasseveahkam krievedh gaajhkh kluhterigujmie sieterisnie. Dah mah jeenjemes dåarjoem åadtjoejin lin dah mah mijjieh gåhtjoejimh «guessiesïeterh». Dellie tjuara unnemes njieljie våhkoeh sieterisnie årrodh giesieboelhken, tjuara unnemes göökte govsh jallh luhkie gaajhtsh buhtjedh göökth biejjeladtje, tjuara mielhkeste maam akt darjodh sïeterisnie jïh edtja bieljelidh sïetere guessieh dååste.

Dïhte orre sïeteredåarjoe darjoeji guktie stoerre iedtje sjïdti sïeteridie åtnose vaeltedh. Sïetereientjide röönjin, gåetide bueriedin, jïh gellie kuvsjh öörnesovvin guktie edtjin mielhkiem jurjiehtidh. Dej minngemes jaepiej dle medtie 50 eadtjohke sïeterh fylhkesne åtneme. Snåase lea dïhte tjïelte gusnie iedtje stööremes. Daate dannasinie naan almetjh skraejriem veeltin jïh Snåasen sieteresiebriem tseegki jaepien 2007.

Guvvieteekste:

Kultuvreåasa 2011: Anna Maria Bergli, Gunn Ånonli, Kåre Selliås jih Siv Eggen meehtin Snåasen sïeteresiebrien åvteste kultuvreåasam 2011 dåastodh tjïelten åejveste Vigdis Hjulstad Belbo jïh Arne Neraas Joma’ste, Sparebank 1. (Våarhkoeguvvie: Thor Riseth)