Mijjen skuvle-våhkoe

Evteben våhkoen lij Skuvlevåhkoe Åarjel-saemiej skuvlesne,

Dïhte akte våhkoe sjïdti gelliesåarhts darjomigujmie learoehkidie.

Vearolde idtji dan hijven sjïdth guktie vaajtelimh. Vïenhtimh mïnnedh tjoejkedh, men ebrie mijjem heerredi, men læjhkan aktem biejjiem ålkone åadtjoejimh. Mijjen akte hijven våhkoe gelliesåarhts darjomigujmie. Learohkh lin dan madtjeles dejnie maam dorjeme, jïh mejnie giehtelamme.

**Måantan** learohkh Hanne Lena Wilks’em jïh Lars Isak Påve’m dåeriedin Roktdaelien gåajkoe. Learohkh tjoejkin jïh jiengesne håagkoejin. Idtji dan jïjnjh guelieh sjïdth, men aktem murreds biejjiem utnin jalhts vearolde ij lij dan hijven.

**Dæjstan** learohkh saemien beapmoem jurjiehtin. Bearkoekrovhte, gaamsoeh, laejpieh, jïrremh, moerenmuerjie-saalate jïh brownies.

Learohkh lin eejhtegidie, åerpenidie jïh maanagïertem gaskebeajjan bööredamme, jïh dah learoehkidie garmerdin beapmoen åvteste.

**Gaskevåhkoen** learohkh påaske-vierhkiesijjiem utnin. Aalkoelistie learohkh edtjin mïnnedh tjoejkedh, men dannasinie fer nåake vearolde sjïdti dle tjoerimh dam hiejhtedh. Sijjeste limh gåetesne, jïh learohkh tulipanh döövin jïh munniebiktijh darjoejin. Learohkh garmarin sijjen dorjesigujmie.

**Duarstan** learohkh lin Saemien Sïjtesne, duodjeinstituhtesne abpe biejjiem, Ann-Sofi’n jïh Nils Oven luvnie. Learohkh batihkesjåarhtah, prievierïhtijem jïh svihtjijem tjåerveste darjoejin. Murreds bööredimmiem åadtjodh dohkoe båetedh, jïh learohkh tuhtjin luste aktene jeatjah sijjesne goh skuvlesne årrodh, gosse duedtiem utnin.

**Bearjadahken** learohkh lin bassengesne. Desnie murriedin gellie tæjmoeh Ovine ektine. Daam darjoejimh sijjeste mïnnedh tjoejkedh. maam tjoerimh hiejhtedh. Bassengen mænngan lij beapmoe jïh jeatjah darjomh, åvtelen orrijimh jïh påaskeeejehtallemem veeltimh.

Teekste: Anne-Lise Dunfjeld

T-SJÅARHTAH. Nihko Laara Wilks jih Mia Kappfjell tsagkeldh darjoeh mearan lohkehtæjjah Ove Ryan vuartesje. Bihkedæjja Ann Sofie Fjällström vuesehte man tjaebpies dah t-sjåarhtah sjïdtin.

TSAGKELDH: Hilma Dunfjeld Mølnvik lea tsagkeldem dorjeme gierkijste jih tjåerveste.

DÖÖVEME: Tjaebpies tulipanh mejtie learohkh dorjeme.

VÅÅRKEHKE: Learohkh våårkehke gosse tulipanh darjoeh

BEAPMOE: Daesnie beapmoem gåassohteminie

JURJIEHTÆJJA: Daesnie Hilma laejpieh bissie.