Marina UKM-laantevuasahtallemasse

IMSDALEN: Marina Wiggen’en (varke 16) jieliedisnie åajvahkommes musihke, hierkieh, fuelhkieh jïh voelph. Ruffien edtja meatan årrodh UKM’n laantevuasahtallemisnie Tråantesne.

Marina lij meatan UKM’esne joe gosse lij 10 jaepien båeries, jïh dam veelelaakan måjhta.

-Dijjieh voenges plaeresne guvviem utnidh gaajhkesh dovnesistie mah lin meatan vïjhten jaepien gietjeste, men manne jïh mov göökte voelph eah lin meatan dannasinie naaken guvvide lotneme. Datne dam veelelaakan måjhtah gosse 10 jaepien båeries, Marina jeahta jïh mijjese mojjehte. Varke jeahta reaktoe guvvie satneste jïh voelpijste plaeresne bööti mænngan.

Aavodem

– Daelie edtjh datne goh aajnehke snåasehke meatan årrodh laantevuasahtallemisnie, maam dan bïjre vienhth?

– Joekoen luste sjædta jïh manne jïjnjem aavodem. Dovne laavlodh, men aaj orre almetjh råakedh jïh skraejrieh åadtjodh. Raaktan ektesne årrodh jïjnjh almetjigujmie, Marina jeahta.

Dihte edtja meatan årrodh aktine laavloeminie maam jïjtje dorjeme. Laavlomen nomme «Tears», jïh lea akten voelpen bïjre guhte geerve åtneme. Akte veaksehke laavlome jïh histovrije maam Marina tjeeli jåvli åvteli. Dïhte maahta soptsestidh voelpine hijvenlaakan gåarede, men lij njaelkies laavlomem tjaeledh jïh dam laavlodh. Voestegh snåasehkidie dennie voenges UKM-vuasahtallemisnie, jïh mænngan Fylhkenvuasahtallemisnie Frostesne påaski åvteli.

Teeksth mïeline

Marina laavlomh jïjtje tjaala, men tjïerteste satne sæjhta teekstide mïelem vedtedh. Laavlomen jïh musihken tjïrrh åådtje domtesh buektedh, jïh soptsestidh dan bïjre maam jïjtje sæjhta. Laavlome lea satnem buakteme laantevuasahtallemasse Tråantesne boelhken ruffien 22.-24. biejjiej, jïh daelie jïjnjem laavloeminie juktie dam bööremeslaakan laavlodh gellide almetjidie Tråantesne.

Skraejrie aarkebiejjien

– Gubpede skraejriem veedtjh gosse laavlomh tjaalah?

– Aarkebiejjeste. Voelpi gaskem jïh dïhte mij aarkebiejjien heannede. Maahtam tjahkasjidh «musihketjiehtjielisnie» gåetesne, gaertienisnie Imsdaelesne jïh gidtarresne jallh pianovesne ånnetji spealadidh. Dan mænngan laavkometjiehtjielasse vaadtsam jïh tjïhkedem teekstide tjaalam. Dïhte lea dïhte sijjie gusnie dam raeffiem jïh sjeavohtsvoetem åadtjoem maam sïjhtem, dïhte vietseles nïejte, 16 jaepien båeries, jeahta.

Gelliesåarhts strienghkine spealede

Marina maahta gellie instrumenth spealadidh. Lissine dam neebneme gidtarrem jïh pianovem, dle aaj flööjtam jïh ukulelem spealede. Jis ij Marina leah akte dorjese dehtie åajvoeh kultuvreskuvleste maam Snåasesne utnebe, dle jïjnjem garmerde aktem dagkeres skuvlem utnedh.

Jalhts Marina kultuvreskuvlesne vaadtsa dle jïjtje dam jeanatjommesem lïereme gosse lea instrumenti bïjre.

Marinan jieliedisnie åajvahkommes musihke, hierkieh jïh voelph. Hiejmesne gaertienisnie Imsdaelesne, golme hierkieh tjåadtjoeh vuertieminie sujhtemem åadtjodh, gosse mijjieh guessine. Dïhte soptseste satne jïh aehtjebe dïedtem juekieh.

Inderøyese

– Musihke jïh hierkieh leah mov jielede, tjoerem dam meatodh, Marina jeahta. Dïhte joe soejkesjamme maam skuvlide edtja vaedtsedh gosse noereskuvlem illie geasan. Dellie musihkelinja sjædta Inderøyesne jis sjædta naemhtie guktie Marina gegkeste. Dïhte sån altese voestes veeljeme læstosne. Guktie daajra dle satne dïhte aajnehke niejte Snåaseste mij daam linjam ohtseme, mej ij dïhte naan ulmiem utnieh disse.

– Vielie musihken bïjre lïeredh lea dïhte aajnehke mij lea vihkeles munnjien, im skuvlem veeljh ajve gusnie mov voelph veeljieh vaedtsedh. Dejtie gujht læjhkan gaavnedem, Marina jeahta.

Marina lea badth væjkele voelpigujmie årrodh jïh hoksem mubpide vuesiehtidh. Ij dïhte dam jïjtje soptsesth, men mubpieh jeahteme voelph jïh hoksem vuesiehtidh leah dïhte mij lea vihkeles dan vietseles nïejtese Imsdaeleste. Gosse hoksem vuejnebe jïh guktie satne hierkide gïetede gaertienisnie, dle badth dam guarkebe.

Govlh laavlomem

Jis tjaangh voenges plaerien lyjhkedæjjasæjroem Facebookesne, dle maahtah Marinam laavlomem govledh maam Fylhkenvuasahtallemisnie Frostesne laavloeji. Daelie edtja dam ånnetji buerebe darjodh Laantevuasahtallemen vööste, jïh dïhte aavode dam laavlodh. Mijjieh vïenhtebe almetjh aavoedieh dam govledh. Ajve naaloensjelmien tjïrrh båetedh akten laantevuasahtallemasse lea åajvoeh. Læhkoe laavloeminie Marina.

SITAATE:

Manne laavkometjiehtjielasse vaadtsam juktie raeffiem jïh sjeavohtsvoetem åadtjodh gosse edtjem teeksth tjaeledh.

Guvvieteeksth:

MUSIHKEM DORJE: Daenie «musihketjiehtjielisnie» hïejmesne gaertienisnie daamtaj Marina tjahkesje spealedemnie jïh jïjtsh laavlomh dorje.