Guelie beapmoekaarhtesne

Vinje: Ungt entreprenørskap’en tjïrrh (UE) dle govhtede klaasse Vinjesne guelien bïjre lïereme, jïh guelien vihkelesvoeten bïjre goh eksportevaaroe. Guktie guelie åtnasåvva aaj lïereme. Mijjieh akten hearskoes maalestahkese bööresovvimh hïeljen åvtelen.

Saejtie-taco goh åvtebeapmoe jïh loese-lasagene goh åejviebeapmoe, nov gujht dïhte rovnege govloe. Men maahta ojhte båajhtode vaeltedh. Ij lij saaht-laakan rovnege, joekoen gaajh njaelkies! Dah noere jurjiehtæjjah lin mavvas orreme gosse veeljeme maam edtjin jurjiehtidh, jïh nov amma hijvenlaakan veeljeme.

Dïhte åvtebeapmoe saejtie-taco’ine ånnetji ovvaane govli, men dovne njaelkies jïh tjaebpies vååjni. Goh akte dejstie govhtedeklaassemaanijste jeehti, ij lij hearskoes, men njaelkies. Ij amma vesties. Lasagne loeseste lij aaj ovvaane, men akte gaajh hearskoes beapmoe, mestie njaelkieslaakan gallani. Dïhte loese lasagnesne lij dovne fïerske jïh soeveme.

Klaasse lij dåehkine juakeme, gusnie naaken åvtebeapmoem jïh naaken åejviebeapmoem jurjiehtin, buertiem dyölin jïh lihtide bïssin. Gaajhke lea seamma vihkeles, men lihtieh bïssedh ij leah seamma luste goh åejviebeapmoem jallh åvtebeapmoem jurjiehtidh.

Gueliej bïjre lierieh

Dah noerh tjöövkesne Vinjesne dovne beapmojne jïh barkojne ierielin. Dah iedtjije noere learohkh lin amma jïjnjem lïereme daejnie soejkesjinie. Dovne beapmoen jïh gueliej bïjre goh akte vihkeles eksportevaaroe Nøørjese. Ann Lynum’en akte 20 prosente barkoe Ungt entreprenørskap’sne, jïh skuvline mïnnie voenesne daejnie soejkesjinie. Daan mearan dle Montessoriskuvlesne Aglesne jïh Breide skuvlesne orreme. Vinje skuvle lea aalkeme, jïh gellie tæjmoeh entreprenørskap’ine åtna gijre doekoe. Noereskuvle edtja aaj meatan årrodh , dah meatan sjidtieh mietsken. Vinjesne dle guelie jarngesne orreme. Loese akte stoerre jïh vihkeles eksportevaaroe Nøørjese, jïh Ungt entreprenørskap’en tjïrrh dle dah noerh lierieh maam ulmide loese åtna Nøørjese, jïh aaj lierieh gåabph loese seedtesåvva. Gosse edtjin dej vihkielommes dåastoji bïjre soptsestidh nöörjen loeseste, dle dah noerh lin ånnetji såmskoes sjïdtin åvtelen Sofia ojhte soptsesti dovne Kina jïh Japan leah vihkeles dåastojh, jïh aaj Tysklaante.

Restaurante Vinjesne nommem «Restaurant Ressurs» åådtjeme. Man gellie naestieh daate restaurante byöroe Michlinguide’sne åadtjodh im edtjh jiehtedh. Im damth mov nuekies maahtoe dam aerviedidh, men dïhte soejkesje Ungt Entreprenørskap byöroe naan naestie åadtjodh. Joekoen tjïelke dah noerh daestie eadtjaldovvin, jïh dah aktem siebriedahkedaajroem daestie åadtjoejin, mij lea nuhteligs mænngan jieliedisnie.

Guvvieteeksth:

Åvtebeapmoe: Sofia Gouissem jïh Hans Martin Flasnes åvtebeapmoem jurjehtægan.

Restaurantesne: Sofie Urstad, Ingrid Marie Eggen, Stine Småli Melting, Arnvid Parnas Bruvoll, Simon Aasum Tangvik, Gro Nilsen, Ann Lynum, Birgitta Fossum, Martin Selliås, Marius Skaug, Torfinn Opheim, Hans Martin Flasnes, Sofia Gouissem, Maja Aune Bardal.