Studije-jïh bïhkedimmiebiejjie learoehkidie Kråangken jåas:

Veljie nuepijste

**Gosse auditovrijese tjaangam Kråangken jåas., gellie tjuetie tjetskehke tjelmieh vuajnam mah leah dieves dåajvoste. Gaajhkesh dovnesh tjetskehke maam daate biejjie sæjhta buektedh. Sæjhta dejtie veeljemidie tsevtsedh mijjieh sïjhtebe båetijen biejjien darjodh? Joe eajhnadovveme? Mijjieh tjihkedibie jïh bæjjese håalojidie vuartasjibie. Dah noere. Studenth. Almetjh dååjrehtimmine.**

Eirin Toldnes

Dah gellie joekehts studtijeotnjegi bïjre håaloeh, joekehts jïlleskuvli, universiteeti jïh almetjejïlleskuvli bïjre. Dah Nøørjen kreatijve faageskuvlen bïjre håaloeh, jïh aktem studijejaepiem ålkoelaantesne vaeltedh. Gaajhke dan murreds govloe, jïh dan orre. Ajve damta lastoem åådtje veartenasse vuelkedh, oktemierien jieledh. Maam akt orre pryøvedh.

Akten åenehks bodtjetjen mænngan mij luhkie minudth ryøhkoe, dle tjåenghkies håalome auditovrijesne. Daan aejkien åadtjobe vielie govledh dej ovmessie universiteeti bïjre mejtie Nøørjesne utnebe. Dej gaskem NTNU, Universiteete Oslosne, Universiteete Bergenisnie jïh Åsesne. Universiteete Bådåddjosne, Noerhte jïh Åarjel-Trøøndelagen jïlleskuvlh. Tïjje ååpsen varki jåhta jïh faahketji dah noere studenth edtjieh fïereguhten sæjjan tjöödtjehtidh, guktie mijjieh learohkh maehtebe båetedh gaajhkesåarhts gyhtjelassh gihtjedh studentejieleden bïjre.

Dah gyhtjelassh såårredieh, jïh mijjieh govlebe maam dah studenth dååjrehtimmine jiehtieh. Akte jïh bielie tæjmoen mænngan åadtjobe govledh gaajhkh håalojh gaajhkijste universiteetijste mah leah veeljeme Kråangkese båetedh daan biejjien, edtjieh joekehts håalomh utnedh unnebe dåehkine. Åvtelhbodti libie 4-5 joekehts universiteeth veeljeme mej bïjre mijjieh sïjhtebe vielie daejredh. Fïerhte håalome medtie 30 minudth vaasa, jïh joekoen murreds dej ovmessie studijeotnjegi bïjre govledh. Mijjieh åadtjobe govledh guktie lea håaloemisnie årrodh, jïh dan sïejhme studentejieleden bïjre.

Biejjien minngiegietjesne edtjebe aktem åenehks lååggem tjaeledh guktie daate biejjie orreme. Maam lyjhkimh, ïih mejtie daate mijjem viehkiehtamme dej veeljemigujmie mejtie edtjebe båetijen biejjien darjodh. Mejtie jïlleskuvlh jïh universiteeth maehtieh maam akt jarkelidh, guktie mubpien jaepien gosse båetieh dle biejjie sagki buerebe sjædta. Dah gïdtjh fïerhten jaepien båetieh, jïh dah learohkh studijespesialiseringesne, gaarsjelimmiefaagesne, laantegøølemelinjesne jïh lissiebigkemisnie mah faalenassem åadtjoeh daan biejjien bïjre. Akte gaajh murreds biejjie, jih manne vienhtem daate biejjie maahta viehkine årrodh jeenjesidie gosse edtjieh veeljemh vaeltedh sov båetije beajjan.

Guvvieteekste:

VUJ NOERHTE-NØØRJESE: Bådåddjon Universiteeten tjirkije sooptseste Mathilde Østgård Sjåvikese jih Borghild Hanem Kavlise sov dååjrehtimmiej jïh dååjresi bïjre goh studente.

**Mov biejjie**

Ottar Søraa Graven, Studijespesialiseringe, 1.jaepie:

Guktie tuhtjh daate biejjie orreme?

* Jïjnjh bïevnesh jïh daajroem åådtjeme. Jïjnjem lïereme dej otnjegi jïh veeljemi bïjre manne sïjhtem vaeltedh båetijen biejjien.

Daate biejjie sæjhta datnem tseevtsedh guktie sïjhth jåarhkeskuvlen mænngan veeljedh?

* Jaa, dam vienhtem. Åadtjoejim vielie lïeredh dej krievemi bïjre mah leah, jïh vïelie otnjegi jïh linjaj bïjre.

Datne deejrih maam edtjih sjïdtedh daan biejjien åvtelen?

* Jaa, men idtjim viele seekere sjïdth daan biejjien mænngan. Jienebh veeljemh jïh nuepieh åadtjoejim.

Ragnhild Brønstad Parnas, gaarsjelimmiefaage 1. jaepien:

Guktie tuhtjh daate biejjie orreme?

* Tuhtjem daate biejjie gaajh murreds orreme munnjien jïh mov veeljemidie jåarhkeskuvlen mænngan. Vielie bïevnesh åadtjoejim dej ovmessie «otnjegi» bïjre mejtie maahta veeljedh jåarhkeskuvlen mænngan, jïh vienhtem manne maahtam nåhtoem utnedh destie maam daan biejjien lierim.

Daate biejjie sæjhta datnem tseevtsedh guktie sïjhth veeljedh jåarhkeskuvlen mænngan?

* Maahtam annje naa guhkiem ussjedidh maam edtjem jåarhkeskuvlen mænngan vaedtsedh, men vienhtem daate biejjie maam akt munnjien vedti misse maahtam vielie onterdidh , maam edtjem sjïdtedh jïh lohkedh

Datne deejrih maam edtjih sjïdtedh daan biejjien åvtelen?

* Jaa, ussjedamme tjidtjien gïejine vaedtsedh jïh skïemtjesåjhterinie sjïdtedh, juktie manne lyjhken mubpide viehkiehtidh, men mov dan jïjnjh nuepieh juktie kanne manne mïelem jarkelem jïh jienebh aath pryøvem.

Lars Egil Kjenstad

Guktie datne tuhtjh daate bijjie orreme?

- Tuhtjem biejjie murreds orreme jïh manne jïjnjem lïereme, men manne dam seamma aarebi govleme, ihke manne lim dennie raaktan seamma biejjesne jïh øørnegisnie dæjman.

Daate biejjie sæjhta datnem tsevtsedh guktie sijhth veeljedh jåarhkeskuvlen mænngan?

- Jaa

Datne deejrih maam edtjih sjïdtedh daan biejjien åvtelen?

- Jaa, raaktan ussjedim sivijleingerinøørem lohkedh NTNU’sne, men daelie onterdem mejtie edtjem sijjeste astrofysihkem lohkedh Oslosne.