Gïjrebarkoe Sandnesmoesne

SANDMOEN: Learohkh Breiden byjjenimmiejarngesne sijjen fïerhten jaepien gïjrebarkoem darjoejin Sandmoesne duarstan. Jåartan sïjse dovne pearah jïh gernie böötin viehkine tjiehpies gietijste jïh hierkeste, man nomme Stegg.  
  
Gïjrebarkoe jïh tjaktjebarkoe Sandmoesne leah skuvlen barkoe orreme stoerretjuetiejaepiemålsomen mænngan. Learohkh Breidesne leah pearah seehteme, gerniem seejeme, kåalem jïh jïjnjh gelliesåarhts sjædtoeh jåartese bïejeme Sandmoesne.

Voestes klaasseste njealjeden klaassese dïedtem utnin pearah seehtedh. Dam darjoejin guktie dejpeli. Jåartese aarebi hierkiemohkem pleenteme, jïh daelie meehtin ajve pearide seehtedh. Dejnie barkojne Runar Wiggen jïh hierkie Stegg viehkehteminie. Gåabpatjahkh eevre vihkeles jis edtjien buektiehtidh pearide jåartan sïjse Sandmoesne. Hierkine jïh dirregigujmie dle jåartam öörnedamme, jïh Runar lea akte dejstie mij maahta hierkiem åakerisnie nåhtadidh. Ij sån dan jïjnjh båantah Snåasesne mah maehtieh dam garmerdidh vielie.

Gernie gïetine

Gaskedaltese Breidesne, vïjhteden klaasseste tjïjhtjeden klaassese lin barkoem åådtjeme gerniem seejedh gïetine. Åvtelhbodti dle jåartam ryöjredamme seejemasse hierkijste jïh ålmijste, jïh dah noerh, dovne baernieh jïh nïejth ryöjredin fïereguhtine ohtje bæhtojne gernine. Aktene guhkies raajrosne, dah åakeren dåaresth loevtsæjrjaj veedtsin jïh gïetine seejin. Teknihke ij lij seamma hijven gaajhkesi luvnie, men gernie ojhte jåartan sïjse bööti. Barkoe ajve naan gille minudth ryöhki. Seejemen mænngan dle Stegg jïh Runar dejtie seejeme vetsmide jïh jåartam pleentin. Stegg lin dan eadtjohke jïh lij mahte fuehpesne gosse åakerisnie.

Dah skuvlelearohkh Breidesne tjuerieh ajve tjaktjem vuertedh daelie. Kanne dovne jïjnjh pearah jïh gernieh sjidtieh, gie daajra. Naa geehpes jåarta Sandmoesne jïh dïhte varke gajhkalostoe. Jis båarkedhgiesie sjædta , dle vaenie pearah jïh vaenie gerniegårresthtjomhph sjidtieh. Jis ebries giesie sjædta dle gujht jïjnjh pearah doekemasse sjædta tjaktjese.

Guvvieteeksth:

GÏJREBARKOE SANDMOESNE: Dah nöoremes Breiden skuvlesne giehtelin pearah seehtin duarstan

GERNIE: 5. – 7. klaasse loevtsæjraj veedtsin gosse gerniem seejin.

HIERKIE BØØREMES: Runar Wiggen jïh Stegg tjoerin gellien aejkien bïjre jarkan sjaljosne vaedtsedh. Lone lij akte dejstie eadtjohke rijrijijstie.